CONSTANTIN GORNEA 

RĂZBOIUL COCLONILOR 

— Roman umoristic - ştiinţifico-fantastic 

(prima parte a ciclului „Cosmică”) 

(Carte premiată la Festivalul de umor “Constantin Tănase”, Vaslui - 
2008) 


Cap. |: PLANETA ZEILOR 


De două ore străbat cu disperare arterele oraşului în speranţa că voi 
scăpa de urmăritorul meu, dar în zadar. Orice aş face, acesta apare ca din 
pământ în preajma mea şi mă priveşte fix, cu ochii săi albaştri, pătrunzători. 

Am schimbat - absolut aleator - tramvaie, autobuze, troleibuze, metrouri, 
taxiuri, chiar şi o bicicletă am luat - după ce l-am îmbrâncit discret pe 
proprietar - dar fără niciun rezultat. Nici măcar cinci minute nu am rămas 
singur. Persoana care mă urmăreşte apare de nicăieri şi mă străpunge cu 
privirea sa rece, din care înţeleg că sunt pierdut. 

Nu ştiu cum se deplasează aşa repede, dar ce face, ce nu face, că mă 
ajunge din urmă, oriunde m-aş duce. 

Ce-o fi vrând de la mine, nu ştiu. Nici n-am curaj să-ntreb, de teamă să 
nu intru singur în plasa lui. Mai bine zis „a ei”, pentru că urmăritorul meu este o 
femeie. O văd aşa tânără şi frumoasă de m-aduce în stare s-o urmăresc eu pe 
ea, dar un lucru mă sperie de moarte - are o îmbrăcăminte de tip combinezon 
de culoare argintie, pe care este scris şi pe piept şi pe spate câte un „H" mare. 

M-am tot gândit şi răsgândit ce poate să însemne acest „H"? Să însemne 
„spital”? Nu cred, pentru că cei de la spitale nu dau importanţă pacienţilor, nici 
dacă sunt internaţi, cu atât mai puţin să fugă după ei pe stradă. Să însemne 
„hidrant”? Puțin probabil; din câte ştiu eu, hidranţii sunt nişte ţevi pentru apă, 
iar fata asta nu pare deloc că ar vrea să ude florile... 

M-am dus cu gândul, şi m-am îngrozit, la faptul că acel „H" nu poate să 
însemne decât „HEZBOLLAH”. Începe şi se termină cu „H", deci faţă-spate, la 
fel ca pe combinezonul ei. 

Din câte am auzit eu, această organizaţie extremistă este foarte 
periculoasă şi dacă a pus ochii pe mine înseamnă că e de rău. Cu siguranţă că 
mă confundă cu cineva, dar până când îi voi convinge că este o greşeală, s-ar 
putea să fie prea târziu. 

Singura mea şansă de scăpare este să fac ceva rău - să fur un lucru de la 
cineva, să bat vreo babă - ca să ajung la Poliţie. Dar mi-e teamă că până când 
vin poliţiştii să mă aresteze, până când o iau ei în serios, până când găsesc 
adresa cu pricina, mă bate lumea pe stradă de mă omoară. Totuşi să încerc. 
Trebuie să-mi asum riscul pentru că sediul Poliţiei este singurul loc unde nu au 
curajul să vină aceşti terorişti fanatici, de teamă să nu se îmbolnăvească de 
sindromul inteligenţei tardive, deşi acesta nu se transmite, parcă, decât pe linie 


de serviciu. 

Mă pregătesc pentru prima tentativă de acţiune ilegală. Am pus deja 
ochii pe un tip „bine”, solid, burtos, cam negricios, îmbrăcat numai cu lucruri 
de preţ şi având numeroase accesorii din aur. Pare putred de bogat, aşa că am 
ce fura de la el. Îmi este gândul la geantă pe care o poartă. Pare plină doldora 
de valori, pentru că abia o trage după el. l-o fur şi gata! - Ajung urgent la 
Poliţie. 

Mă apropii discret de el pe partea dreaptă, îi trag un ghiont în partea 
stângă şi, când se uită el greşit, îi smucesc geanta din mână şi tuleo! După trei 
metri cad grămadă. Nenorocita asta de geantă are cel puţin cincizeci de kile. 
Privesc nerăbdător spre individ aşteptând să ia cât mai repede o decizie 
favorabilă mie. Dar cetăţeanu' cu pricina se apropie agale, parcă nu ar fi el cel 
păgubit, şi-mi trânteşte o palmă de văd numai genţi în jurul meu. 

— De ce dai măi, prostule?! ÎI întreb eu contrariat. Tu nu ştii să chemi 
Poliţia? Îmi răspunde cu un glas de criminal: 

— la geanta şi vino după mine! 

Străbatem pe rând: străzi, străduţe, alei, cărări, subsoluri, pivnițe, 
canalizări, până când ajungem în faţa unui perete. Pun geanta jos. El o ia, o 
deschide şi scoate din ea: un târnăcop, un baros, două răngi, fel de fel de clești 
„gură de lup” şi un calup de săpun pe care scrie, probabil marca fabricii - 
T.N.T.. Îşi suflecă mânecile, se-ntoarce spre mine şi-mi spune: 

— Dacă eşti spărgător de seifuri, caută-ţi alt cartier. Aici este domeniul 
meu şi dacă-mi faci concurenţă, te termin. 

Am plecat de-andaratelea, ca să nu se ia, pe furiş, după mine, străbătând 
drumul înapoi şi ajungând din nou pe stradă de unde am plecat. 

Tot mergând eu aşa, cu gândul aiurea, mă lovesc cu spatele de ceva. Mă 
dezmeticesc şi mă întorc cu faţa spre direcţia de mers. 

— Aaaaaaaul!! 

Şi o rup la fugă ca bezmeticul. 

Mă lovisem de fata cu „H"-ul pe piept. De data asta se ia după mine mai 
hotărâtă ca oricând - aproape că aleargă. 

Mă reped la prima babă întâlnită în cale şi-i spun disperat, zgâlţâind-o de 
umeri: 

— Nu mai am timp acum, cocoană, dar presupunem că te-am bătut 
„măr”. Ce faci? 

— Nu e frumos, mamă. Voi, tinerii de azi, ar trebui să-i respectaţi pe cei 
vârstnici. Când eram eu tânără, mi-aduc aminte că a venit la mine un 
locotenent de cavalerie, aşa cam de statura dumitale, şi mi-a zis. 

— Lasă-mă cu ce s-a întâmplat acum două sute de ani, cheamă Poliţia aia 
odată! Se pare că nu i-am ghicit vârsta pentru că se întunecă la faţă, se- 
ncruntă până în vârful nasului, îşi înfăşoară toarta poşetei pe mână şi se 
pregăteşte să mă pocnească. Nu apucă, deoarece apare urmăritoarea mea, 
scoate din buzunar un aparat aşa, ca o telecomandă şi apasă pe un buton. 


Instantaneu o lumină roşie ţâşneşte dintr-un orificiu şi o învăluie pe băbuţă 
pentru o fracțiune de secundă. 

Ce i-a făcut, ce nu i-a făcut, nu ştiu, dar o văd pe biata femeie că se 
înseninează la faţă, zâmbeşte aiurită clipind din ochi ca o căpriţă îndrăgostită şi 
pleacă de lângă noi veselă foc, săltând ştrengăreşte de pe un picior pe altul. 

A hipnotizat-o!!! Poate chiar i-a creat, telepatic, impresia că are întâlnire 
cuuu... plutonierul acela de intendenţă sau la ce visa ea. Biata băbuţă, cum şi-a 
bătut joc de ea!... 

Acum urmez eu. Nu mai am decât soluţia atacului violent şi decisiv. Mă 
dau doi paşi înapoi şi o întreb cu curaj pe cea care mi-a paralizat voinţa: 

— Ce vrei, hezbollaho, de la mine? 

Îmi răspunde, culmea! cu un glas foarte blând: 

— Vreau să facem dragoste. 

— Cu cine?!! o întreb eu, buimăcit. 

— Cu nimeni. Noi amândoi. 

Hai că asta-i bună! Fug de singurul lucru care mi-ar conveni la fata asta. 
Dar, dacă mă păcăleşte? Poate că se preface blândă şi seducătoare, dar, în 
realitate este o sinucigaşă sexuală. Dacă are cumva o bombă la ea, racordată 
la lenjeria intimă, şi când îi dau jos chiloţii, bubuie? Eeeeee?!? 

— Nu vreau, îi răspund eu hotărât. 

— Ştiam că vei refuza. Mi-a indicat aparatul neuroexplorator. Eşti omul de 
care avem nevoie. Vino cu mine şi îţi promit că nu ţi se va întâmpla nimic rău. 
Îţi voi spune despre ce este vorba şi vei fi liber să-mi refuzi cererea, dar, 
bineînţeles, şi ofertă. 

— Ce ofertă? 

— i se va cere un serviciu, în schimbul căruia ţi se va îndeplini o dorinţă. 

— Ce dorinţă? 

— Cea pe care o vei exprima tu. 

— Deci nu mă veţi lua prizonier. 

— Nu. Dimpotrivă, vei fi oaspetele nostru. 

— Dar cu bomba din chiloţi, ce facem? 

—??!!?? Nu e nicio bombă nicăieri. 

M-a făcut curios la culme. Parcă m-am mai calmat puţin. Accept să discut 
cu ea. 

Dar ce-o fi vrând să-mi ceară? Până la urmă, ce-o fi o fi, doar mi-a spus 
că sunt liber să refuz. Nu-mi convine? Refuz şi gata! 

la să mă gândesc, oare ce dorinţă să-mi îndeplinească ei în aşa fel încât 
să dau lovitura vieţii mele? Cred că vreau să fiu ŞEF; cel mai mare şef. Să nu 
mai am pe nimeni deasupra mea. 

Tot gândindu-mă eu, nici n-am mai fost atent pe unde m-a purtat 
hezbollaha. 

Suntem acum în faţa unui perete. lar perete? lar seifuri? O întreb curios: 

— Unde ţi-e barosul? 


— Pentru ce baros? 

— Ca să spargi zidul. 

— Nu este nevoie. 

Spunând aceasta, scoate iar acel aparat micuţ şi apasă un buton. De data 
aceasta o lumină verde loveşte peretele. Acesta freamătă puţin şi, încetul cu 
încetul, devine transparent, tremurând din toate încheieturile, ca o gelatină. 

Mă ia de mână şi trecem dincolo. Da, prin perete!!! Stau şi mă uit prostit. 
Ziceam de băbuţa aceea că a fost hipnotizată, dar, se vede treaba, şi eu sunt 
destul de dereglat. 

Ăştia nu sunt din „Hezbollah”, cum nu sunt eu din... ipotenuza catetei! 
Frică mi-e că-i vorba de ceva mult mai grav şi complicat. Cred că sunt 
paranormali. Da, da! Paranormali de la circ. Oare s-or câştiga bani mulţi acolo 
ca să-mi dea şi mie? 

Îmi las gândurile deoparte şi privesc în jurul meu, alarmat puţin de 
schimbarea decorului. Mă uit mai bine şi rămân trăsnit! Suntem într-o încăpere 
goală, dar stranie: pereţii sunt fosforescenţi şi pulsează, la intervale regulate, 
diverse nuanţe coloristice plăcute ochiului. Podeaua este ca un abur compact şi 
nemişcat în care te afunzi unu-doi centimetri sub greutatea corpului. Tavanul 
este partea cea mai nedefinită - parc-ar fi, parcă n-ar fi, nu are o limită precisă, 
este ca o. umbră. 

Cred că visez. Sau mai rău - n-am rezistat tentaţiei, am umblat la lenjeria 
fetei şi am ajuns pe lumea cealaltă. Păi, dacă aşa stau lucrurile, ia să mă 
orientez eu puţin pentru că, şi aici, cine se descurcă - trăieşte, cine nu - vai de 
capul lui! 

Fac ochii roată şi...!!... dau cu privirea de fată. Să mă mai supăr pe ea, n- 
are rost. O întreb prea puţin surprins: 

— Ai murit şi tu? Mi-ai făcut-o cu chiloţii tăi, dar. Ce să mai zic acum?! 
Spune, încotro o luăm? 

Îmi răspunde oarecum derutată: 

— Eşti mai ciudat decât am crezut. Nu a murit nimeni, dar vor muri foarte 
mulţi, dacă nu ne ajuţi. Să luăm loc şi să discutăm. 

Scoate iar telecomanda ei şi apasă nişte butoane, îndreptând jeturile de 
lumină spre diferite puncte ale podelei. Din locurile lovite se ridică nişte forme 
ciudate de. de abur şi lumină care, în final, formează o masă, două scaune, un 
pat şi nişte. Ciudate ghivece cu flori; flori electrice, cred, că-s pline de sârme 
luminoase. 

Fata aceasta face orice doreşte cu telecomanda ei. Cred că poate să mă 
şi dezbrace. Mai ziceam eu că nu vreau să fac dragoste! Păi, când o apăsa pe 
un buton special, alerg după ea ca apucatu'. De-aceea nici n-a făcut cameră 
prea mare, hoaţa! Ca s-o prind mai repede. Maaare obsedată sexuală mai 
este!! 

Ne-aşezăm pe scaune. Vrea să-mi vorbească, dar parcă nu-şi găseşte 
cuvintele. O ajut eu: 


— Uite care-i treaba. Dacă nu ai nicio bombă la tine, accept. Nu te mai 
codi şi spune-mi direct ce preferi să. 

— Nu vom face dragoste. Ţi-am spus aceasta, numai ca să-ţi creez o 
stare emoţională pentru a-mi fi mai uşor să-ţi fac o explorare psiho-cerebrală. 
De fapt nici nu suntem compatibili din punc de vedere sexual. Eu sunt 
extraterestră. 

— Şi eu sunt Omul Amfibie. Ha, ha, ha! Hai lasă-te de bancuri şi treci la 
subiect! Orice prost ştie că extratereştrii sunt mici, verzi şi cu capul mare cât 
dovleacul. 

— Nu! Doar proştii cred acest lucru. Ai văzut atâtea lucruri stranii: 
trecerea prin perete, deplasarea în sfera energetică, apariţia mobilierului în 
această cameră - toate produse cu ajutorul câmpului energetic unificat pe care 
noi îl controlăm. Aveţi, voi pământenii, aşa ceva? 

— Eeee, mare şmecherie! Dar ce sferă energetică visezi, că n-am văzut 
niciuna? 

— Te gândeai, poate, în altă parte. Cu ajutorul acesteia am ajuns în nava 
cosmică. 

— Ce navă?!? 

— Suntem în spaţiu, departe de Pământ. Priveşte peretele din dreapta! 
Privesc cam cu frică. Acesta devine dintr-o dată transparent, lăsând să se vadă 
prin el o beznă ca de smoală, având în mijloc un corp ceresc ce seamănă leit cu 
planeta noastră. 

Strig disperat, retrăgându-mă cât mai departe de ecran: 

— Măi, derbedeilor, lăsaţi-mă jos imediat, că vă omor din bătaie! 

— la loc şi ascultă-mă! Mă linişteşte fata. Noi ne numim helieni şi facem 
parte din Federaţia Galactică a Planetelor Civilizate. Am primit sarcina, din 
partea Consiliului Suprem, să ajutăm planeta Pământ să se alăture acestei 
federaţii. 

— Ne duceţi de la urmă ca la abator. 

— Nu. Este un proces lung şi complicat, dar sperăm să reuşim acest lucru 
peste 973 de ani. 

— Dar pe mine de ce m-aţi răpit? Vreţi să ne supuneţi cu forţa. Aţi 
început cu cei mai buni şi urmează. 

— Aşteaptă! Înţelege odată că noi vă apărăm fără să cerem nimic în 
schimb şi facem acest lucru de 814 ani. Avem un duşman comun în faţa căruia 
aţi fi - fără ajutorul nostru - spulberaţi sau, în cel mai bun caz, înrobiţi. Este un 
duşman al întregii Federaţii. Vine din extremitatea braţului galactic numit de 
voi Sagittarius Carină. Este o specie barbară. Se numesc COCLONI şi se 
comportă ca nişte lăcuste. Nu produc aproape nimic, ci doar cuceresc lumile 
întâlnite în cale şi le seacă de toate bogăţiile. Au acumulat numeroase 
cunoştinţe tehnologice pe care le folosesc în special în domeniul militar. Sunt 
total lipsiţi de onoare şi demnitate, folosind cele mai viclene procedee pentru 
a-şi atinge scopurile. Până acum au fost ţinuţi la mare distanţă de zona 


civilizată pentru că nu se puteau măsura cu noi; aveam toate sistemele 
necesare pentru a le anihila toate armele. Acum însă, raportul de forţe s-a 
schimbat radical. Au descoperit - în demenţa lor militaristă - o armă nouă 
numită „Q - TOTAL „cu care anihilează orice sistem inteligent, fie el biologic 
sau cibernetic. Sub influenţa acestei arme, atât creierele cât şi computerele 
noastre, intră în faza maximă de procesare până când ating pragul de epuizare. 
Deşi nu este o armă letală, cu ajutorul ei, coclonii ne-au paralizat toate 
avanposturile din Zona Neutră şi le-au cucerit fără luptă. Acei - foarte puţini - 
care au reuşit să scape, au descris efectul armei în felul următor: paralizie 
motorie, ameţeală, dureri de cap, lipsa controlului cerebral, anularea voinţei. 
Revenirea la starea normală se face după minim 93 de minute. Se presupune 
că este vorba de un flux hiperspaţial recalibrat de particule „delta” care obligă 
creierul, printr-o rezonanţă specifică, să creeze şi să rezolve probleme din ce în 
ce mai complexe, într-un timp foarte scurt, până la autoepuizare, independent 
de voinţa persoanei în cauză. Eşti atent la mine sau dormi?! 

— Aaaaa!! Sunt, sunt. Ce spuneai? A, da, cu lăcustonii. 

— Coclonii. 

— Da. Şi ce vreţi de la mine? Cum pot eu să-i opresc? Mă sacrificați ca pe 
un miel nevinovat, aruncându-mă în gura acelor. Măreţi eroi legendări galactici. 

— Nu sunt măreţi deloc; o adunătură de pitici păroşi. Dar nu avem timp 
de detalii inutile. Ne trebuie o fiinţă suficient de inteligentă ca să fie conştientă 
de faptele sale, dar, în acelaşi timp, suficient de subdezvoltată mintal pentru a 
nu fi afectată major de arma „Q-total”. Este principiul dublei suficienţe pe care 
l-am aplicat în testele noastre făcute pe 87,91% din populaţia Pământului. Tu ai 
corespuns cel mai bine. 

— Adică ce-nseamnă, sunt deştept sau nu sunt? 

— Eşti exact atât cât trebuie. 

— Din câte înţeleg eu, voi aţi învăţat atât de mult, mult prea mult - cum 
mănâncă vaca iarbă până crapă - şi acum vă dăunează. 

— Se poate spune şi aşa. 

— Păi, dacă sunteţi fraieri! Lăsaţi pe mine! Unde sunt co. zi să-i zic. 
Cocoşaţii ăia, să le vin de hac? 

— Rămâi în acestă cameră şi gândeşte-te bine înainte de a hotărî ce vei 
face. După cum ţi-am spus la început, poţi refuza. Ai câteva ore la dispoziţie, 
după care te voi prezenta Consiliului Suprem pentru a-ţi exprima decizia luată. 

— Şi unde-i acest Consiliu? 

— Ne îndreptăm cu viteză maximă, prin subspaţiu, spre gruparea de forţe 
de elită a noastră şi în curând ne vom cupla cu nava-amiral a Flotei Federaţiei 
pe care se află acum şi Consiliul Suprem. 

Spunând acestea, fata iese din cameră. Rămân singur. Cred că este o 
misiune foarte periculoasă, dar să nu uit că eu sunt un „dublu suficient”, parcă 
aşa zicea, adică ceva ce nu se prea găseşte pe toate cărările galaxiei. Accept, 
ce naiba! Îmi dau ei, Herţienii ăştia, o armă ca lumea şi omor la piticoţi de nu s- 


a pomenit, mai ales că aceştia nu se-aşteaptă ca eu să rezist la arma lor 
teribilă pe bază de. Radiaţii. Delta Dunării, parcă zicea fata...!!! Delta 
Dunării??!!?? la uite, nemernicii, s-au întins cu furatu' până pe Pământ! Lasă 
că-i aranjez eu! 

Dar tot nu mi-au spus ce am de făcut. Dacă era ceva uşor, cred că se- 
nghesuiau toţi să se ofere, dar aşa, şi-au găsit fraierul galaxiei. la să refuz eu şi 
să mă lase-n pace! Ce mă interesează pe mine dacă acei. Cocoşaţi fură Delta 
Dunării sau nu!? Mare pagubă! Dunărea tot curge şi formează altă deltă, poate 
mai mare şi mai frumoasă. 

Şi am văzut că fata nici n-a mai pomenit de dorinţă îndeplinită, de 
recompensă ceva. Este clar pentru ei că o să sfârşesc rău din misiunea aceasta 
şi n-o să mai fie nevoie să-mi dea nimic sau îmi fac ei ceva cu telecomanda lor 
şi uit tot. O să plec de-aici schilodit ca vai de lume, dar chiuind de bucurie că 
un prost. N-or fi vrând să le şi mulţumesc pentru că m-au plimbat prin cosmos? 
Ar fi chiar culmea! Ce neobrăzare! Lasă că mă leg eu şi de Consiliul ăsta al lor 
Suprem. Fac o reclamaţie de-o să le meargă fulgii! 

Mă întind în pat şi pierd şirul orelor scurse, preocupat de aceste probleme 
grave. 

Cum stau eu şi mă gândesc aşa, din ce în ce mai revoltat de ce mi se 
întâmplă, începe un perete să bâzâie şi pătrunde în cameră cunoştinţa mea din 
spaţiu - fata cu H-urile. 

Îmi vorbeşte foarte precipitat: 

— Trebuie să ne grăbim. Am fost atacați de zece mii de nave ale 
coclonilor, numai în acest sector al Braţului Local galactic. Am primit rapoarte 
că şi celelalte zone civilizate ar putea fi amenințate în curând. Presupunem că 
inamicul doreşte să obţină victoria şi să jefuiască Federaţia înainte ca noi să 
descoperim o contra-armă la teribila lor „Q-total”. Consiliul Suprem s-a întrunit 
de urgenţă şi te aşteaptă. Te rugăm să înţelegi că eşti singura noastră 
speranţă. Nici nu se mai pune problema să refuzi. 

Mă ia de mână şi mă trage după ea ca o disperată. Străbatem fel de fel 
de culoare şi încăperi. În trecerea noastră, văd aşa, din viteză, o mulţime 
nenumărată de fiinţe de diferite înălţimi, grosimi, culori: înalţi, scunzi, graşi, 
slabi, chei sau pletoşi, frumoşi dar şi urâţi, albaştri, roşii, verzi. Da!! Văd şi unul 
verde, dar cu capul normal, ca de om, nu ca de dovleac. Îi spun fetei cu 
oarecare reproş: 

— Ai văzut? Şi nu mă credeai că extratereştrii sunt verzi. Ăsta nu are 
capul mare c-o fi mai prost, dar. 

— Hai că nu avem timp, îmi răspunde ea. 

Pătrundem într-o sală mare. Douăsprezece scaune din marmură 
înconjoară o masă rotundă şi joasă. Pe fiecare scaun stă câte o fiinţă 
humanoidă, dar diferită una de alta. La prima vedere au un singur lucru în 
comun - vârsta foarte înaintată. Cred că ţestoasele noastre din Galapagos sunt 
copii mici pe lângă aceşti indivizi. lată şi marele lor Consiliu!! Halal! Un 


moşneag pare că a şi adormit, dar nici ceilalţi nu au chef de treabă. Ce decizii 
salvatoare să mai ia ramoliţii ăştia?! Trebuie să profit de senilitatea lor şi de 
situaţia critică în care se află, ca să mă impun cu hotărâre. 

Fata mă conduce până în mijlocul mesei, şi apoi se retrage la un panou 
de comandă cu multe butoane, clape, manete şi lumini. 

Nu cumva fata dirijează totul? Nu cumva ea îi manevrează pe moşi, din 
butoane, după cum vrea? 

Acum observ că masa pe care stau se învârteşte uşor, încât, într-un 
interval oarecare, trec prin faţa fiecăruia. Au devenit mai atenţi. Şi-au înălţat şi 
mai mult scaunele ca să mă intimideze şi mă studiază ca pe o insectă. Staţi că 
mă-nfig eu în voi! Le vorbesc răstit: 

— Şi ce dacă m-aţi plimbat prin cosmos, mă!!? Ce mare brânză!? V-am 
pus eu să ...? 

N-apuc să termin vorba, că îl văd pe moşul pe care îl credeam adormit, 
cum întinde o mână spre mine şi mă ridică, fără să mă atingă, la câţiva metri 
deasupra mesei, ca pe un fulg. Deşi nu vorbeşte nimeni, îi aud cuvintele cum 
mă lovesc direct în creier: 

— Poartă-te cuviincios în faţa Consiliului Suprem al Federaţiei Galactice a 
Planetelor Civilizate! Noi stăpânim la perfecţie telepatia şi telechinezia, deci nu 
mai avem nevoie de forţă fizică pentru a ne impune în faţa cuiva. Dacă ajuţi 
Federaţia, îţi ajuţi şi propria planetă, deci şi pe tine însuţi. Asta înseamnă că o 
faci în primul rând pentru tine. 

Mă lasă jos. Gata, m-am calmat. Dacă are omul dreptate, are! 

Vorbeşte altul - cel mai stafidit dintre ei - dar, de data aceasta, cu glas 
tare, fără să mă mai zgârie pe creier: 

— Îți suntem recunoscători că ai acceptat să fii de folos Federaţiei în 
aceste momente de cumpănă. Vei fi recompensat pentru aceasta. Testele 
făcute de la distanţă asupra ta, de către heliona Hina - şi priveşte spre fată - 
au arătat că eşti prea puţin influenţat de arma coclonă. Îţi vom face acum un 
test final care va stabili procentul real de influențare. Dacă acest procent va fi 
mai mare de 31,85%, vom renunţa să te folosim, riscul de a nu reuşi fiind prea 
mare. 

— Şi ce se va întâmpla atunci? Întreb eu curios, dar şi cu speranţa că, 
poate nu trec testul şi scap la timp din acest război cosmic cu care nu am nici 
în clin nici în mânecă. 

— Toată Federaţia va cădea în mâinile barbarilor. 

— Şi ce dacă? Şi la noi au venit barbarii acum vreo mie de ani, dar le-a 
zis cineva - parcă Eminescu - „cum venirăţi să vă faceţi toţi o apă şi-un 
pământ” şi gata, am scăpat de ei. 

Se privesc unii pe alţii, miraţi. Până să se dumirească ei, îi întreb eu 
altceva, tot în dorinţa de a scăpa de această corvoadă: 

— Dar de ce nu puneţi pe unul de-al vostru să facă ce trebuie să fac eu, 
c-am văzut că sunteţi mulţi al naibii? Sau se fofilează toţi? 


Îmi răspunde alt moş: 

— l-am testat pe toţi ai noştri. Cei mai mulţi sunt afectaţi 100%. Aceia 
care sunt mai puţin inteligenţi, au un procent de influențare de 99,979%, mult 
prea mare pentru a-şi putea menţine controlul asupra propriului creier. 

— Biiine, bine, testaţi-mă! 

Am acceptat pentru că sunt aproape convins că nu voi trece acest test. 
Din câte mi-am dat seama până acum, sunt foarte apropiat de ei - ca aspect 
fizic, mod de gândire, nivel intelectual, moral, filosofic. Voi fi afectat şi eu în 
aceeaşi măsură; poate nu 99%, dar oricum, mult peste pragul lor critic de 
treizeci şi ceva de procente. 

Din tavan coboară spre mine un fel de cască şi mi se aşează pe cap. Văd 
cum, pe panoul de comandă al fetei, se aprind fel de fel de luminiţe de diferite 
culori şi intensităţi. Calculatorul lor lucrează... După un timp, care mie mi se 
pare exasperant de lung, aud vocea inflexibilă a computerului: 

— Inteligență zero în standard galactic. 

— Cum măăăă??!!?? zbier eu indignat. Fierătania naibii, mă faci pe mine 
prost?? 

— Rectific. Inteligență negativă în standard galactic. 

— Eeee! Păi aşa mai vii de-acasă! 

Unul dintre moşi intervine în cearta noastră: 

— Computer, foloseşte scara inteligenţei primare şi calculează procentul 
de influențare! 

— Standard primar - inteligenţă incipientă, procent de afectare 17,632%. 
Casca se ridică spre tavan. Fata a stins luminile de pe panou, moşii se bucură 
ca nişte copii, iareu mă uit prostit la ei. 

— De ce râdeţi măi, ramoliţilor? Îi întreb eu supărat. Stai! Să nu mă mai 
ridici că ameţesc! Şi ce dacă eşti telechinez? Poţi să fii şi telejaponez, că pe 
mine nu mă impresionezi. Râdeţi de mine, nu? Mă credeţi prost, aşa-i? Lasă că 
vă arăt eu cine este cu adevărat folositor galaxiei. Accept misiunea. Spuneţi-mi 
ce am de făcut. 

Vorbeşte cel mai bătrân dintre ei: 

— Vei fi condus în centrul de dirijare a focului de pe nava noastră-amiral, 
„Protonium”; este cea pe care ne aflăm acum. În curând va începe lupta. În 
acest sector se va da bătălia principală. Indiferent cum va decurge şi cât va 
dura, noi o vom pierde. Când coclonii vor folosi arma lor „Q-total”, vom cădea 
neputincioşi pe jos. Tu vei rămâne singurul în măsură să reacţionezi în vreun 
fel. Inamicul va invada nava, în dorinţa lui de a devasta totul. Să nu tragi în ei, 
pentru că vor fi prea mulţi ca să îi poţi birui. Trebuie doar să le iei „Piatra de 
foc”. Este un mineral fosforescent căruia coclonii îi atribuie puteri magice. O va 
purta la piept, Kohon - căpetenia lor supremă. În gândirea lor mistică, ei 
consideră că cine deţine „Piatra de foc”, le este şef absolut şi i se supun 
orbeşte. După ce le iei piatra, le ordoni să se retragă dincolo de Zona Neutră. 
Vom câştiga astfel timpul necesar pentru a descoperi o contra-armă cu care să- 


i putem ţine, din nou, la distanţă de zona civilizată. 

— Bine, bine, să trecem la luptă, le spun eu, obosit de atâtea explicaţii 
inutile. De câte zeci de mii de nave dispunem? 

— Avem 825 de nave mari de linie, plus. 

— Doar atâtea?!? Păi nici. Napoleon Bonaprima n-ar fi făcut faţă la zece 
mii de nave duşmane cu doar 825 de nave şi. Şi-astea făcute prost. 

— Sunt foarte performante. 

— Sunt mari, adică uşor de nimerit de către orice bleg, şi mai sunt şi „de 
linie”. 

— Şi care crezi tu că este dezavantajul navei de linie? 

— Păi. Nu ştiu. Probabil, dacă stau în linie, când loveşti una, cad toate. 
Chiar voi aţi spus că o să luaţi bătaie, aşa că ce mă mai întrebaţi pe mine? 
Vreau să ajung cât mai repede la centrul de luptă. Eu am făcut armata la 
artilerie şi mă pricep de minune să conduc focul acestei adevărate „zeiţe” a 
armelor, cum este considerată la noi. 

Şedinţa se încheie. Hina mă conduce la centrul de luptă sau de 
conducere a focului, cum i-o fi zicând. 

Mă simt nefiresc. Am o stare care nu prea-mi este specifică. Sunt vioi, 
ager la minte, foarte optimist şi - mai grav - gata să-mi pun viaţa în pericol. În 
mod sigur mi-au făcut moşii ăia ceva cu tele. Discopatia lor. 

Am ajuns şi în centrul de comandă. Ce privelişte frumoasă! Suntem într-o 
sferă uriaşă din sticlă groasă care permite observarea circulară a câmpului de 
luptă. Prin peretele transparent se văd nenumărate nave cosmice, până 
aproape de. Linia orizontului. Opa!?! Acum observ că aceşti extratereştri nu 
au linia orizontului. O puzderie de luminiţe - probabil stele, galaxii, planete - se 
desfăşoară până la infinit. Simt nevoia unei destinderi nervoase şi fac o glumă 
pe această temă. Îi trag o castană în cap unui chelios care stă pe un scaun 
lângă mine şi-l întreb serios înainte de a pufni în râs: 

— De ce-ai furat mă, orizontu'? Ha, ha, ha! 

Sunt întrerupt de aceeaşi voce inflexibilă de computer: 

— Nave coclone în ofensivă. Contact vizual în 2' şi 37". 

Începe o forfotă de nedescris în tot centrul. Numeroşi extratereştri care 
se plimbau fără rost de colo - colo, şi-au ocupat rapid locurile pe la panouri, 
baruri, pupitre, birouri şi aşteaptă încordaţi începerea luptei. 

Trebuie să mă pregătesc şi eu. Să-mi aduc aminte de cunoştinţele mele 
de artilerie...! Singurul lucru care-mi vine în minte este faptul că am nevoie 
de o hartă a zonei în care se va desfăşura bătălia, pentru a calcula elementele 
de tragere. Îi cer Hinei, care a luat loc lângă mine: 

— Am nevoie neapărat de o hartă a zonei. 

— i-o afişez pe monitorul din stânga ta. Este zona cosmică 25 M din 
sectorul 101. 

Apasă nişte butoane şi, într-adevăr, pe ecranul indicat apar fel de fel de 
puncte luminoase botezate în fel şi chip, unite prin linii de diferite culori. Ce 


aiureală! Îmi exprim dezamăgirea către fată: 

— Ce porcărie mi-ai pus aici? Asta-i hartă? La voi nu curge nicio apă, nu 
creşte nicio pădure? Vă prostesc topografii voştri cum vor. 

Renunţ la monitor şi privesc afară prin peretele transparent. Voi trage 
prin ochire directă. Observ că navele noastre şi-au schimbat poziţiile. Şi-au 
însuşit deja critica mea cum că nu e bine să stai în linie. Păi vedeţi măi, 
moşilor, c-am avut dreptate!!? 

Se aude din nou computerul: 

— Nave coclone în raza vizuală. 

Într-adevăr, se văd în depărtare nişte nave micuţe care vin puhoi. Nimeni 
nu face nimic. Ce-or fi aşteptând mormolocii ăştia? Trebuie să iau eu iniţiativa, 
că nu mai merge aşa. O întreb pe Hina: 

— De unde se deschide focul? 

— De la butonul roşu. Nuuuuuul!!! 

Prea târziu a spus „Nu”. Deja am apăsat. Un glob de foc a ieşit de undeva 
de sub centrul nostru de comandă şi se îndreaptă către una din navele din faţă. 
O loveşte în plin. 

— Uraaaaa!!! Sar eu entuziasmat de reuşită. Nu vă bucuraţi, mă?! Îi 
întreb pe cei din jur care - dimpotrivă - au rămas stupefiaţi. Cred că nu le vine 
să creadă că am nimerit din prima. Tocmai voiam să le spun că nu sunt chiar 
aşa de prost pe cât mă cred ei, dar Hina mă smuceşte de mână, m-aşează din 
nou pe scaun şi-mi vorbeşte răstit: 

— Termină cu prostiile şi nu mai pune mâna pe absolut nimic! 


— De ce? 
— Tocmai ai lovit nava noastră de acoperire „Electron 13”. 
— Păăăi..., ia să-l pedepsiţi pe căpitanul navei pentru că n-a stat unde 


trebuie! El nu ştie că prin faţa tunului şi prin spatele calului, nu se trece? Şi voi 
sunteţi de vină. l-aţi dat navei numărul „13”, deşi ştie toată lumea că-i cu 
ghinion. Şi uite acum, biata de ea, cum e cuprinsă de flăcări. 

Nu mai ştiu ce învinuiri să le mai aduc pentru a scăpa cu faţa curată, dar 
sunt salvat de începutul luptei. Navele inamice - mult mai mici decât ale 
noastre - ne-au înconjurat şi trag continuu, ca la nebuni. Navele noastre nu 
sunt foarte afectate şi răspund cu foc ritmic şi eficient, distrugând „bâzâitorile” 
adverse, ca pe muşte. 

Fac, cu glas tare, o remarcă pentru ridicarea moralului prietenilor mei: 

— Hai că stăm bine. Nu avem pierderi prea mari, doar o singură navă ne- 
a fost lovită. 

— Este „Electron 13”, îmi răspunde cheliosul de lângă mine. 

— Da, dar inamicul a pierdut o groază de avioane. 

— Acestea sunt doar nişte module teleghidate de patrulare cu care 
coclonii hărţuiesc adversarul, în faza iniţială, pentru a-i dezorganiza apărarea. 
Adevăratele nave abia acum apar. Priveşte! 

Mă uit afară şi rămân trăsnit. Un număr imens de nave formează o 


adevărată perdea în faţa noastră. Sunt enorme şi se apropie greoi. Avioanele 
cele mici ale co..., zi să-i zic, Cocoşaţilor au fugit toate şi au intrat în navele 
mari, ca puii sub cloşcă. 

Este un moment apăsător. Nimeni, în jurul meu, nu mai zice nimic. 
Trebuie să le dau eu tonul, că aceşti extratereştri tare lipsiţi de iniţiativă mai 
sunt: 

— Hai să fugim! 

Şi o iau hotărât către uşă, dar, din nou, Hina mă reaşează pe scaun 
spunându-mi că nu avem unde să fugim. Pe naiba! Cât e Cosmosul ăsta de 
mare, găseam noi vreo văgăună ceva, unde să ne-ascundem. 

Dar ce să mai fug, că a început adevărata luptă. Navele noastre au mai 
mărit distanţele între ele ca să poată acoperi întregul front al adversarului. 
Sute şi sute de globuri de foc ies din tunurile noastre şi se îndreaptă către 
duşman. Navele acestuia nu ripostează, dar nici nu sunt lovite prea rău; se 
protejează cu un fel de. Abur gălbui. Hina spune că este câmp de forţă. Aşa 
cred că e, ce-o mai fi şi-asta!? 

Deodată, inamicul trage cu toate armele lui. Din fiecare navă a sa 
ţâşneşte spre noi câte un jet de lumină violetă care ne acoperă cu totul. 

Proştii ăştia, gândesc eu, nici nu au tunuri; trag în noi cu lanternele. Doar 
ne luminează, că în rest nu se-ntâmplă nimic. Sau vor să ne bată-n ochi, ca să 
nu-i mai vedem? 

Totuşi, ceva se petrece pe aici. Toţi în jurul meu au început să geamă şi 
să se ţină de cap. Câte unul, câte unul, cad pe jos şi, după puţină tăvăleală, 
rămân laţi. Ce-or fi având, măi frate?! Le-a pus cineva ceva în mâncare? 

Hina mă trage de mână, încercând disperată, să-mi spună ceva. O 
mângâi uşor pe cap şi-i zic, pentru consolare: 

— Lasă că vă răzbun eu. O să-l găsesc pe cel vinovat şi-o să-i trag la 
polonice în cap, până căpiază. 

—” Q-total” şopteşte ea. 

Nu pricep. Aşa l-o fi chemând pe bucătar?! 

—” Q-total”, repetă ea. Coclonii. 

— Aaaa!! Acum înţeleg. Vedeţi cum prea multă carte strică? 

—” Piatra de foc”..., „Piatra de foc”. 

Au tras co... corciturile astea în noi cu arma lor specială. Nicio navă de-a 
noastră nu mai trage. Cred că se vaită toţi de cap şi dau din picioare. 

Ce să fac eu acum, c-am rămas singur? Să nu uit să-l caut pe şeful 
suprem al ăstora şi să-i cer piatra aceea. Dar, dacă nu vrea să mi-o dea? O fi 
vreun căpos!... 

Până una alta, să privesc pe geam. Am zis eu că focul nostru nu are efect 
prea mare, dar m-am înşelat. Multe sute de nave inamice sunt găurite şi 
crăpate ca vai de lume. Au fost duse mai departe şi adunate grămadă într-un 
loc. Nu prea pricep eu de ce nu s-au prăbuşit până acum, că de zburat nu mai 
zboară, dar să zicem, pe-aici prin cosmos, o fi altfel. Celelalte, tefere, au intrat 


printre ale noastre şi s-au lipit de ele. Şi de-a mea s-au agăţat câteva. 

Se aude o forfotă şi o gălăgie de nedescris. Cred că piticoţii ăştia au venit 
să devasteze şi să fure tot ce le iese în cale. 

Nici nu-mi termin bine gândul, că mai multe uşi ale centrului de comandă 
se deschid şi pătrund înăuntru puhoaie de vietăţi care se reped ca şobolanii 
prin toate ungherele. Sunt cam de un metru înălţime, graşi, cu păr pe ei ca 
maimuţele. Sunt îmbrăcaţi doar în zona pieptului şi a abdomenului, mâinile şi 
picioarele fiindu-le libere. La fund le atârnă nişte cozi solzoase care, la unii mai 
bătrâni, le ating de podea. Au picioare foarte butucănoase, iar mâinile - micuţe, 
ca de copil. La figură seamănă cu cimpanzeii noştri, dar parcă aduc şi a 
broască. Sunt simpatici foc, pârliţii!! 

Mă enervează, totuşi, că niciunul nu mă bagă în seamă. Ca să nu mai zic 
de faptul că sunt nişte nemernici foarte obraznici care vor să distrugă galaxia şi 
mai ales Delta Dunării. Odată-mi vin nervii pe ei, mă ridic în picioare şi le strig: 

— Măi, coo...! (Cum naiba-i cheamă pe-ăştia, că mereu uit? Aha! Mi-am 
amintit.) Măi, cocliţilor, care este şeful vostru cel mai mare? 

Când m-au auzit, odată au rămas toţi încremeniţi pentru o clipă, după 
care au început să scoată nişte sunete piţigăiate. Îi văd acum ridicând 
lanternele spre mine şi trăgând nebuneşte cu lumina aceea violetă. 

învăluit din toate părţile, mă simt foarte descumpănit. Mai mult - m- 
apucă o ameţeală şi-o durere de cap de nedescris. Picioarele parcă mi se 
înmoaie, iar mâinile sunt ca de plumb. Aaahh!!... Simt cum creierul meu o ia 
razna, aruncându-se în nişte calcule matematice extrem de dificile şi din ce în 
ce mai complexe. Ah, creierule, ce faci cu mine?! Te-a găsit tabla înmulţirii 
chiar acum când am nevoie de tine?... 5x7, 8x6, 9x9... Mă zbat aşa, în agonie, 
câteva minute ce par interminabile. 

Încet, încet îmi revin. Gata, nu mai am nimic. 

Văzându-mă că nu cad lat, cociliţii încep din nou să tragă în mine cu toate 
armele. Fără niciun efect de data aceasta. Odată terminată tabla înmulţirii, 
creierul meu s-a lăsat păgubaş, ceea ce demonstrează că am un sistem nervos 
deştept, care ştie să se deblocheze şi să se protejeze singur în cazul unor 
suprasolicitări. 

„Şobolanii” din jurul meu au încetat să mai tragă. Nu ştiu de ce, dar sunt 
mai mici ca înainte. Aaa!! S-au aşezat în genunchi şi fac plecăciuni în faţa mea. 
Oare mi-or fi prins frica? Pentru a mă convinge, bat din picior prefăcându-mă că 
mă reped la ei. Se ghemuiesc şi mai mult. E clar. Mama voastră de piticoţi, aţi 
ajuns la mâna mea! Le poruncesc autoritar: 

— Să vină imediat la mine şeful vostru cel mai mare! 

După piţigăieli îndelungate - timp în care aproape că-mi pierd răbdarea - 
cel mai burtos dintre ei îmi vorbeşte: 

— Străinule, ai o limbă necunoscută nouă. Ne-a luat mult timp ca să o 
găsim în banca de date a Federaţiei. Cine eşti tu, de unde vii şi cum de rămâi 
neafectat în faţa armei noastre cea de neoprit?! 


Să le spun că sunt din Feteşti? Nuuu, că năvălesc proştii pe-acolo şi cine 
ştie ce mai fură. Trebuie să trag de timp până când îmi vine o idee salvatoare. 
Răspund tot aşa hotărât: 

— Păi voi cine credeţi că sunt, măi, piticoţilor?! Cine, în toată galaxia, 
poate rezista la arma voastră? 

Îmi strigă toţi în cor, căzând cu faţa la podea: 

— Zeul Războiului cel neînfricat. 

— Păi vedeţi că aţi ghicit? 

— Dar, profeţii au spus că vei veni peste o mie de perioade. 

— M-am trezit mai devreme şi iată-mă! 

— Şi ne vei ajuta să cucerim întreaga galaxie. 

— Galaxia este deja cucerită de către mine, aşa că voi nu mai aveţi ce 
face. Trebuie să plecaţi. 

— Unde? 

— Înapoi pe... - De unde zicea Hina că vin ăştia? -... braţul Săgetătorul 
Carenei. 

— Dar nu ştim unde este. 

— Vă spun eu. Vă luaţi navele, mergeţi până la marginea galaxiei, şi de- 
acolo o luaţi pe jos încă vreo trei sute de kilometri. Se face aşa... un loc mai 
bătătorit. Acolo mă aşteptaţi pe mine. 

— Nu-l ascultați! Este un impostor. Eu sunt căpetenia voastră supremă. 
Cer supunere totală! 

A vorbit un coclit mai mare care a intrat nervos pe uşă. Are o coadă 
lungă, pe care o târăşte pe podea. Poartă pe piept un cristal foarte strălucitor 
atârnat de gât cu un fel de lanţ auriu. 

Trebuie să-l iau tare, la intimidare, pentru că de vorbă bună nu prea pare 
să înţeleagă. 

— Dă-mi „Piatra de foc” şi-ţi arăt eu cine este şeful! Îi spun. 

— Hi, hi, hi!! Cu „Piatra de foc”, şi cel mai prost dintre supuşii mei poate 
să fie şef. Te vom pune la încercare ca să ne convingem dacă eşti zeu sau nu. 
Trebuie să deschizi uşa sălii tronului. Numai un zeu poate face acest lucru. 

— Dar tu cum o deschizi? 

— Cu ajutorul parolei de acces. 

— Şi care este parola? 

— Nu ştiu. Am uitat-o. Tocmai de aceea este o sarcină atât de grea. 

— Şi dacă reuşesc, îmi dai piatra? 

— Nu va fi nevoie să ţi-o dau eu. Ţi-o vei lua singur, pentru că adevărata 
„Piatră de foc” se găseşte în sala tronului. Aceasta pe care o port eu este o 
copie. Dacă aş scoate-o pe cea veritabilă, ar sări toţi pe mine ca să mi-o ia, 
pentru că cine deţine acest cristal divin este şeful nostru suprem, cel mai fericit 
coclon, cel fără şefi deasupra sa. 

— Accept. Du-mă la uşa voastră căreia i s-a blocat broasca. 

Şeful cocliţilor o ia înainte, eu după el, iar în urma noastră se-nşiră 


puzderia de piticoţi. 

Mă gândesc că trebuie să reuşesc neapărat să deschid acea uşă pentru 
a-mi realiza visul meu de-o viaţă - acela de a deveni şef absolut; chiar dacă nu 
pe Pământ, dar mă mulţumesc şi cu Cosmosul. 

După ce străbatem sute de metri de coridoare întortocheate, ajungem în 
faţa unei uşi destul de banale. 

Rămân singur. Toţi ceilalţi s-au retras mult în spate şi nu ştiu ce tot 
şoşotesc acolo. Să m-apuc de treabă. Încep cu metoda cea mai sigură - 
trântesc un picior în uşă de sar scântei. Nimic! Ce bine era dacă aveam un 
baros la mine! Ştia el, tuciuriul acela de ce umblă cu geantă plină de scule; nu 
se ştie niciodată cum are omu' nevoie. 

Nici nu-mi termin bine gândul, că aud o voce, deja cunoscută, de 
computer: 

— lIdentifică-te şi spune parola de acces! 

— Mă numesc. Ki-Ki-Hi, inventez eu un nume, şi sunt depanator de 
computere. Am venit să te repar. 

— Funcţionez în parametri normali. 

— Cum să fii normal dacă ai uitat parola de acces în sala tronului? 

— Eu ştiu parola, Kohon a uitat-o. 

— Dacă o ştii, spune-o! 

— Nu am voie. 

— E clar! Eşti dereglat. Trebuie să te demontez. La cât eşti de paradit, nu 
ştiu dacă o mai ieşi din tine măcar un aspirator. 

— Parola este: „Coada care străbate spaţiile neţărmurite ale Cosmosului 
sideral”. 

— Bine. Fii atent că-ți dau parola de acces în sala tronului: „Coada 
care.” . „Coada care...”...???... Fi-v-ar cozile să vă fie de proşti, cu parolele 
voastre încâlcite!! la fă-i probă la parolă aceea pe care-ai spus-o tu, să vedem 
dacă merge! Şi hai mai repede că mă grăbesc! Mai am şi alte computere de 
dezmembrat. 

Uşa se deschide. Ahaaa! Până şi computerul mă ştie de frică. 

Pătrund înăuntru. Este o încăpere mică. Nici vorbă de tron - doar un 
scaun pitic, dar foarte lat, având o gaură în mijloc; cred că pe-acolo îşi bagă 
ăştia coada. 

Într-un colţ zace o masă veche pe care este aşezată o pernă frumos 
ornamentată. Pe aceasta stă o splendidă piatră fosforescentă ce se poate pune 
la gât cu un lanţ de aur. 

lau piatra şi ies cu ea afară. Toţi coclonii, inclusiv Kohon, şeful, cad la 
pământ. 

Le vorbesc autoritar: 

— Acum am „Piatra de foc” şi sunt şeful vostru suprem. Vă ordon să 
plecaţi dincolo de Zonă... - Despre ce zonă era vorba?? 

— De „Zona Neutră”? Întreabă şeful, de fapt fostul lor şef. 


— Nu! Îl contrez eu, ca să nu creadă că mă iau după el, dincolo de „Zonă 
Crepusculară”. 

— Dar nu ştim unde este. 

— Nici asta nu ştiţi unde este, mă?! Păi, voi habar n-aveţi. Degeaba 
umblaţi prin Cosmos. Mai bine ştiu eu decât voi. Plecaţi în teritoriul vostru şi să 
nu vă mai prind în zona civilizată până nu vă chem eu. 

— Dar tu nu vii cu noi? Întreabă Kohon. 

— Voi veni peste o mie de perioade, aşa cum au prezis profeţii voştri. 

— Dar unde te vom găsi dacă vom avea nevoie de sfaturile tale? 

— Pe planeta mea. 

— Există o planetă a zeilor?! 

— Da, există. 

— Unde se află? 

— Într-un loc ascuns, departe de puterea voastră. 

Nu am vrut să le spun, pentru a nu mă trezi pe Pământ cu droaia asta de 
piticoţi hrăpăreţi care să devasteze totul. Kohon mă iscodeşte iar: 

— Dar sunt mulţi zei pe planetă? Mă refer la cei care nu sunt afectaţi de 
arma noastră, „Q-total”. 

— Oho! Cred că sunt de ordinul milioanelor. 

Se cutremură cu toţii şi tot zic, în cor, „hu, hu, hu”, frecându-şi palmele. 

— Atunci noi plecăm în teritoriul nostru. Rămâi cu bine zeu atotputernic 
şi şef suprem al tuturor coclonilor! Vom aştepta ordinele tale. 

A vorbit Kohon, după care a dat fel de fel de ordine în limba lor. Toţi s-au 
împrăştiat care-ncotro. 

Mă întorc şi eu. După ce rătăcesc zăpăcit prin fel de fel de culoare şi săli, 
ajung, în sfârşit, înapoi în centrul de comandă. 

În curând prietenii mei se vor trezi. Nu trebuie să-mi vadă „Piatra de foc” 
pentru că mi-ar lua-o în mod sigur, ca să-i poată controla pe piticoţi după bunul 
lor plac; de aceea mi-o bag în sân. Încet, încet, încep să se dezmorţească. După 
un timp îşi revin cu toţii. 

Le strig triumfător: 

— Gata, v-am salvat măi, deştepţilor! Duşmanii voştri au plecat în 
teritoriile lor şi nu vor mai călca pe-aici cel puţin o mie de perioade. 

Cineva spune: 

— Într-adevăr, au plecat. Au lăsat doar navele avariate pe care va trebui 
să le dezintegrăm. 

— De ce nu le luaţi la fier vechi? Întreb eu. Câştigaţi ceva bani pe ele! 

— Nu putem să ne folosim de acestea, intervine Hina în discuţie. Coclonii 
pornesc dispozitivele de autodistrugere, de fiecare dată când părăsesc o navă, 
transformând-o într-o adevărată capcană. La cea mai mică încercare de 
pătrundere în interior, aceasta explodează. 

Cheliosul care a stat lângă mine în timpul bătăliei, vorbeşte alarmat, 
apăsând fel de fel de butoane pe un pupitru: 


— Nu mai avem armele grele. Ni le-au luat coclonii. La fel s-a întâmplat şi 
pe celelalte nave. De asemenea, este foarte posibil să nu mai avem nici 
combustibil. Voi afla imediat. 

O femeie albastră, de la un pupitru mai îndepărtat, ne anunţă: 

— Flota a 17-a a Federaţiei, condusă de generalul Farador, se apropie de 
noi cu viteză maximă pentru a ne veni în ajutor. Vor ajunge în 128 de minute. 
De asemenea, radarele de mare putere confirmă faptul că inamicul se 
îndreaptă spre Zona Neutră. Se pare că suntem salvaţi. 

Toţi sar în sus de bucurie. Este o hărmălaie de nedescris. Cu greu îi 
potoleşte Hina şi le spune: 

— Să nu uităm că datorăm totul acestui pământean care s-a dovedit mai 
puternic decât toate navele noastre. 

Strigătele de bucurie izbucnesc şi mai tare. Mă iau mai mult pe sus şi mă 
poartă către sala Consiliului Suprem. Toată lumea s-a adunat pe holuri şi mă 
aclamă. Hina mă ţine de mână. Ne strecurăm cu greu prin mulţimea 
entuziastă. 

Mă simt bine. O întreb pe prietena mea, ca şi cum n-aş şti ce se întâmplă: 

— De ce se bucură toţi ca nişte copii? Ori le-aţi mărit salariile? 

— Nu. Te aclamă pe tine pentru că ne-ai scăpat de cocloni. 

La un moment dat, îmi iese în faţă un individ uriaş, pletos şi cu o figură 
încruntată. Hina îi strigă, precipitată: 

— Uşor, te rog uşor, Alnis! 

Ce uşor, că-mi trage ăsta o palmă pe spate de mi se scutură praful de pe 
pantofi. Dau cu mâna la o parte stelele verzi din jurul meu şi-i spun Hinei: - 
Măriţi-i, măi, şi ăstuia salariul, că mă omoară! 

— Nu te supăra! El este un orzon. Acesta este modul lor de a-şi manifesta 
stimă şi recunoştinţa. 

— Nu mă supăr, dar cred că mă dezmembrez. Bine că nu s-a îndrăgostit 
de mine o. Orzoaică de-asta de-a voastră; aş fi fost în spital acum. 

Ajungem la sala Consiliului Suprem. Toţi rămân la uşă. Intră cu mine doar 
Hina. Moşii sunt la locurile lor. Par mai veseli. Îmi vorbeşte cel mai ramolit 
moşneag: 

— Pământeanule, te-ai comportat admirabil. l-ai gonit pe cocloni spre 
Zona Neutră. Cum ai reuşit să le iei „Piatra de foc”? 

— Nu le-am luat nicio piatră, mint eu ca să nu rămân fără ea. Nu a fost 
nevoie. S-au speriat numai de faptul că nu au putut să mă doboare cu arma lor 
specială. 

— Calculele noastre au fost corecte. Spune acum ce dorinţă vrei să-ţi 
îndeplinim. 

— Păi. Nu ştiu. Nu-mi vine nimic în minte. M-aţi luat prea repede. 

— Bine. Atunci vom face în felul următor. Heliona Hina te va conduce 
acasă. Ea va ţine, periodic, legătura cu tine. Când te hotărăşti, poţi să-i ceri 
orice. Îţi va da ea şi alte instrucţiuni. 


Gândesc că aşa este cel mai bine: sunt şeful suprem al piticoţilor, am 
„Piatra de foc” pe care, la nevoie, pot s-o vând pe bani grei, mai scot ceva şi de 
la Hina de câte ori îmi va veni câte-o idee. Sunt mulţumit. 

Mă despart de prietenii mei cu mare părere de rău. Mă îmbarc pe o navă 
mai mică, împreună cu Hina, şi ne îndreptăm spre Pământ. 

Pe drum discutăm fel de fel de banalităţi. Începe să-mi placă de ea din ce 
în ce mai mult, dar mi-e ruşine să-i mărturisesc acest sentiment. Dacă era 
orzoaică, îi trânteam o palmă de vedea stele verzi şi pricepea ea cam despre 
ce-i vorba, dar aşa. Nu-mi rămâne decât să mai aştept, să prind mai mult curaj 
şi poate, într-o întâlnire viitoare. 

Trece o perioadă de timp fără evenimente deosebite. Mă mulţumesc cu 
faptul că Hina se poartă mult mai frumos cu mine. 

Ajungem în apropierea Pământului. Intrăm într-o sferă energetică şi, după 
puţin timp, ne trezim într-un subsol. Fata mă priveşte gânditoare şi îmi 
vorbeşte cu oarecare tristeţe: 

— După ce plec eu, urci scările şi vei ajunge în oraş, în zona unde ne-am 
întâlnit iniţial. Îmi pare rău că ne despărţim. Citesc în ochii tăi o anumită 
dorinţă. Aproape că aş accepta să facem dragoste. Şi până la urmă de ce n-am 
face-o, aşa ca o mică recompensă pentru meritele tale. Trebuie să recunosc 
faptul că eşti mai simpatic decât am crezut iniţial. 

Mă ia de gât şi mă sărută. 

—!??! Mă mir eu fără vorbe. 

— Nu. Nu suntem incompatibili. Te-am minţit. Îmi cer scuze. 

— Nu-i nimic. Suntem chit, pentru că şi eu v-am minţit pe voi. Am luat 
„Piatra de foc” de la piticoţi şi măi, mai că-mi vine să ţi-o dăruiesc ţie ca pe o 
dovadă de preţuire. 

— 111... Unde este? 

O scot din sân şi i-o arăt. O ia şi o cercetează cu mare atenţie, devenind 
din ce în ce mai îngrijorată. Îmi vorbeşte grav: 

— Te-au păcălit, nemernicii! Te-am prevenit că sunt extrem de vicleni. 
Aceasta nu este „Piatra de foc”, ci un hiperlocator. Adică un dispozitiv de foarte 
mare putere cu ajutorul căruia coclonii îţi ştiu, în orice moment, coordonatele 
cosmice. 

— Şi la ce le-ajută? 

— Cred că vor să vă invadeze planeta. 

— Imposibil! M-au luat drept zeu şi mi-au arătat un deosebit respect. Le- 
am spus că suntem milioane de zei pe planetă, ca să le fie frică şi mai tare. 

— Mare greşeală ai făcut! Coclonii îi numesc „zei”, cu sens de batjocură, 
pe toţi savanții noştri, căzuţi prizonieri, care le furnizează date ştiinţifice de 
mare importanţă. Nu ţi-au spus că la ei, toţi „zeii” sunt sclavi, exploataţi la 
maxim. 

— Da' ce, am eu moacă de savant?! 

— Probabil că i-a intrigat faptul că ai rezistat în faţa armei „Q-total” şi, 


mai mult ca sigur, vor să afle secretul tăriei tale. Faptul că le-ai spus că mai 
sunt foarte mulţi alţii cu asemenea calităţi, probabil că i-a îngrijorat şi mai mult, 
tocmai acum când credeau că noua lor armă poate supune întreaga galaxie. 
Trebuie să plec imediat ca să previn Consiliul Suprem. Veţi fi atacați masiv, 
probabil, peste doar câteva luni terestre. 

— Şi eu ce fac? 

— Aşteaptă-mă pe mine şi nu spune la nimeni absolut nimic. Comportă-te 
normal până la întoarcerea mea. Vom discuta atunci toate detaliile. 

— Când te vei întoarce? 

— Va dura ceva mai mult decât drumul făcut de noi doi, pentru că Flota a 
plecat la Baza numărul 1 a Federaţiei, pe planeta Darena. Poate vor fi şi alţi 
factori perturbatori. Nu ne vom întâlni mai devreme de trei săptămâni. 

— Cu. Hipi-locatarul ce facem? 

— Hiper-locatorul. Îl iau cu mine. 

— Foarte bine! la-l tu în Cosmos şi aruncă-l în vreo groapă ca să ni se 
piardă urma. Să ne caute coclonii în altă parte. 

— Prea târziu! Cred că deja v-au localizat planeta. Acum trebuie să plec. 
Ne vom revedea curând. 

Intră în sfera energetică şi dispare. 

Am ratat totul. Ce fraier mai sunt! Eram pe punctul de a o convinge să 
facem dragoste... Cel puţin să repar ce se mai poate. les pe stradă şi o rup la 
fugă urlând din răsputeri că să previn pe cât mai multă lume: 


Cap. II: COMMANDO PENTRU TERRA 


Stau întins în pat cu faţa în sus şi privesc o muscă ce zboară în curbe 
imprevizibile în apropierea tavanului. Îmi imaginez că este o navă coclonă, iar 
eu - un trăgător la o baterie de lasere antiaeriene. În zadar ridic braţele cu 
pumnii strânşi, imitând salve repetate de artilerie, căci nava inamică nu vrea să 
cadă şi pace! 

Doamne, în ce hal am ajuns!! Până la urmă au avut dreptate să mă 
interneze la secţia de neuropsihiatrie a spitalului municipal; cred că am luat-o 
razna cu adevărat. 

Şi totuşi, mă simt foarte nedreptăţit. Eu am încercat din răsputeri să-i 
conving că invazia coclonă este iminentă, dar ei, doctorii, mari specialişti!! M- 
au declarat nebun. Cu cât voiam să fiu mai convingător, cu atât îmi făceau mai 
multe injecții şi-mi spuneau că o să treacă. lar eu le repetăm şi mai disperat că 
or să treacă peste noi şi or să ne facă praf. 

Acum, după atâta tratament tranchilizant, mă simt ca un castravete ce 
stă nepăsător în grădină la umbră şi răcoare. 

Nu! Hotărât lucru, trebuie să acţionez într-un fel, dar, de data aceasta, 
mai discret, ca să nu mai atrag atenţia asupra mea, ci să pară că m-am liniştit 
şi merg spre vindecare. Voi nega existenţa coclonilor, dar mă voi pregăti în 
ascuns pentru ripostă. Bine ar fi dacă mi-aş găsi, totuşi, nişte susţinători cu 
care să formez un fel de. Celulă de luptă. 

Mă ridic şi privesc în cameră. În dreapta patului meu este un aviator care 
are atâtea probleme personale, încât nu-i mai arde lui de un eventual război 
împotriva coclonilor, nici dacă acesta s-ar desfăşura la el sub pat. 

În faţa mea este un cetăţean care doarme toată ziua atât de încâlcit în 
cearceafurile sale, încât nu i-am văzut faţa până acum. Chiar şi atunci când 
vine asistenta să-i facă injecţia, nu se ridică din pat, ci îşi dezveleşte, cu mişcări 
leneşe, partea superioară a posteriorului său, primeşte înţepătura cu totală 
neîmpotrivire, după care îşi acoperă fundul la fel de monoton ca şi cum nimic 
nu s-ar fi întâmplat, în timp ce mie mi se furnică pielea de frică. 

Mai multe speranţe îmi vin din partea stângă a salonului. Am aici trei 
pacienţi care par să corespundă destul de bine cerinţelor planului meu de 
luptă, în ceea ce priveşte atât discreţia, cât şi „plecatu' de-acasă” (cu mintea 
sorcova, bineînţeles). Nu că ar fi nebuni, nu, dar au capacitatea de a crede şi în 
altceva decât în ceea ce ne spun doctorii că este real. Poate că i-aş putea 
convinge de existenţa coclonilor şi de pericolul în care se află planeta noastră. 
Ba mai mult - cred că le-aş putea trezi, din adâncul minţilor lor, dorinţa de a 
face ceva foarte util pentru o lume care se dispensează de ei, izolându-i în 
acest salon în care mori în fiecare zi de plictiseală şi de frica injecţiilor. Ar fi o 
lecţie dură dată acestei societăţi insensibile, venită din partea unor oameni 
demni care nu-şi merită soarta, deşi, paradoxal!! Am constatat că unora le 
place aici şi nu mai vor să plece. 


Chiar lângă mine, în stânga, are patul, nea Mitică. Este un bătrânel 
simpatic şi vioi, care ne-a împuiat capul cu întâmplări din vremea când era el 
copil. Mie chiar mi se pare că povesteşte de pe vremea când era bunicul lui 
copil, dar nu contează, important este că-i foarte nemulţumit de prezent, îi 
consideră pe tinerii de azi nişte degeneraţi care au greşit drumul evoluţiei, 
târând, inevitabil, Omenirea spre cazanele cu smoală ale ladului, astfel că, ar 
face orice pentru a salva Umanitatea şi a demonstra superioritatea principiilor 
sale ce îşi au originea în vechime. 

Lângă nea Mitică stă un bărbat cam la treizeci de ani, foarte înalt şi solid, 
care a fost internat pentru că a făcut o criză de isterie. Acum s-a calmat, 
transformându-se într-un tip de treabă şi foarte potolit, deşi, la internare, a 
bătut jumătate din personalul secţiei, cealaltă jumătate scăpând cu fugă prin 
saloane şi deghizându-se în pacienţi. Avea o plăcere nebună să le tragă 
picioare în fund, mai ales la asistente. Atunci am avut onoarea să fiu şi eu 
doctor pentru câteva minute. De fapt, m-a păcălit şeful secţiei care a intrat 
precipitat în salon şi mi-a propus să facem schimb de halate şi de funcţii - el să 
fie pacient şi eu doctor. N-am apucat să dau prea multe ordine în calitate de 
şef al acestei secţii - şi ce planuri de restructurare aveam! - Că m-am întâlnit 
cu acest isteric şi am luat la picioare-n fund, până am simţit că devin 
imponderabil. După aceea, vreo două zile, deşi mergeam pe hol, aveam 
senzaţia că plutesc. 

Acum, după cum spuneam, băiatul s-a liniştit. Noi l-am poreclit - după 
personajul acela celebru al lui Victor Hugo - Jan Vlăjgan. 

Al treilea pacient pe care trebuie să-l atrag în celula mea de luptă 
împotriva coclonilor, este „Comisarul”. Nu ştiu de ce i-au zis aşa, pentru că eu l- 
am găsit deja botezat. Este opusul lui Jan - mic, slab şi prăpădit, puţin mai 
brunet la culoare, având un ten măsliniu spre negru-corb. Să tot aibă vreo 
treizeci şi cinci de ani dar la minte pare de şapte-opt ani. Pe mine tot m-a mai 
durut puţin capul, dar Comisarul, chiar că este total imun la arma coclonă cu 
radiaţii din. Delta Dunării sau de unde le-or mai fi luând ei acum. De ce sunt 
aşa nesigur? Pentru că am întrebat o rudă din judeţul Tulcea dacă a văzut prin 
zona deltei nişte. Şopârle sub formă de maimuţă furând radiaţii şi mi-a spus că 
nici n-a auzit de aşa ceva. Cu siguranţă, a fost vorba de o cu totul altă deltă, 
din altă zonă cosmică, pentru că planeta noastră nu a fost descoperită, încă, de 
către piticoţi. 

În seara aceasta îi voi convoca pe cei trei ca să le spun mai multe 
amănunte despre cocloni şi să formez cu ei un detaşament de luptă. 

Deodată, uşa salonului se deschide brusc, luându-ne prin surprindere. 
Tresărim cu toţii, speriaţi. Chiar şi tipul care doarme tot timpul, se sperie şi se 
întoarce apoi nepăsător pe partea cealaltă. Este doctorul de gardă însoţit de 
asistenta de serviciu. Au venit în vizita de după-amiază. Nu înţeleg de ce mai 
fac aceste vizite, că şi-aşa nu-i serveşte nimeni cu nimic. Ni se face doar 
prezenţa. 


De data aceasta, doctorul se leagă de mine, cu văditul scop de a mă 
descoase, căutând un nou pretext pentru a-mi programa o altă serie de injecții: 

— Hei, ce-ţi mai fac coclonii? 

— Care cocloni? Îi răspund eu hotărât să nu mai divulg nimic din ceea ce 
ştiu. 

— Cei din spaţiul cosmic despre care ai vorbit în ultimele două 
săptămâni. 

— Domnule doctor, cred că aţi luat-o razna. Faceţi-vă mai bine o 
internare şi lăsaţi-l în locul dumneavoastră pe Comisar, că pare mai întreg la 
minte. 

— Măi, nu mă duce cu vorba! Povestesc despre coclonii tăi, toţi doctorii 
din secţie. 

— Păi, atunci internaţi-vă cu toţii. Eu nu ştiu despre ce este vorba, dar mă 
pot oferi să vă fac injecții. 

— Vrei să spui că nu mai ştii nimic despre extratereştrii care vor să ne 
invadeze planeta, care au descoperit o armă cu care pot să supună galaxia.? 

— Dacă am spus eu aşa ceva, nu făceam decât să povestesc un film, dar 
v-aţi repezit voi s-o luaţi de bună şi uite unde am ajuns! 

Cred că dă rezultate tactica mea. Îl văd pe doctor cum şoşoteşte cu 
asistenta. La urmă îi spune: 

— Aşa că diseară îi faci o injecție dublă de amitriptilină combinată cu. 

— Stai, doctore, intervin eu, că mă predau. Orice, dar numai asta nu. Am 
căpătat o alergie - când fac injecții, mă doare în gât. 

— N-are nicio legătură una cu alta. 

— Ba are! Intervine şi asistentă, trecând de partea mea. De câte ori îi 
facem injecție, urlă ca un apucat, până când îi ies coardele vocale pe nas. 

— Dacă zici că te doare în gât, o să te trimit mâine la otorinolaringolog. 

—!!??!!... Unde şi ce se-ntâmplă??!! Întreb eu, minunându-mă de aşa 
denumire ciudată. Păi bine, domnule! Eu am pronunţat un singur cuvânt străin 
- cocloni - şi m-aţi internat de urgenţă, dar voi, doctorii, scoateţi o groază de 
balauri din gură şi nu vă mai face nimeni nimic. 

— Am zis: otorinolaringolog. Nu este un balaur, ci un doctor. 

— Oto râno... ceee??? 

— Lasă, nu contează. Nu-i treaba ta. Discutăm mâine. les amândoi din 
salon. 

Nu-i treaba mea, nu-i treaba mea, dara cui o fi oare, când fundul meu a 
ajuns poligon de tragere? Îmi este din ce în ce mai clar că nu mai am timp de 
pierdut. Trebuie să formez cât mai repede acel detaşament de apărare a 
planetei, până când nu mă anihilează doctorii. 

Le strig celor trei apropiaţi ai mei: 

— Nea Mitică, Jane şi tu, Comisare, veniţi cu mine! Trebuie să vorbim de 
urgenţă. Mă urmează toţi cu devotament. Îi conduc în părculeţul spitalului şi ne 
aşezăm pe o bancă mai retrasă, sub o salcie plângătoare. 


Stau un timp şi-i privesc în tăcere ca să sporesc tensiunea momentului, 
pentru a-i putea dirija mai uşor spre ceea ce doresc eu. 

Comisarul îşi pierde răbdarea şi întreabă: 

— Evadăm sau furăm mâncare? 

— Nu. Este vorba despre altceva. Voi m-aţi auzit pe mine vorbind despre 
cocloni, războiul cosmic, Federaţia planetelor, ameninţarea ce ne paşte 
căminele. Voi sunteţi singurii oameni în care am încredere. Sunteţi singurii care 
mă credeţi cu tărie, nu? 

— Nuuul!! 

— Nu mă credeţi? 

— Nuuul!! 

— Păi bine măi, fraţilor, eu ce-am lătrat până acum? M-aduceţi în stare să 
vă spun doctorului că nu sunteţi ascultători. Pregătiţi-vă fundurile pentru 
injecții duble. la mai gândiţi-vă! Mă credeţi sau nu? 

— Daaaa!! 

— Eeeee! Parcă mai veniţi de-acasă! Am luat act, cu satisfacţie, de 
ataşamentul vostru deplin pentru această cauză nobilă. Înţelegeţi că ne este 
ameninţată planeta şi singura speranţă este în noi. Numai în noi. Trebuie să 
formăm o echipă de luptă împotriva coclonilor cotropitori. Îi vom spune. Staţi să 
mă gândesc..., COMANDO PENTRU TERRA. Ce spuneţi? 

— Nimic. 

— Nimic. 

— Nimic. 

— Foarte bine! Ştiam că veţi fi de acord cu mine. Voi avea grijă să pun o 
vorbă bună pentru voi, pe lângă şefii cei mari ai galaxiei. Or să vă umple de 
bani. 

— Dar au bani de-ai noştri sau bani de galaxie? Întreabă Comisarul. 

— Au de toate felurile, iar dacă nu vrei bani, ei îţi pot îndeplini orice 
dorinţă. Par destul de convinşi. Nea Mitică îmi sare în ajutor: 

— Eu zic să acceptăm. Şi-aşa nu avem ceva mai bun de făcut, iar, încetul 
cu încetul, doctorii ne trag pe linie moartă. 

Completez şi eu: 

— Da, are dreptate. Doctorii ne-au pus gând rău. Au adus specialişti din 
Germania ca să ne închidă gura şi, poate, chiar să ne vină de hac. Aţi auzit şi 
voi că mâine mă dau pe mâna acelui străin - Otto Rinocerul - să facă 
experienţe pe gâtul meu. Dacă îmi taie coardele vocale, pot să urlu eu cât 
vreau despre cocloni, că nu se mai aude nimic afară. 

— Şi eu sunt de acord, intervine Jan. Nu prea cred eu poveştile astea, 
dar, în lipsă de altceva, îmi pun muşchii în folosul Terrei. 

— Cine-i Tera - întreabă „Comisarul” - blonda aia de ieri care a venit la 
tine? 

— Nu, măi blegule, îl lămureşte nea Mitică, Terra este planeta noastră. 
Vorbim codificat, ce naiba nu pricepi!? 


— Ahaaa!! 

— Fiţi atenţi, măi băieţi! Trebuie să ne organizăm şi să ne împărţim 
sarcinile. Jan, cu muşchii lui de gorilă, va fi forţa brută a comandoului nostru. 
Când vor veni coclonii, el îi va lua la şuturi pe maimuţoi. Parcă-i şi văd 
împrăştiaţi prin copacii ăştia! Nea Mitică le va face morală, îi va certa pentru 
faptele lor rele, astfel încât să le crape obrazul de ruşine şi să plece de aici 
morcoviţi, cu cozile între picioare. Comisare, tu vei fi responsabil cu furatu', 
pentru că ăsta este singurul lucru la care te pricepi cu adevărat. Când apar 
invadatorii, le furi tot ce nimereşti, până-i laşi în fundu' gol. Dar să nu le furi 
navele, ca să aibă cu ce pleca înapoi. lar eu voi fi „creierul” întregii misiuni. Să 
fiţi mândri de ce vom realiza. În zilele următoare fiecare să se antreneze intens 
pentru sarcina nobilă pe care a primit-o în cadrul comandoului: Jane - tu cu 
muşchii, nea Mitică - cu morala şi cicăleala, Comisare - cu furatu', iar eu voi 
concepe noi planuri pentru viitor. Când va veni Hina, ne va găsi deja pregătiţi. 

— Hina, ce planetă mai e? Întreabă Comisarul. 

— Nu la planetă se referă, îl corectează nea Mitică, ci la fină-sa. Dacă a 
cununat-o, fata se ţine de neam şi vrea să-l ajute. 

— Nu! Îi lămuresc eu. Hina nu este fina mea, ci o extraterestră din 
Federaţia Planetelor Civilizate care ne ajută să luptăm împotriva coclonilor. Şi 
eu i-am ajutat pe ei, aşa că îmi sunt datori vânduți. Mi-amintesc..., parcă a 
fost ieri, când am ajuns eu în centrul de comandă şi am pus mâna pe tunuri, 
aşa am bubuit navele inamice, până când au ieşit toţi maimuţoii pe la geamuri 
şi au început să se vaite, făcând semne disperate din mâini ca să mă opresc. ŞI 
imediat ce m-am oprit, s-au predat cu toţii şi m-au declarat conducătorul lor 
suprem. 

— Păi, înseamnă că nu sunt prea grozavi coclonii ăştia, remarcă Jan 
Vlăjgan. Pot fi bătuţi. 

— Aici e tot secretul, continui eu. Aceşti paraziți ai galaxiei au descoperit 
o armă specială care afectează inteligenţa. Niciun extraterestru nu este 
suficient de prost ca să nu fie anihilat. Numai noi, pământenii, mai putem face 
câte ceva. Eu am fost prea puţin afectat de această armă numită „Q-total” şi 
sunt convins că nici voi nu sunteţi aşa ghinionişti ca să nu rezistaţi. Cel puţin 
tu, Comisare, o să-i faci să-şi risipească energia pe două luni şi nu cred că vei fi 
gâdilat măcar. 

Acesta râde satisfăcut. Este mândru de tăria lui. Dar şi eu mă pricep să 
mobilizez oamenii. Într-un timp record, am transformat trei nepăsători 
debusolaţi, într-un comando de temut care va semăna teroarea printre cocloni, 
trimiţându-le civilizaţia în bezna galactică. 

Revenim în salon, unde ne aşteaptă asistentă cu injecţiile de seară. Este 
un bun prilej pentru a testa unitatea de monolit a grupului nostru secret. Le 
strig celor trei, pe un ton mobilizator: 

— Curaj fraţilor şi să fim uniţi! Hai s-o dăm afară! 

Dar ce să vezi?! Vine asistentă cu nişte argumente fanteziste despre 


instigare la revoltă şi-i sperie pe bieţii oameni încât, sar mocofanii pe mine şi 
mă ţin cu forţa pentru înţepătură. Halal asistentă - total lipsită de omenie! 

De supărare, nici nu mai cobor pentru masa de seară. Mâncăm toţi patru 
în dormitor, nişte friptură adusă de Comisar nu ştiu de unde şi în ce fel. Şi ca să 
nu ne facem mustrări de conştiinţă, le spun băieţilor că suntem ca pe front şi 
considerăm friptura - captură de război. Doar nea Mitică este mai conştiincios 
şi-i face morală Comisarului: 

— Păi bine mai, pasăre răpitoare, nu te-ai gândit că-i laşi pe alţii 
nemâncaţi? Nu-ţi vine să plângi când înghiţi aceste alimente pe care milioane 
de oameni de pe planetă nici nu îndrăznesc să le viseze? Dacă tot eşti un 
bandit, şi l-ai lăsat pe doctor nemâncat în seara asta, de ce n-ai adus şi tu mai 
multă pâine? Nu pricepi că suntem deja în război şi este permis orice? Eheei! 
Când eram eu pe front. Stalingrad..., Mărăşeşti. Ce ştiţi voi?! 

După masă ne pregătim de culcare. Suntem obosiţi frânţi de atâtea 
somnifere şi de aceea adormim ca nişte prunci. 

Nu ştiu ce fac ceilalţi, dar eu visez că sunt mare comandant de oşti, în 
plin război de apărare a planetei. Am trei armate în subordine: una de Jani, alta 
de nea Mitici şi alta de Comisari. Câte zece mii din fiecare. lar câmpul de luptă 
este presărat peste tot cu cocloni în diferite ipostaze: unii care sunt bătuţi cu 
nuiaua la fund, alţii care plâng, cerând cu disperare să nu mai fie cicăliţi, iar 
alţii, foarte miraţi şi nelămuriţi, căutându-se prin buzunare ca şi cum le-ar lipsi 
ceva de preţ. 

Mă trezesc dimineaţa satisfăcut. Am plăcuta senzaţie că visul meu a fost 
o dovadă clară că planul meu va merge la sigur. 

Privesc în cameră la cei trei subordonați ai mei. Jan face flotări, nea 
Mitică îl ceartă pe Comisar pentru că i-a luat din ţigări, iar acesta din urmă se 
uită în ochii lui, râzând nătâng, în timp ce, cu mâinile îl cotrobăie în continuare 
prin buzunare. 

Foarte bine, gândesc eu. Oamenii se antrenează, fiecare în ramura lui de 
activitate. 

Le stabilesc programul de azi, ca un adevărat comandant ce sunt: 

— Măi, băieţi! Astăzi să vă antrenați intens pentru misiunile voastre din 
cadrul comandoului, pentru că prea mult timp nu mai avem la dispoziţie. 

— Despre ce comando este vorba? Întreabă aviatorul, făcând ochii cât 
elicele. 

— Lasă, domnule, îi răspund eu, dumneata zboară în continuare că noi, 
aici pe pământ, avem probleme serioase de rezolvat. 

Se uită foarte mirat la mine, dar nu mai zice nimic. Suntem întrerupţi de 
asistenta de serviciu care intră vijelios şi ne anunţă programul de azi. 

Eu trebuie să merg la doctorul acela german pentru a mi se tăia coardele 
vocale, Jan este trimis la ecografie, nea Mitică la electro. encefalo. Gramă 
(sau cam aşa ceva), iar Comisarul la oftalmologie. 

Acum mergem să servim masa de dimineaţă. Pe drum le reamintesc 


prietenilor mei necesitatea de a se antrena intens pentru sarcinile din cadrul 
comandoului nostru, le mai spun că nu mai putem da înapoi, misiunea noastră 
fiind mult prea importantă pentru întreaga galaxie, că mi-au promis sprijinul lor 
complet şi necondiţionat şi că trebuie să fim uniţi şi la bine şi la rău. Ei se 
declară pe deplin de acord cu mine, adăugând că se simt mai utili de când le- 
am băgat eu în cap prostiile astea despre cocloni. 

După masă ne îndreptăm spre cabinetele la care am fost trimişi, 
împrăştiinde-ne prin tot spitalul. 

Mergând eu aşa, fără chef, pe aleile parcului spre secţia cu pricina, mă 
gândesc cam cu teamă la ce mă aşteaptă. Dacă mi se taie coardele vocale, eu 
cu ce mai vorbesc?! O să-i spun doctorului că nu sunt de acord. Dar, dacă este 
german, nici nu înţelege ce spun şi poate o să creadă că vreau, sau că mă ofer 
voluntar pentru cine ştie ce experiment de-al lui care a fost interzis la el în ţară. 
Tare proşti mai suntem! Chemăm fel de fel de străini ca să ne facă fel de fel de 
belele, ca şi cum noi n-am fi în stare să ni le facem singuri. Cred că acesta a 
fost gonit prima dată în Africa şi după aceea a venit la noi, pentru că altfel nu l- 
ar fi poreclit „Rinocerul”. Aaaa!! Acum îmi dau seama. Ăsta a făcut experienţe 
pe rinoceri, le-a tăiat ălora coardele vocale ca să nu mai mugă şi acum mă ia 
pe mine în primire. E clar! Sunt ca şi terminat. Am de-a face cu un adevărat 
măcelar care a distrus fauna Africii şi a venit aici ca să o termine şi pe-a 
noastră. 

Ajung în faţa cabinetului. Pe uşă scrie: „Doctor VALENTIN URSU - oto... 
râno. Şi cum s-o mai numi el. Să intru, să nu intru?? Trebuie să intru, pentru că, 
dacă nu-l pot înfrunta pe acest doctor, înseamnă că nu fac doi bani împotriva 
coclonilor. 

— Domnule doctor, întreb eu încă de la uşă, ca să capăt un ascendent 
psihologic asupra lui, cum vă numiţi de fapt? 

— Valentin Ursu. Intraţi şi luaţi loc, vă rog! 

— Ursuuu?!? Deci, să înţeleg că aţi terminat rinocerii şi aţi început cu 
urşii. Dar cu mine ce-aveţi, domnule? Ce v-am făcut? Arăt eu a urs? 

— Staţi puţin să ne lămurim. Sunteţi cumva pacientul de la 
neuropsihiatrie? 

— Da, sunt. Ştiu că aţi primit ordin să-mi exterminați vocea, ca să nu mai 
audă nimeni despre pericolul coclon, dar nu vă va fi chiar aşa de uşor. Nu voi 
ceda fără luptă şi vă previn că pot fi mai feroce decât toţi rinocerii şi 
crocobaurii pe care i-aţi masacrat până acum. 

— Vă rog să luaţi loc şi să vă calmaţi! Nu vă fac absolut niciun rău; nici 
măcar un simplu control de rutină, dacă nu vreţi. Putem sta puţin de vorbă ca 
doi oameni normali? 

Pare sincer, dar este posibil să-mi întindă şi o capcană. Mă aşez, totuşi, 
pentru o mică discuţie, că asta nu poate să-mi facă rău. Se aşează şi el în faţa 
mea şi mă întreabă calm: 

— Ce vă doare? 


— Nimic. 

— Dar, de ce aţi venit la mine? 

— M-a trimis un doctor pentru că mă doare în gât când fac injecții. 

— Vă face injecții în gât?! 

— Nuuuu!! Îmi face în. Altă parte, dar eu ţip până când mă doare-n gât. 
De aceea am venit la dumneavoastră, să-mi tăiaţi coardele vocale, ca să nu mă 
mai doară injecţiile. Ce vreau să vă întreb: la rinoceri a dat rezultate această 
metodă? 

— Nu se taie nicio coardă vocală. Nu aveţi nimic în gât. Durerea este 
temporară, dar e bine, totuşi, să nu mai ţipaţi. 

— Deci, nu-mi faceţi nimic?! 

— Nu. 

Uite, domnule, cum iau unii banii degeaba! Nu-mi face nimic, dar cine 
ştie ce grozăvii notează în registrele lui, că a muncit de s-a prăpădit. Aşa i s-a 
dus vestea că-i periculos, că-i spaima animalelor, că a început să termine şi 
oamenii, iar el, în realitate, nu mişcă un deget! 

— Păi. Înseamnă că pot să plec? 

— Da. Şi ori de câte ori simţiţi nevoia, veniţi pe la mine să mai discutăm. 

— Bine, domnule doctor. M-am convins că sunteţi băiat de treabă deşi, 
multe minciuni mi s-au spus despre dumneavoastră. 

Plec mult mai liniştit decât am venit. 

Să merg acum pe la celelalte cabinete, ca să văd cum se comportă 
membrii comandoului meu. 

Am avut, totuşi, curaj să intru la acest doctor, fără nicio armă, fără nicio 
măsură de prevedere. A fost o nesăbuinţă din partea mea, care nu trebuie să 
se mai repete. Cum de nu m-am gândit până acum?! Avem nevoie de arme 
pentru a lupta împotriva coclonilor, pentru că, numai cu cicăleala şi furatul nu 
cred că o să facem faţă. Mai ales că duşmanii noştri sunt plini de tunuri, lasere, 
scuturi de forţă, ca să nu mai zic de cele furate din navele Federaţiei. Dar, 
întrucât piticoţii sunt foarte numeroşi, ne trebuie nişte arme de nimicire în 
masă, ceva care să-i termine pe toţi o dată. În fine, mă mai gândesc eu. 

Ajung în secţia unde se fac ecografii. Aici trebuie să-l găsesc pe Jan. Uşa 
holului este încuiată, dar înăuntru este o aglomeraţie de nedescris - în 
majoritatea lor, oameni în vârstă, suferinzi de ficat, splină, rinichi şi alte. Pipote. 

Privesc pe geam. Lumea pare cam disperată, deşi, după câte ştiu eu, 
ecografia nu doare. Numai dacă n-au inventat doctorii vreo ecografie cu fel de 
fel de cazne, la care să spui tot ce ştii: ce boală ai, cât de grav e, ce tratament 
îţi trebuie etc, etc, aşa, ca să le vină lor mai uşor şi să se laude pe urmă că te- 
au vindecat ei. 

Îl văd şi pe Jan pe la mijlocul holului. Stă de vorbă cu alţi pacienţi. Ba nu! 
Se antrenează pentru misiunea noastră. Uite, domnule, ce băiat conştiincios! 
Bravo, Jane! Îl ia pe fiecare bolnav în parte şi îl întreabă: „Mă, tu eşti coclon?” 
Dacă moşul răspunde „Da”, Jan îi trage un picior la fund, iar dacă zice „Nu”, îl 


întreabă din nou: „De ce minţi măi, nemernicule?” şi-i trage două picioare tot 
acolo. 

Îi bat cu pumnul în geam şi-l chem la mine, spunându-i: 

— Gata Jane, hai să mergem! Lasă-i pe aceşti tâlhari galactici pe seama 
ecografilor, să le tragă o tortură, până când spun şi. Ce culoare aveau 
dinozaurii pe burtă. 

Jan iese afară şi îmi spune satisfăcut: 

— Am făcut un antrenament pe cinste. Abia aştept să mă întâlnesc cu 
coclonii tăi. 

— Ţi-a făcut vreun moş, probleme? 

— La început voiau s-o şteargă, dar le-am încuiat uşa. 

— Ai făcut ecografia? 

— Nu, că pe doctor l-am întrebat primul dacă are legătură cu duşmanii 
planetei şi, când a văzut ce-i fac, s-a enervat şi a plecat. 

— Maaaaare supărăcios! Hai să mergem să-l luăm pe Comisar. 

Îl găsim pe acesta pe holul secţiei. Stă, bietul de el, ca un om nevinovat 
şi oropsit ce e, rezemat de perete, aşteptând, docil ca un căţel disciplinat şi 
credincios, să-i vină rândul la consultaţie. 

La uşă stă postată o scorpie de asistentă care nu lasă pe nimeni să iasă, 
ci doar să intre. 

Şi aici se petrece un lucru ciudat. Un grup de alte trei asistente ia pe 
fiecare bolnav în parte şi îi face o percheziţie mai ceva ca-n buncărul lui Hitler. 
Toţi sunt supăraţi şi-şi frâng mâinile. 

— Ce se-ntâmplă măi, Jane? Îl întreb pe prietenul meu. Au luat-o razna cu 
toţii? Toate secţiile spitalului au „deraiat pe arătură”: unde am fost eu era un 
doctor care sărea imediat la gâtul pacientului, la tine pe hol era o disperare 
groaznică, iar aici - lagăr în toată regula. Ce se întâmplă, Comisare? De ce 
oftează toată lumea? 

— Păi, dacă suntem la of. Talmologie! Îmi spune acesta cu zâmbetul lui 
nătâng. 

— Ai făcut controlul? 

— Da. 

— Şi de ce mai stai? i-au făcut ăştia vreo injecție împotriva poftei de 
mers pe jos? 

— Nu vezi că a blocat ieşirea? 

— Cine? 

— Baria de la uşă. 

Mă întorc spre „barie” şi o întreb: 

— Doamnă asistentă, de ce sunteţi barie? Aaaa... De ce staţi la uşă şi nu 
lăsaţi lumea să iasă? Nu vă uitaţi la prietenul meu cum se chinuie să 
supravieţuiască în acest spital care îi este ostil? Nu vă e milă de el? De ce ÎI 
terorizaţi? 

— Nu pleacă nimeni până când nu apare portofelul domnului doctor. 


— Aaaa!! Comisare, banditule, scoate portofelul! Mă reped eu înfuriat la 
el. 

— Antrenament, antrenament! N-ai spus tu că trebuie să ne pregătim 
pentru. Treaba aia a noastră? 

— Da, bine, bine, aşa este. Foarte bine ai făcut, dar acum dă înapoi lucrul 
omului! 

— E la tine în buzunar. 

Bag mâinile în buzunarele mele şi, cu mare surprindere, găsesc portofelul 
cu pricina. Ce mână fină are Comisarul nostru, nici n-am simţit când mi l-a 
plasat! 

Tot cu mare surprindere primesc nişte palme în cap de la grupul de 
asistente care făceau percheziţia. Mi se smulge portofelul din mână. Sunt 
trântit şi lovit bestial de o femeie de serviciu care se împiedicase accidental de 
mine. Începe o zarvă de neimaginat. Îmi revin abia pe holul scării, după ce sunt 
salvat, printr-o acţiune energică, de către Jan. 

Privesc în urmă. Secţia de oftalmologie arată ca după o luptă crâncenă: 
lume căzută, scaune dărâmate, o mătură aruncată aiurea şi toate asistentele - 
mirate nevoie mare - ţinându-se cu mâinile de fund. 


— Bravo Jane, îi strig eu, aşa te vreau - fără prizonieri! 
x x 


* 


Ne îndreptăm toți trei către zona unde este nea Mitică. Trag o concluzie 
care reiese clar din întâmplările noastre de azi: 

— Măi băieţi, după cum vedeţi şi voi, treaba se acutizează pe zi ce trece. 
Suntem din ce în ce mai persecutați. Personalul spitalului a devenit nu numai 
ostil, ci şi violent. S-a trecut la bătaia în masă a pacienţilor. Vom face o 
întrunire de urgență, dar, până una alta, trebuie să-l salvăm pe nea Mitică, 
acum cât nu este prea târziu. 

Ajungem în secţia noastră unde, la parter, se execută electro. encefalo. 
Grame. 

Aici este mai linişte. Oamenii moţăie pe scaunele înşirate de-a lungul 
pereţilor holului, aşteptându-şi rândul. 

Aşteptăm şi noi câteva minute, până când ne pierdem răbdarea. Nu ştiu 
cui să mă adresez, de aceea strig la toţi o dată: 

— la treziţivă măi, puturoşilor! Spitalul este „în flăcări” şi voi dormiţi?! 
Cine îl cunoaşte pe nea Mitică al nostru? 

— Care nea Mitică? Mă întreabă un mustăcios din apropiere. 

— Nea Mitică din salonul 22. 

— Dacă e un moş cicălitor care te scoate din toţi pepenii cu morala lui, 
află că a intrat înăuntru acum o jumătate de oră. 

— O jumătate de oră??!? Da' ce i-o fi făcând bietului om atâta timp?! Măi, 
fraţilor, mă adresez eu celor doi camarazi ai mei, hai să intrăm cu forţa în 
cabinet şi să-l salvăm pe prietenul nostru, că cine ştie la ce torturi cumplite 


este supus! 

Dăm buzna înăuntru, imediat după ce Jan a buşit un umăr în uşă de-a 
dat-o cât colo. Intrăm la timp pentru a rezolva un nou caz, foarte dificil, de abuz 
şi atac la persoană. 

Îl vedem pe nea Mitică aplecat asupra aparatului, prelucrând de zor 
datele imprimate de această maşinărie pe coală de hârtie şi strigând enervat 
către doamna doctor neurolog ajunsă, nu ştiu prin ce minune, pe patul destinat 
pacientului: 

— Stai cuminte, femeie isterică, şi nu mai clipi atâta, că mi-ai stricat zece 
metri de hârtie până acum! Dacă toţi ar risipi atâta, unde am ajunge? 

— Ce se-ntâmplă, bre, aici? Întreabă mirat până şi Comisarul, care, de 
obicei, nu se lasă prea uşor impresionat de ce se petrece în jurul lui. 

Se ridică doctoriţa suspinând şi ne povesteşte cum a cicălit-o nea Mitică 
până la exasperare, reproşându-i că femeile din ziua de azi nu sunt în stare de 
nimic, că s-a depravat lumea, că-i prea mult dezmâăţ şi că este o mizerie de 
neînchipuit în acest cabinet - mii şi mii de microbi stau tolăniţi pe toate 
aparatele, fără să se dea la o parte, ajunşi la aşa nepăsare încât preferă să fie 
călcaţi în picioare. 

— Şi pentru toate astea şi pentru încă multe altele - completează dânsa - 
zice că eu sunt de vină. L-am poftit afară, dar mai rău a făcut. De aceea am 
fost adusă în stare să-mi fac şi eu o electroencefalogramă. 

Terminând de interpretat diagrama, intervine şi nea Mitică, anunţându-i 
diagnosticul femeii: 

— După cât mă pricep eu la analizele astea, cred că mai ai puţin şi o să 
mori; deja îţi funcţionează creierul numai în zig-zaguri. 

Sunt pe punctul de a se certa din nou, dar intervin eu ca să calmez 
lucrurile şi să preîntâmpin astfel o nouă încăierare: 

— Doamna doctor, nu ştiu ce se întâmplă cu personalul acestui spital, dar 
aţi luat-o cu toţii razna. Sunteţi puşi pe scandal şi vreţi să ne exterminați. Pe 
unde am fost, toţi s-au legat de noi. Într-o secţie am luat şi bătaie de la un 
doctor după ce, în prealabil, ni s-au furat portofelele. Deşi, până acum am 
rezistat tuturor provocărilor, vă rugăm să nu ne enervaţi, că vă ciufulim de nu 
vă vedeţi, până când vă iese electro-ceafo-grama sub formă de cercuri! Hai, 
nea Mitică, să mergem şi nu te mai consuma, că nu se merită! 

Ca să fiu sincer, am cam exagerat eu - în mod intenţionat, fireşte! - Cu 
aceste persecuții care, chipurile! Se petrec în spital, dar am vrut se le creez 
impresia camarazilor mei de viitoare lupte cu coclonii, că este mai bine să 
plecăm în cosmos, decât să fim batjocuriţi aici. Asta în situaţia în care n-or 
vrea, gogomanii, să meargă cu mine şi, din acest COMMANDO PENTRU TERRA 
al meu, să se aleagă praful. 

* 

Ne-am întors toți patru în salon. Suntem singuri, ceilalți doi pacienți fiind 
plecați pe la diferite cabinete, pentru analize. Mă adresez comandoului meu: 


— Bravii mei „soldaţi”, sunt mândru de voi! V-am verificat azi şi v-am 
găsit pe toţi la datorie, făcând antrenamente intense pentru misiunea noastră. 
Să nu credeţi că ne va fi uşor. Coclonii sunt şi mai afurisiţi decât acest personal 
medical. Ei au aşa. Nişte mutre aparent inofensive cu care ne pot induce în 
eroare, dar, în realitate, sunt foarte vicleni. Au reuşit să mă păcălească până şi 
pe mine. 

— Te-au fraierit şi pe tine??!! Se miră Jan Vlăjgan. Păi, te lăudai că. 

— Stai să-ţi explic. De fapt le-am întins o capcană şi, fraierii, au căzut ca 
muştele în ea. Nu mai rămâne decât că, împreună, să le dăm lovitura de graţie. 

— Unde, la fund? Întreabă Comisarul. 

— Jan la fund, tu la buzunare şi nea Mitică la creier. 

— Dar tu, ce faci? 

— Eu coordonez întreaga activitate. N-am stat nici eu degeaba şi am 
conceput un al doilea plan de luptă - Planul B - bazat pe ducerea războiului cu 
arme de nimicire în masă, pentru că, am uitat să vă spun, coclonii sunt foarte 
numeroşi - ca şobolanii - şi s-ar putea să nu facem faţă numai cu „Planul A”. 

— Furăm bombe atomice? Mie mi-e frică, mânca-ţi-aş! 

— Măi, Comisare, stai liniştit că despre altceva e vorba. Mâine dimineaţă 
ne împrăştiem prin spital şi facem rost fiecare de câte o armă, uşor de ascuns, 
uşor de manipulat, dar care să aibă un efect cât mai devastator: otrăvuri, 
aruncătoare de seringi, apă contaminată cu fel de fel de porcării sau vreo tuse 
măgărească ceva. Fiecare ce-o găsi. Mâine la ora 12.00 ne întâlnim în parc, la 
banca ştiută, ca să facem o nouă analiză a situaţiei. 

Toţi sunt de acord. 

Ne întindem în paturi. Îi simt pe cei trei foarte preocupaţi şi neliniştiţi, pe 
deplin responsabili pentru soarta planetei noastre. Se vede de la o poştă că nu- 
şi găsesc liniştea din cauza grijilor copleşitoare. Se foiesc ei vreo două minute, 
după care încep un concert de sforăituri, de tremură perdelele. 

Bieţii oameni! Ce somn zbuciumat au! Ce să-i faci!? Asta-i soarta 
comandourilor de elită. 

x kx * 

Azi ne-am trezit de dimineață devreme. Am făcut toate cele necesare: 
spălat, curat, mâncat, injecții, etc, etc şi am pornit la treabă. 

Eu am umblat prin tot spitalul, ca un zăpăcit, fără să pot găsi vreo armă 
mai deosebită. Ce-o să le spun tovarăşilor mei când ne vom întâlni la ora 
12.00? Parcă-i şi văd pe-ăştia că vin cu cine ştie ce... tancuri, că îi cred în stare, 
pe când eu - nimic! Păi, nu mă fac de râs? Şef sunt eu sau papagal? 

Am vrut să fur nişte seringi, nişte frânghii, apoi nişte apă clocotită cu 
care să-i opăresc pe cocloni la cozi, dar nu mi-a reuşit nimic din cauza 
personalului acestui spital care mi-a prins o frică de moarte. Altfel nu se explică 
de ce - când apar eu - se feresc toţi de mine şi mă iau la o ceartă şi la nişte 
palme, de le citeşti disperarea pe faţă. 

Acum mi-e o sete de nu mai pot. Am venit în parc unde, pe una din bănci, 


stă o. ciudăţenie de fată, cu o sticlă de suc în mână. Nu am nici cea mai mică 
îndoială că voi reuşi, în timp scurt, s-o determin să-mi dea şi mie să beau din 
sticla ei. 

Mă aşez lângă ea şi mă prefac că sunt indiferent. Privesc cu jind cum, din 
când în când, mai bea câte o înghiţitură din băutura răcoritoare, fără să-mi dea 
nicio importanţă. Nu ştiu dacă se preface şi vrea să-mi facă în ciudă, dar pare 
mai nesimţită decât mine. 

Cred că este o fată rea - se cunoaşte după ciuf. Are un păr pe cap, 
mamă, mamă! Vâlvoi e puţin spus. Acum, că mă uit mai bine la ea, îi văd şi 
picioarele înţelenite de cârlionţi negri. Din cauza căldurii s-a descheiat puţin la 
bluză, lăsând să i se vadă şi pe piept nişte fire groase de păr. Deşi nu am 
văzut-o dezbrăcată, anticipez că pe spinarea ei poţi să tragi coasă. 

Sărăcuţa de ea! Poate că nu este rea, ci doar pedepsită de soartă. De- 
aceea îi spun câteva vorbe pentru a o consola: 

— Să nu fii supărată! Acum eşti tânără, dar, peste câţiva ani, când vei 
îmbătrâni, o să-ţi cadă o groază de păr. Priveşte la mine! Când eram foarte 
tânăr, aveam un păr pe cap, o frumuseţe. Aşa cum îl ai tu pe spinare, dar acum 
îl am cam ca pe picioarele tale -puțin mai răriu, dar, totuşi, vânjos. 

— Fac un tratament special pentru aceasta, de-aceea sunt internată aici. 
Este din cauza hormonilor. 

Afurisiţi hormoni, ce să-i facă bietei fete! Bănuiam eu că, săraca, nu are 
nicio vină. Mi-e jenă să mai insist pentru a afla cum s-a întâmplat şi ce-a mai 
păţit, de-a ajuns în spital. Poate că au şi violat-o şi îi este ruşine să mai 
povestească. O compătimesc în sinea mea, dar îmi spun în acelaşi timp, că aşa 
le trebuie dacă umblă aiurea, nesupravegheate, prin fel de fel de ţări străine! 

Trebuie să schimb vorba şi să mă concentrez asupra sticlei de suc din 
care abia aştept să iau câteva înghiţituri zdravene, reci ca gheaţa. 

Să nu dau, totuşi, buzna, ca un nesimţit. Să fiu aşa... mai insinuant, s-o 
determin pe ea să-mi ofere sticla. Nu de alta, dar dacă hormonii ăia au agresat- 
o recent, cu siguranţă că a rămas puţin cam sensibilă, puţin cam şocată şi nu 
vreau să vadă în mine un potenţial duşman, că pe urmă nu-mi mai dă nimic. 
Logic! 

lau aşa... o moacă aparent nevinovată şi-i spun, într-o manieră indirectă 
dar irezistibilă, o frază care are drept scop s-o ducă de la urmă, ca pe gâşte, 
exact unde vreau eu să ajung: 

— Este o căldură afară de nu s-a mai văzut de foarte mult timp în 
ultimele zile, ceea ce îmi crează un mare disconfort şi-mi dă un gust neplăcut, 
aşa, ca şi cum aş fi. Cămilă. 

— Ce gust au cămilele? Mă întreabă ea, prefăcându-se că nu-şi dă seama 
ce urmăresc. 

— Nu ştiu, că n-am gustat din niciuna, dar vreau să spun că acolo, în 
deşert, de multe ori ţi se usucă gura de sete. 

— Noroc că noi nu suntem în deşert şi nu avem probleme. 


Eeeee!! Face pe nebuna cu mine. Se preface că nu pricepe ce vreau să 
spun. Stai aşa că vezi tu ce urmează acum! Să vedem dacă mai ai replică la 
asta. Mă apropii de urechea ei şi-i spun cu voce scăzută, ca să-i captez tot 
interesul: 

— Hai să-ţi spun un mare secret pe care nu i l-am spus până acum nici. 
Mamei mele: eu sunt extraterestru. 

— Daaa??!! 

— Absolut! Fără nicio urmă de îndoială. Mi-a ieşit şi la analize. 

— Şi ce dacă? 

— Cum „ce dacă?”?! Păi, tu nu ai văzut reclama aceea la televizor? Noi, 
extratereştrii, ne dăm în vânt după băuturi răcoritoare. Avem o planetă 
supraîncălzită şi. 

— Nu prea pari obişnuit cu căldura. Tocmai te văitai că. 

— Eu locuiesc mai spre Polul Nord, dar dacă tuturor celorlalţi le este sete, 
m-am molipsit şi eu de la ei. 

— Dacă ţi-e sete, du-te la chioşc! 

— Păi..., măi fetişcana lui Dumnezeu - dacă-l aveam pe Jan cu mine, 
vedeai tu ce „chioşc” luai la fund - de ce să mai merg până acolo, dacă tu eşti 
aici, cu sticla în mână? 

— Vrei să bei de la mine??!! Mă întreabă ea foarte mirată, ca şi cum n-ar 
fi priceput până acum că asta urmăresc. 

— Desigur, dacă eşti amabilă să-mi dai. 

Îmi întinde sticla. O iau hotărât şi trag o duşcă zdravănă. Mă răcoresc. 
Dar mă şi acresc, amărăsc. Ooohh!!! Asta nu-i răcoritoare, e o porcărie! Îi spun 
fetei, între două strâmbături: 

— Vezi că a expirat şi mama ei, băutura asta răcoritoare. Numai suc nu 
e! 

— Dar nu este suc, ci medicamentul meu - o combinaţie de substanţe 
care o să-mi redea feminitatea. 

— Ceee??! Şi la mine ce efect are? Să nu-mi spui că o să mor, că am 
încurcat-o. N-am timp de aşa ceva la ora asta. 

— Nuuu, nici vorbă! O să devii mai feminin, o să-ţi mai cadă ceva păr. 

Dacă nu mor e bine. Îmi vine, în schimb, altă idee. Să-i cumpăr sticla şi să 
folosesc băutura ca armă împotriva coclonilor. Vedea-i-aş chei, cu părul în 
mână, plângând prin colţurile navelor, ca nişte copii! 

Facem tranzacţia rapid - îmi dă sticla şi-i dau banii - după o oră de 
tocmeală. 

Se ridică şi pleacă spre secţia ei, unde s-o duce nu ştiu şi nici nu mă mai 
interesează acum când am obţinut ceea ce am vrut. Am o armă, şi-ncă una 
teribilă. Doar puţin să le dau pe la nas coclonilor din porcăria asta şi i-am 


umplut de strâmbături. 
x x 


* 


lată că vin spre banca mea, cei trei prieteni, membri secreţi ai 
comandoului pentru Terra. Înainte de a-l întreba pe fiecare ce armă a adus, le 
atrag atenţia asupra unui potenţial pericol: 

— Măi, băieţi, bine că aţi venit la timp. Pentru început vreau să vă previn 
asupra unui lucru: să nu aveţi de-a face cu hormonii. 

— Cine mai sunt şi ăştia? Întreabă nea Mitică. Mă ajută Jan: 

— Am auzit de ei. Trăiesc în America, sunt sectanţi, se poartă lăţoşi, 
bărboşi, au multe neveste şi se numesc mormoni. 

— Aşa este, confirm eu. 

— Şi de ce sunt periculoşi? Mă iscodeşte Comisarul. 

— Pentru că. Îţi fac peri albi şi. Ţi-i scot prin piele de nu te vezi. 

— De ce nu mă văd? 

— Păi,... n-o să te mai vezi din cauza părului. N-ai auzit ce a explicat Jan? 
Sunt lăţoşi, bărboşi, cred că au vreo boală ceva şi te umplu şi pe tine de păr. 
Am văzut eu o fată care a avut de-a face cu ei şi arăta acum ca naiba. Dar hai 
să-i lăsăm pe aceşti hormoni care se numesc mormoni, că nu ajungem noi 
până în America. Noi avem treabă în Cosmos. Să trecem la problemele noastre. 
Ce arme aţi găsit? 

Îmi arată fiecare ce a adus. Jan are un ciomag pe care l-a făcut dintr-o 
cârjă a unui bolnav care a început să meargă singur după ce a primit lovitura 
bine-cunoscută a acestuia. Comisarul a adus un borcan plin cu un lichid rozaliu 
şi, cu siguranţă, toxic, pe care scrie „Cultură de rujeolă” - ce-o mai fi şi asta?! - 
Pe care l-a şterpelit dintr-un laborator. Nea Mitică are o pungă cu otravă de 
şoareci pe care a cumpărat-o de la un magazin de vis-â-vis. 

Le arăt şi eu arma mea feministă. Nea Mitică este curios să afle cum 
funcţionează. Îi explic cu multă uşurinţă: 

— Măi, nea Mitică, ia gândeşte-te: dacă le dau să bea din aiureala asta, 
vor deveni cu toţii femei şi nu se vor mai putea înmulţi, nemaiavând bărbaţi. 
Bineînţeles, este vorba de cei care vor mai scăpa de armele voastre. Ca să nu 
mai zic de faptul că o să le cadă tot părul. Femei-maimuţe fără păr pe ele - să 
vezi râs! 

Suntem cu toţii mulţumiţi. Ne îndreptăm spre secţia noastră, dar pe drum 
îmi vine ideea să le fac cinste cu câte un suc pentru că merită băieţii! Totuşi, 
vreau să mă răzgândesc, dar idea aceasta îmi persistă în creier şi parcă mă 
trimite cu forţa la bufetul spitalului. Cred că de vină este gustul acela acru- 
amar pe care încă îl mai am în gură de la medicamentul acelei fete. 

— Hai la chioşc să vă dau câte un suc, le spun eu. Sper că aveţi bani la 
voi. 

x x 

* 


Chioşcul este aproape gol. La o singură masă stă o femeie care bea o apă 


minerală. 
Le spun celor trei: 


— Mergeţi voi şi staţi la rând, că eu trebuie să ocup o masă ca să nu se 
aglomereze între timp. 

Aleg o masă lângă femeia aceea, ca să pară mai înghesuială şi să nu 
creadă băieţii că am vrut să-i păcălesc, eschivându-mă de la plată. 

După câteva secunde vin şi cei trei cu câte un suc în mână. 

— Văd că a mers repede la rând, le spun eu mirat. Dar mie nu mi-aţi 
cumpărat nimic? 

— Nu, îmi spune Jan. Mergi tu acum la vânzătoare, că îţi ţinem noi masa 
ocupată. Vreau să mă îndrept spre tejghea, dar femeia cu apă minerală se 
întoarce spre mine şi mă apucă de piept, şoptindu-mi cu o voce pătrunzătoare: 

— Ce cauţi aici? Am răscolit jumătate de planetă ca să te găsesc. Ce 
prostii ai mai făcut de ai ajuns în spital? 

— 102211... Hina?!?! Ce cauţi tu aici? Te-au internat nepricepuţii ăştia şi 
pe tine? 

— Nu. Eu am venit să te iau cu mine. Avem din nou nevoie de ajutorul 
tău. Vom merge pe planeta Darena. 

O iau de mână şi o aduc la masa noastră. Îi explic ce s-a întâmplat: 

— Ei sunt trei buni prieteni ai mei cu care am făcut un comando pentru 
apărarea planetei noastre. Avem arme, am făcut planuri în mai multe variante, 
suntem foarte bine organizaţi şi antrenați. După cum vezi, nu am stat degeaba. 

Îi spun apoi despre fiecare cum îl cheamă şi ce calităţi are. Apoi mă 
adresez celor trei: 

— Ea este Hina - extraterestra despre care v-am vorbit. A venit să ne 
ajute. 

— Nu mi-ai spus ce cauţi în spital, mă întrerupe fata. 

— Le-am vorbit oamenilor despre cocloni, dar m-au crezut nebun. 

— i-am spus să păstrezi secretul până când mă întorc eu. 

— Da, dar voiam să se salveze cât mai multă lume. 

— Şi cum se puteau salva? 

— Să se fi ascuns fiecare pe unde putea sau să fi plecat care-n cotro, în 
şapte zări ale Cosmosului. 

— Cu ce? 

— Eeeiii, cu ce! Cu barca, cu pluta! Ce mă interesa pe mine cu ce? Eu am 
vrut să-mi ajut semenii şi gata! 

— Bine, bine, iartă-mă, nu am vrut să te supăr! În fond, nu s-a întâmplat 
nimic grav, atâta timp cât nu ai fost crezut. Acum trebuie să mergi cu mine pe 
Bază nr. 1 a Federaţiei, care va fi atacată foarte curând. Desigur că poţi să 
refuzi, dar, având în vedere că avem mare nevoie de tine, te rugăm insistent să 
accepti. 

— Bineînțeles că accept! Dar, cu Pământul cum rămâne? Parcă acesta 
urma să fie atacat. 

— Se presupune că, pentru cocloni, Pământul este acum o prioritate de 
grad inferior. Vor, mai întâi, să ne distrugă nouă flota principală, apoi să 


cucerească Federaţia şi după aceea se vor ocupa şi de planeta voastră. Nu vor 
să ne dea răgazul pentru a descoperi o contra-armă la „Q-total”. Consiliul 
Suprem are, totuşi, în vedere şi o acţiune simultană a coclonilor - cu grosul 
forţelor să atace Darena, iar cu un corp mai redus să invadeze Pământul. Te 
vom trimite pe tine acolo unde situaţia va fi mai critică. Se pare că aceşti 
paraziți galactici au fost foarte intrigaţi şi derutaţi în acelaşi timp, de rezistenţa 
ta în faţa radiaţiei hiperspaţiale „delta” şi acum acţionează cu mai multă 
prudenţă. Vor Pământul cu milioanele lui de „zei” - cum te-ai lăudat tu că are - 
dar, în acelaşi timp, se tem de forţa Federaţiei noastre. 

— Ce forţă, că voi cădeţi ca muştele când trag ei cu lumina aceea violetă! 

— Între timp lucrurile s-au mai schimbat. Nu foarte mult, dar balanţa se 
înclină puţin câte puţin în favoarea noastră. Am reuşit, în ultimele săptămâni, 
să introducem în scuturile noastre de forţă cu care ne protejăm navele, o 
componentă energetică de frecvenţă aleatoare care crează o perturbaţie în 
propagarea uniformă a radiaţiei „delta”. Aceasta face ca puterea armei coclone 
să scadă cu 15,46% în momentul penetrării scuturilor. Nu este mult, dar 
câştigăm câteva minute în care putem continua lupta. De asemenea, am reuşit 
să creăm un sistem de ecranare bozonică pentru computerele noastre, ceea ce 
face ca acestea să fie protejate în proporţie de 18, 23%. Aceste sisteme vor fi 
perfecţionate într-un timp relativ scurt şi de aceea coclonii şi-au schimbat 
planurile - vor ca, în primă urgenţă, să neutralizeze forţa noastră principală, 
acum când încă o mai pot face. Din păcate, pentru noi, fiinţele inteligente ale 
Federaţiei, nu am putut crea niciun sistem individual de protecţie. Când vor 
cădea scuturile, vom fi la fel de vulnerabili ca şi prima dată. 

— Nu-i nimic, vă ajutăm noi, că avem protecţie. Din naştere! la priveşte 
ce flăcăi vânjoşi avem aici, gata oricând să se arunce în luptă! 

Spunând acestea, arăt spre cei trei: Comisarul - un pirpiriu, nea Mitică - 
un hodorog şi Jan care are o statură impunătoare cât pentru noi toţi la un loc. 
Hina se strâmbă puţin şi-mi spune în şoaptă: 

— Îmi pare rău, dar nu îi putem lua şi pe ei. 

— De ce? Întreb eu dezamăgit. 

— Pentru că nu îi putem implica şi pe alţi pământeni. Nu a sosit 
momentul, nu sunteţi pregătiţi pentru a înfrunta realităţile galaxiei. Tu ai 
constituit un risc pe care am fost obligaţi să ni-l asumăm. Oamenii aceştia 
trebuie să uite. 

— Nu se poate, Hina! Oamenii aceştia sunt „îngropaţi” în acest spital, 
într-o secţie în care nu mai au niciun viitor. Sunt condamnaţi la anonimat şi 
repudiere socială din partea semenilor lor. Trebuie să le dai o şansă pentru a se 
exprima. Garantez că vor păstra secretul coclonilor şi al Federaţiei la fel de 
bine ca şi mine. 

— Păi, tu l-ai păstrat? 

— Eeee..., am făcut până la urmă de aşa natură încât să nu mă creadă 
nimeni. 


— Nu ştiu ce să spun. Nu depinde de mine. 

— Te rog, Hina, nu fi nedreaptă cu ei! S-au pregătit atât de mult, au făcut 
atâtea sacrificii pentru a putea fi şi ei utili într-un fel, şi tu le spulberi orice 
speranţă. 

Este un moment tensionat. Recurg la o mică stratagemă - îi întreb pe cei 
trei, ca să audă Hina din gura lor câtă ambiţie şi hotărâre au şi să o determine 
astfel pe prietena mea să cedeze: 

— Spuneţi măi, cu hotărâre, vreţi să mergeţi în Cosmos? 

— Nuuuuuul!! 

— Nuu???!! Păi bine măi, mocofanilor, trădătorilor, laşilor, fricoşilor şi 
puturoşilor, de ce nu vreţi să mergeţi? 

— Eu am rău de înălţime, îmi spune Comisarul. 

— Eu sunt bătrân şi vreau să mor acasă, îmi răspunde nea Mitică. 

— Eu vreau să-mi apăr planeta, nu să cutreier prin galaxie, vorbeşte şi 
Jan. 

— Aşa ne-a fost învoiala, sar şi ceilalţi doi cu gura, să rămânem pe 
Pământ şi să vină ei la noi ca să-i batem, nu să umblăm noi aiurea prin Cosmos 
şi să ne lăsăm planeta fără apărare. 

— Măi, fraţilor, le spun eu alegându-mi cu atenţie cuvintele pentru a fi 
mai convingător, voi nu aţi auzit că aceşti cocloni nu mai vin pe Pământ chiar 
acum, ci atacă planeta Darena? Mergem întâi să-i ajutăm pe prietenii noştri 
extratereştri şi apoi ne vom întoarce acasă. E o chestiune de câteva zile, 
maxim o săptămână. Ce vreţi să faceţi în acest interval de timp? Să mâncaţi 
leoarca aia de ciorbă de la bucătărie, să luaţi injecții în fund până ajungeţi ca 
aricii şi să vă pişte o mie de țânțari în salonul acela nenorocit unde nimeni nu 
vă acordă nicio importanţă şi unde femeia de serviciu vine şi vă dă ordine ca 
unor sclavi? 

Stau ei şi se gândesc la ce le-am spus eu, uitându-se unul la altul. La un 
moment dat, Jan ridică ciomagul lui şi izbeşte cu el în masă de sărim cu toţii ca 
arşi. Apoi îmi spune: 

— Eu merg cu tine să-i altoim pe derbedei. 

— Şi eu, şi eu, răspund şi ceilalţi doi. 

Ne îmbrăţişăm toţi patru şi chiuim de bucurie. Hina ne priveşte 
îngăduitoare. 

— Voi, pământenii, sunteţi foarte ciudaţi, ne spune ea. Aveţi mari energii 
ascunse care ies la iveală când te aştepţi mai puţin. Sunteţi mai mult 
sentimentali decât raţionali. Poate că noi, cei din Federație, avem multe de 
învăţat de la voi, dar nu ne dăm seama. Nu cred că le va fi uşor coclonilor să 
aibă de-a face cu voi. 

— Deci, îi iei şi pe ei? 

— Trebuie să le fac mai întâi o scanare cerebrală. Dacă sunt peste limita 
de inteligenţă a efectului radiaţiei delta, nu-i vom putea lua; nu am voie să Îi 
expun niciunui pericol, în mod inutil. 


— Ce inteligenţă visezi tu?! Ăştia au o rezistenţă de beton. Scoate-ţi 
aparatul şi testează-i! 

Hina scoate ciudata ei telecomandă şi-i luminează pe fiecare în parte. La 
Jan insistă mai mult. La fel şi la Comisar, numai că la acesta din urmă îşi 
scutură puţin telecomanda ca şi cum aceasta n-ar mai funcţiona cum trebuie. 
Eu sesizez acest lucru şi-i spun: 

— Pare mort, nu? Dacă te iei după aparatul tău. Dar el este viu, 
nevătămat şi rezistent ca un taur. 

— Scanarea este foarte aproximativă deoarece nu am aparatura 
necesară pentru a stabili procentul exact de influențare, dar, se pare că cei doi 
corespund scopurilor noastre - şi arată spre nea Mitică şi Comisar - celălalt 
însă, este cam la limită. 

— Fără Jan nu plecăm. 

— Bine, m-ai convins. Vă iau pe toţi. 

— Uraaaaaa!!! Exclamăm cu toţii, bucuroşi. 

În veselia generală creată, mă reped la Hina şi o sărut cu bucurie. Atunci 
îmi dau seama că nutresc nişte sentimente faţă de ea, îmi amintesc faptul că 
am fost pe punctul de a face dragoste împreună, realizez, cu stupefacţie, că 
am fi putut face asta în drumul nostru spre Darena, că nu-mi voi mai putea 
realiza visul din cauza prezenţei celor trei. Îmi mai închipui că acest lucru poate 
era dorit şi de către Hina şi din acest motiv a insistat să mă ia numai pe mine. 

Mă apucă o disperare de moarte. Maaaare dobitoc am fost!!! 

Mă uit la prietenii mei ca la nişte duşmani şi mă întreb în gând: „De ce 
naiba s-au amestecat ăştia în viaţa mea?” 


Cap. III: BĂTĂLIA PENTRU DARENA 


Stăm toţi patru în jurul mesei, fără să scoatem un cuvânt. Hina nu este 
cu noi. Ne-a băgat în camera asta goală, a apăsat nişte butoane din 
telecomanda ei făcând să apară o masă cu scaune, patru paturi şi florile acelea 
electrice, ne-a spus să ne odihnim cât mai mult în următoarele ore, după care a 
plecat să piloteze nava spre planeta Darena unde urmează să se dea marea şi 
decisiva bătălie cu coclonii. 

Sunt supărat pe toată lumea. Pe mine, pentru că am fost un prost 
insistând, ca un disperat, să-mi iau prietenii în cosmos, pe cei trei - pentru că, 
deşi nu au vrut să meargă cu mine, până la urmă tot au venit pe nava prietenei 
mele ca să ne încurce relaţia amoroasă, pe Hina - pentru că nu mă cheamă în 
cabina ei sau într-un separeu undeva ca să ne putem giugiuli puţin după atâtea 
zile de aşteptare, pe Federație - pentru că a găsit-o chiar acum războiul când 
aveam şi eu nevoie de puţină linişte alături de prietena mea, pe o planetă 
îndepărtată plină de servitori care să ne facă toate poftele, pe pământeni - 
pentru neputinţa lor de a se apăra singuri, ţinându-ne pe noi încurcaţi cu fel de 
fel de nimicuri pentru a-i salva... 

Doar pe cocloni nu sunt supărat. Dacă nu erau ei, n-aş mai fi întâlnit-o pe 
Hina. Mânca-i-aş eu pe ei de reptilo-maimuţoi, abia aştept să dau de ei şi să-i 
iau la palme pentru că m-au păcălit cu piatra aia a lor falsă! 

Sunt întrerupt din gândurile mele de mormăiala lui nea Mitică: 

— Ce caut eu aici pe nava asta, în pustietatea asta? Nici să mori nu poţi, 
că n-au unde să te-ngroape. 

— Da' ce caut eu aici, completează Comisarul, unde nu e lume, nu sunt 
portofele. 

— Dacă n-aveţi ce căuta, săriţi, măi fraţilor, pe geam şi lăsaţi-mă în pace! 
Le răspund eu supărat. O să-i spun Hinei să vă dea jos la prima staţie. 

— Sunt staţii bre, şi pe-aici?! Întreabă Comisarul neîncrezător. 

— Cum să nu fie! Îi răspund eu apăsat, cu speranţa că poate îl determin 
să coboare. Crezi că avem noi, pământenii, ceva ce nu pot să aibă 
extratereştrii? 

— Şi dacă mă dau jos, ce fac? Cu ce mă întorc acasă? 

— Cuuu. Gravitaţia. 

— Ce maşinărie mai e şi asta? 

— E o lege a Fizicii. Te dai jos din navă şi stai aşa, plutind prin spaţiu, 
până când Pământul te atrage la el. Tu nu ai auzit de Legea atracției 
universale? 

— Aaaaa. Păi eu sunt certat cu legea, aşa că nu mai plec. 

— Poate merge şi nea Mitică cu tine, insist eu, sperând că poate scap de 
amândoi de-odată. 

— Hai, nu mă duce pe mine cu vorba, se răţoieşte acesta. Crezi că eu 
sunt prost? Ce mâncăm, ce respirăm până acasă? 


— Vă luaţi provizii de pe navă. 

— În cosmos este o beznă totală şi. 

— Dacă este beznă, atunci vă culcaţi şi nu vă mai trebuie nici aer, nici 
mâncare. 

— Şi nu murim dacă nu respirăm? Eeee, cum mai vrei să ne păcăleşti 
acum? 

— Păi, voi când dormiţi şi-aşa sforăiţi ca buldozerele. Abia nu mai 
deranjaţi lumea pe unde treceţi. 

— Dacă-i întuneric, eu nu merg, că mi-e frică, intervine Comisarul. 

— Atunci îl luaţi şi pe Jan cu voi, ca să vă păzească, le spun eu, epuizând 
ultima şansă de a scăpa de toţi trei. 

— Eu nu plec nicăieri, răspunde masivul nostru prieten. Avem o misiune 
de îndeplinit şi trebuie să mergem până la capăt. Este şi onoarea noastră în joc. 
Acum a venit momentul să arătăm adevărata valoare a pământenilor în faţa 
celorlalte rase ale galaxiei. Aduceţi-vă aminte cât ne-am pregătit în spital 
pentru această operaţiune de salvare a Terrei, cât de mult am aşteptat 
confruntarea cu inamicul, câte eforturi am făcut pentru a ne antrena şi a face 
rost de arme. Niciun pas înapoi, că altfel vă cotonogesc pe voi primii!! Se 
răsteşte Jan la noi, înflăcărat de importanţa misiunii sale. 

— Tot înainte! Ţipăm noi, mai mult de frica lui Jan, ridicându-ne în 
picioare. 

Sunt oarecum mulţumit de modul cum a evoluat discuţia noastră. Nu mi- 
am atins eu scopul iniţial de a rămâne singur cu Hina, dar, cel puţin, am reuşit 
să restabilesc unitatea de monolit a comandoului nostru. Acum suntem din nou 
hotărâți să le venim de hac coclonilor şi nu prea văd pe nimeni prin galaxie 
care să ne poată sta în cale. 

Totuşi, trebuie să fac în aşa fel încât să mă întâlnesc cu Hina între patru 
ochi. Dar, mai întâi să le dau de lucru celor trei, ca să nu se ia vreunul după 
mine. 

— Măi soldaţi de elită, le spun eu cu voce mobilizatoare, să nu uitaţi 
niciun moment că faceţi parte din cel mai vestit şi mai de temut comando al 
planetei albastre. Cu tăria noastră de granit, ce ne face imuni în faţa armei „Q- 
total”, vom spulbera aliniamentele de luptă ale coclonilor şi-i vom fugări până 
la marginea galaxiei, lăsându-i desculți prin praful stelar. Antrenaţi-vă în 
continuare fără menajamente, pentru că duşmanul este aproape. Jane, fă patru 
sute de flotări, nea Mitică, închipuie-ţi că îl ai în faţă pe Kohon, şeful coclonilor, 
şi cicăleşte-l până-i albeşti coada, iar tu, Comisare,... nu ai ce să furi, aşa că. 
Rupe şi tu nişte flori de-alea electrice pe care i le vom dărui Hinei ca un semn 
de preţuire din partea noastră. Eu voi merge în cabina de comandă, ca să văd 
cum se descurcă prietena mea cu navigația. 

— Te pricepi să conduci nava?! Întreabă nea Mitică puţin cam invidios. 

— Ceva, ceva pricep. N-am stat eu data trecută chiar degeaba prin 
cosmos; am „furat” câte ceva din meseria extratereştrilor. Dar cel mai bine mă 


pricep la tras cu tunul. De la prima încercare am lovit o navă chiar în plin. S-a 
ferit ea, sărăcuţa, cât s-a ferit, dar n-a avut scăpare cu mine. Am lovit-o exact 
în fund. 

— Ai tras în ea pe la spate, ca un laş? Mă dezaprobă Jan puţin cam 
indignat. 

— Eeeeiii, bravo şi cu tine!! Ea singură s-a întors cu fundul spre mine, că 
acolo o durea cel mai puţin, dar eu, cu o mare măiestrie, am nimerit-o în 
punctul cel mai sensibil, scoţând-o din luptă. Dar să lăsăm amintirile. Vă 
povestesc eu altă dată. Acum faceţi fiecare ce v-am spus. Mă întorc repede. 

Nu le-am mai dat prilejul să vocifereze, ieşind imediat din cameră. Am 
mai stat puţin pe hol, în apropierea uşii, ca să mă conving că nu se ia vreunul 
după mine. 

Nava nu pare să fie prea mare. După puţină învârteală pe holuri, 
nimeresc în cabina de comandă. Pe un scaun, în faţa mai multor panouri cu fel 
de fel de luminiţe şi figuri geometrice ciudate, stă Hina. Pare foarte preocupată. 
În plus, devine şi puţin nervoasă când mă vede intrând: 

— Ce cauţi aici? Nu v-am spus să rămâneţi în cameră şi să vă odihniţi? 

— Păi crezi că mie îmi mai arde de odihnă, acum când suntem în pragul 
unei mari bătălii? 

— Indiferent cum v-aţi simţi, vreau să rămâneţi în cameră. Am şi aşa 
destule probleme; nu vreau să faceţi şi voi cine ştie ce încurcături pe aici. 
Sunteţi pe o navă care depăşeşte, din punct de vedere tehnologic, până şi 
imaginaţia voastră şi, acţionând în necunoştinţă de cauză, puteţi bulversa 
întregul sistem de echilibru. 

— Nu-ţi fie teamă! Am fost eu şi pe nava aia a voastră cea mai mare şi 
m-am descurcat de minune, mai ales în conducerea focului. Ţi-aduci aminte 
când am lovit în plin, tocmai când vă bâlbâiaţi voi mai mult? 

— Ai lovit o navă de-a noastră. 

— Bine, bine, stai să te iau altfel. Nu am venit aici ca să te încurc sau să- 
ţi stric ceva. Vreau să-mi spui de ce eşti aşa de distantă cu mine. Eu te-am 
aşteptat cu sufletul la gură, m-am pregătit intens pentru riposta împotriva 
coclonilor, nu de dragul pământenilor, că ăştia se pot descurca şi singuri, mai 
ales că unii chiar merită o chelfăneală, ci de dragul tău, pentru că mi se rupe 
inima când te ştiu aşa de vulnerabilă în faţa unei simple lumini violete. N-aţi 
găsit şi voi o metodă să vă prostiţi, să vă înapoiaţi mintal?... 

— Îți mulţumesc pentru grijă ce mi-o porţi, îmi spune Hina cu o voce mai 
dulce, dar, din păcate, acum nu avem timp pentru relaxare. Ştiu că atunci când 
ne-am despărţit, am fost pe punctul de a face dragoste, dar nu vreau să crezi 
că m-am îndrăgostit de tine. Voiam doar să te răsplătesc pentru tot ce ai făcut 
pentru noi şi mi-am dat seama că aceasta era răsplata pe care ţi-o doreai cel 
mai mult. 

— Vrei să spui că te-ai sacrificat pentru binele Federaţiei, că ai primit 
ordin de la Consiliul Moşnegilor ca să te culci cu mine pentru a mă ţine 


subjugat vouă? Te-ai prefăcut doar, că sunt important pentru tine? Sunteţi la 
fel de... nu ştiu cum să zic... precum coclonii pe care voi îi consideraţi barbari. 

— Nu exagera! Nu a fost chiar aşa. Ce contează acum este că nu m-am 
îndrăgostit de tine şi te rog ca nici tu să nu o faci faţă de mine. Asta nu 
înseamnă că nu ne vom putea permite o mini-vacanţă după ce se va termina 
totul cu bine. Dar numai atât, înţelegi? Noi nu putem rămâne împreună pentru 
că venim din medii total diferite, aproape incompatibile. Ne despart milenii de 
dezvoltare tehnologică, mii de parseci şi... „tone” întregi de principii şi 
mentalități. 

— Hina, stai! Am înţeles. Am înţeles că voi nu aţi înţeles nimic; degeaba 
aţi stat o mie de ani în preajma Pământului. Voi n-aţi priceput deloc ce mare 
importanţă au sentimentele pentru noi, oamenii. Păi tu ştii ce înseamnă să te 
îndrăgosteşti? Înseamnă să zbori prin cosmos fără navă, să absorbi într-o 
secundă lumina Soarelui pe patru zile, să-ţi bubuie inima mai ceva că tunurile 
de pe şapte nave de război şi să părăseşti supercivilizaţia, de bună voie, pentru 
a merge pe un amărât de satelit al iubitului tău, unde cel mai rapid mijloc de 
transport este măgarul. 

— Avem toate aceste date în computerele noastre. 

— Aţi băgat măgarul în computer?! 

— Am băgat tot ce a fost necesar. Avem toate datele importante. 

— Nu aveţi nimic. Dar să nu ne contrazicem pentru că şi aşa suntem în 
criză de timp. Hai să facem un mic pact: nu te îndrăgosteşti de mine, dar nici 
de vreunul dintre prietenii mei, iar la sfârşitul misiunii noastre, dacă totul se 
termină cu bine, îmi acorzi o mini-vacanţă pe Pământ, pe cheltuiala ta. Dar o 
mini-vacanţă mai lungă. 

— Sunt de acord. 

— Foarte bine. Mă bucur că am mai câştigat timp, păstrându-mi şansa de 
a te cuceri, poate, într-un viitor mai îndepărtat. Acum spune-mi, te rog, ce te 
frământă sau cu ce te pot ajuta la conducerea navei. Te văd cam nervoasă. 

— Avem o problemă destul de serioasă. Ne urmăreşte o „pasăre de 
pradă” şi nu pot să scap de ea cu niciun chip şi nici vorbă să mă abat de la 
itinerar pentru că nu am mai ajunge la timp pe Darena. 

— O pasăre?! Şi cum poate să zboare prin cosmos? Îşi ţine respiraţia? 

— Nu este o pasăre, ci o navă de luptă coclonă, foarte rapidă şi deosebit 
de agilă, construită special pentru misiuni de interceptare. Se numeşte aşa 
pentru că are forma unei păsări de pradă cu anvergura aripilor foarte largă. 

— Aha, ştiu cum arată. Am mai văzut de-astea în serialul acela cu 
căpitanul Picard. Dar ce, au jucat şi ăştia în film, că nu-mi aduc aminte să-i fi 
văzut? 

— Este o pură coincidenţă. Acum suntem într-o situaţie reală şi foarte 
periculoasă. 

— Păi atunci, hai s-o distrugem! Pune tu ţeava tunului pe ea, că eu apăs 
pe buton. Doar ştii că mă pricep. 


— Nu este chiar aşa de uşor. Ne este categoric superioară din punct de 
vedere al caracteristicilor de luptă. Noi avem o simplă navetă de transport 
dotată numai cu echipament defensiv - scuturi de forţă şi două lasere de 
putere mică pentru apărare apropiată. 

— Stai, măi Hina, că nu mai pricep nimic. Prima dată mi-ai spus că 
Federaţia este net superioară coclonilor, mai puţin în privinţa armei „Q-total”. 
Acum văd că apar ăştia cu păsări şi balauri de luptă, de nu s-a pomenit, pe 
când voi, abia vă trageţi navele prin spaţiu, ca pe nişte capre căpiate. 

— Nu am considerat necesar să vin cu o navă de luptă. Misiunea era 
simplă şi, în plus de asta, secretă, deci, trebuia executată cât mai discret. Dar 
se pare că cineva sau ceva a divulgat-o. 

— Aveţi un spion coclon printre voi? 

— Foarte puţin probabil. Mai degrabă se confirmă faptul că duşmanii 
noştri v-au reperat, deja, planeta. O să lămurim totul pe Darena. 

— Dacă mai ajungem. 

— Se pare că nava inamică vrea să ne captureze. Dacă dorea să ne 
atace, o făcea până acum şi nu aş mai fi avut altă soluţie decât să deviez de la 
traseu şi să învălui naveta în scutul nedetectabil. Dacă coclonii reuşesc să vă ia 
prizonieri, vor avea un mare atu pentru bătălia ce va urma. Poate că ar trebui 
să anunţ Consiliul Suprem să renunţe la luptă şi să cedeze Darena pentru a 
putea organiza un alt aliniament de apărare la care să putem ajunge şi noi peo 
cale ocolitoare, dar, totuşi, în timp util. 

— Nici vorbă! Darena este un simbol al rezistenţei Federaţiei în faţa 
invaziei coclone. 

— Aşa este. De unde ştii? 

— Eeee, am zis şi eu aşa. Dacă s-a potrivit, cu atât mai bine. Dacă cedaţi 
Darena fără luptă, o să fiţi înjuraţi de toate popoarele voastre şi probabil că vă 
veţi prăbuşi psihic, pierzând astfel tot spaţiul vostru galactic. Dar cel mai mult 
mă îngrijorează faptul că s-ar putea să se supere Jan şi să-mi tragă la picioare 
în fund, ca la internarea lui. Mai bine atacăm noi pasărea asta duşmană, o 
capturăm şi mergem spre Darena travestiţi în inamici. Va fi o surpriză totală 
pentru toată lumea. 

— Şi cum crezi că o putem captura, căci, din analiza computerului nu 
avem nicio şansă? 

— Îi atacăm, ne lăsăm capturați şi când ajungem în navă, tăbărâm pe ei. 
Tu crezi că acest comando pentru apărarea Terrei este o joacă? Avem arme, 
avem strategii de luptă, am făcut noi ravagii într-un spital întreg, dar acum că e 
vorba de o amărâtă de pasăre. Câţi maimuţoi or fi pe ea? 

— Acest tip de navă este de mărime mijlocie, având în echipaj în jur de o 
sută cincizeci de membri. 

— Floare la ureche! Aşa de mulţi sunt?!? În fine, ne descurcăm noi. Hai să 
le spunem celor trei ce am hotărât. Vei vedea că abia aşteaptă să sară în luptă. 
Dar mă laşi pe mine să vorbesc cu ei, pentru că trebuie luaţi într-un anumit fel, 


mobilizator. 

— Bine, aşa facem. Dar, mai întâi, trebuie să anunţ Comandamentul 
Flotei de situaţia creată şi intenţiile noastre. 

În scurt timp, Hina ia legătura cu şefii cei mari şi le spune tot ce se 
întâmplă, într-o limbă necunoscută mie. Dialogul este destul de agitat. Ceva nu 
este în regulă. O întreb pe fată, nerăbdător: 

— Ce se petrece? Vor sau nu vor? 

— Nu sunt de acord cu planul tău. Consiliul Suprem ne cere să evităm” 
pasărea de pradă” şi să stabilim un alt punct de întâlnire, în zona planetei 
Serenisima. Pentru noi, rezistenţa voastră în faţa armei „Q-total”, vă face mai 
preţioşi decât planeta Darena. 

— Nici vorbă de-aşa ceva! la dă-mi mie microfonul să le zic vreo două 
moşnegilor voştri! 

lau aparatul din mâna Hinei şi le vorbesc hotărât, pe un ton ce nu admite 
replică: 

— Băăăiii. Mohicanilor, degeaba întindeţi mâinile voastre rebegite ca să 
mă ridicaţi în aer, că sunt prea departe! la ascultați la mine! Suntem patru inşi 
veniţi de pe Pământ ca să vă ajutăm şi nu este cazul să faceţi acum nazuri. Noi 
am dat de inamic şi-l atacăm imediat. Ne întâlnim în zona Darenei la termenul 
stabilit. S-ar putea să fim într-un vultur răpitor. Ăăă. Pasăre de paradă. Sau 
cioară vopsită, cum naiba-i zice. Să nu trageţi în noi, că vă omor! Terminat. 

O iau pe Hina de mână şi o scot val-vârtej din cabină, spunându-i: 

— Hai să-i anunţăm pe băieţi că ne aruncăm în luptă! Să vezi şi tu 
entuziasm de pământeni. 

Intrăm vijelios în camera unde se află cei trei. Aici este o atmosferă cam 
confuză. Jan stă nemişcat, întins pe podea cât e de lung, Comisarul are mâinile 
ridicate, cu degetele crăcănate la maxim şi se vaită, iar nea Mitică stă chircit 
sub unul dintre paturi. 

— Ce-aţi păţit măi, vitejilor? Îi întreb eu cu juma' de gură, dar dorind, în 
acelaşi timp, să refac atmosfera de optimism şi încredere pe care o lăsasem la 
plecare. 

Îmi răspunde Comisarul: 

— Bre, şefule, suntem scoşi din luptă. Jan a făcut la flotări până a căzut 
lat, nea Mitică s-a certat cu nu ştiu cine până când a ametit, iar eu am umblat 
la florile alea şi m-am fript la degete. Trebuie să ne întoarcem acasă de urgenţă 
ca să ne refacem. 

— Nu ne-ntoarcem nicăieri. la daţi-vă mai aproape şi ascultaţi-mă cu 
atenţie! A sosit clipa cea mare în care ne putem arăta, la capacitate maximă, 
atât priceperea, cât şi utilitatea în folosul Umanității. Inamicul este în preajma 
noastră şi îl vom ataca în cel mai scurt timp. Pregătiţi-vă pentru luptă, tigri 
neîmblânziţi ai deşertului astral!! 

Fac o pauză pentru că vorbele mele să ajungă până la ultimele molecule 
ale corpurilor lor şi să le creeze o stare vibratorie şi emoţional-pozitivă de 


nestăvilit. 

Efectele nu întârzie să apară: Comisarul începe să plângă, nea Mitică dă 
într-o bâlbâială că nu mai pricepem ce zice, iar Jan se încruntă din ce în ce mai 
mult şi tare mi-e teamă să nu căşune pe unul dintre noi pentru a-şi descărca 
nervii. 

Vreau să mai zic ceva, pentru a nu-şi da seama Hina că blegii mei s-au 
blocat şi nu mai sunt în stare de nimic, dar aceasta mi-o ia înainte: 

— Totul este în zadar. Planul tău a eşuat înainte de a începe. Nu avem 
nicio şansă de a captura nava adversă. Voi anunţa imediat Flota că schimbăm 
itinerariul, pentru a ne întâlni peste trei zile în zona planetei Serenisima. 

Trebuie să recurg urgent la un vicleşug pentru că, altfel, totul se duce de 
râpă. Îi spun Hinei: 

— Ai dreptate, totul a eşuat şi trebuie să renunţăm la luptă. Te rog, însă, 
ceva. Înainte de a vorbi din nou cu Flotă, adu-mi, urgent, nişte cabluri, frânghii, 
ceva de legat. Vei vedea imediat pentru ce-mi trebuie, dar grăbeşte-te, pentru 
că este vorba de un lucru extrem de important, ce nu suferă nicio amânare! 

Am păcălit-o. A plecat să-mi aducă ce i-am spus, dar nu ştie ce o 
aşteaptă. Trebuie să fac trei lucruri: s-o împiedic să anunţe Flotă, s-o protejez 
de lăcomia şi răzbunarea coclonilor ascunzând-o undeva pe navetă şi să 
capturez nava inamică pentru a ajunge la timp pe planeta Darena. Voi face 
toate acestea cu ajutorul prietenilor mei pe care trebuie să-i scot din starea de 
şoc inerentă perioadei premergătoare confruntărilor armate. Le vorbesc din 
nou, dar de data aceasta cu alt sens, mai pe placul lor: 

— Măi, fraţilor, ia ascultați voi la mine să vă spun acum situaţia reală în 
care ne aflăm şi pe care nu o puteam spune de faţă cu fata. Transportul nostru 
de la Pământ la Darena era o misiune strict secretă. Şi totuşi, inamicul a aflat 
de ea. Bănuiala mea este că Hina le-a spus, pentru ca noi să fim capturați de 
cocloni şi să nu mai putem ajuta Federaţia. Nu sunt sigur, dar, pentru orice 
eventualitate, când va sosi din nou aici, o iei Jane şi o legi fedeleş, după care o 
vom ascunde undeva, ca să nu mai poată lua legătura nici cu prietenii, nici cu 
duşmanii. Acum să vă vorbesc despre cocloni. Nu trebuie să vă fie frică de ei. 
Au în preajma noastră o singură navă şi şi-aia ca vai de capul ei. Am auzit-o 
chiar eu cum scârţâie din toate încheieturile când vrea să facă o manevră mai 
complicată. lar de arma lor „Q-total” nu trebuie să ne pese pentru că aceasta 
afectează numai oamenii deştepţi rău, ceea ce nu este cazul nostru. Noi, pur şi 
simplu vom fluiera în timp ce maimuţoii vor trage cu toate puştile lor. 
Înţelegeţi? Pe noi nu ne afectează. După aceea îi luăm noi la chelfăneală şi să 
vedeţi ce bine o să ne simţim când coclonii ne vor considera şefi şi ne vor face 
toate poftele. 

Tactica mea a început să dea roade. Zâmbetele au reapărut pe feţele 
prietenilor mei. 

Totuşi, Jan este puţin nelămurit şi-mi cere explicaţii: 

— Dar, dacă o legăm pe Hina, ce vom face noi? Cum vom conduce nava? 


Încotro ne vom îndrepta? 

— Spre Pământ, spre Pământ, ţipă disperaţi ceilalţi doi. 

— Măi, voi nu sunteţi sănătoşi! Le spun eu enervat. Nu degeaba eraţi 
internaţi în spital. Cum să mergem spre Pământ? Mai avem treabă aici în 
cosmos şi, după ce ne vom rezolva toate problemele, vom pleca noi şi acasă. 
V-am mai spus doar că este o chestiune de doar câteva zile. Trebuie să-i 
învingem pe cocloni şi - spre mândria noastră - numai noi o putem face. 
Gândiţi-vă ce se va întâmpla după bătălie: vom fi răsplătiți cu mii şi mii de 
daruri, vom fi decoraţi cuuu... Ordinul Extraordinar Galactic (inventez eu), iar la 
parăzile militare ni se vor afişa pozele ca lui Marx, Engels şi Lenin. 

— Da, dar noi suntem patru şi ăia erau trei, intervine nea Mitică. O s- 
avem loc în poză? 

— Lasă, că un prost în plus sau în minus nu contează. Încăpem noi până 
la urmă. 

— Să ne facă un tablou mai mare, propune Comisarul. 

— Eu renunţ la tablou; să vă pună numai pe voi, zice şi Jan. Nu de alta, 
dar, înalt cum sunt, aş fi lângă voi ca măgarul între oi. 

— Stai şi tu pe vine. 

— Sau ne suim noi pe ceva. 

Văd, cu disperare, cum discuţia alunecă pe o pantă neesenţială. Salvarea 
apare din partea Hinei care intră în cameră cu nişte cabluri în mână. Nu mai 
apucă să întrebe la ce-mi trebuie, că cei trei tabăra pe ea şi o leagă fedeleş. 
Sărăcuţa de ea, a luat şi puţină ciufuleală de la nea Mitică pe un fond de 
reproşuri şi cicăleli de nedescris pe tema trădării faţă de patrie, neruşinarea de 
a ne minţi şi purta prin spaţiu departe de planeta noastră care se află în 
pericol. 

Nedumerirea fetei este totală. Apucă doar să mă întrebe: 

— Ce se întâmplă?!? 

— Draga mea, Hina, îi răspund eu, comportarea ta anormală tindea să 
pună în pericol reuşita misiunii noastre. Pentru a te ţine departe de 
evenimentele care vor urma — cu scopul de a te proteja şi de a te împiedica, în 
acelaşi timp, să le influenţezi negativ — te-am legat şi te vom ascunde în 
această cameră pentru a nu ajunge pe mâna coclonilor. Când totul se va 
termina cu bine, vei fi din nou liberă. 

— Dar este o nebunie ceea ce faci!! 

— Păi, de unde crezi că venim noi? De la spitalul de nebuni. Lăsând 
glumă la o parte, să ştii că, uneori, trebuie să fii puţin. Tâmpit ca să reuşeşti în 
viaţă. Ceva asemănător a spus şi Napoleon, aşa că nu mă poţi contrazice. Te 
rog, însă, ceva: să-mi spui cum se conduce nava şi de unde se deschide focul. 

— Nu îţi spun nimic, până când nu-mi dai drumul. 

Vrea să mă păcălească, dar nu cad eu în plasa ei. Dacă se vede liberă, 
pune mâna pe telecomandă fermecată şi ne face să jucăm pe sârmă. 

Mă adresez celor trei bărbaţi: 


— Băgaţi-o sub un pat şi îngrămădiţi peste ea lucrurile noastre, mai puţin 
armele, ca să nu o găsească coclonii. Mă voi descurca eu şi fără ea, că doar am 
mai fost pe navele lor. 

După ce am ascuns-o pe Hina, plecăm toţi patru în cabina de comandă. 
Eu mă aşez pe scaunul de la pupitrul central, iar ceilalţi pe unde apucă. Trebuie 
să mă prefac că mă pricep la navigaţie, ca să nu-i descurajez pe însoțitorii mei 
care şi aşa abia aşteaptă să se îndepărteze cât mai mult de zona periculoasă; 
ezitarea mea le-ar zdruncina din temelii încrederea în reuşita întregii acţiuni. 

Cu ce să încep oare? Pe ce să apăs prima dată? Sunt fel de fel de figuri 
geometrice şi lumini care se aprind şi se sting total anapoda. Văd un buton 
roşu - cu siguranţă este pentru deschiderea focului. Hai că, încet, încet, încep 
să descifrez panoul ăsta de comandă. 

Trag cu coada ochiului către cei trei. Dau semne de nerăbdare. Trebuie 
să-mi asum răspunderea şi să apăs câteva butoane, simulând astfel diferite 
operaţiuni de navigaţie spaţială. Aleg un buton galben care este mai în lateral, 
fiind, probabil, mai puţin important. Îmi fac curaj şi apăs. Ce-o fi o fi. La scurt 
timp aud vocea computerului navei: 

— Trapa de evacuare a fost deschisă. 

Nea Mitică mă întreabă curios nevoie mare: 

— De ce-ai deschis trapa? 

— Ca să mai intre puţin aer proaspăt. Păi, de când suntem pe naveta 
asta, nu a făcut nimeni nicio aerisire. Nu simţeaţi aşa. Parcă o îmbâăcseală în 
aer? 

— Da, da, îmi răspund ei, neluându-şi ochii lor curioşi de pe mâinile mele, 
aşteptând cu înfrigurare să mai fac ceva. 

Îmi vine ideea să pun computerul să lucreze în locul meu. Dacă greşeşte, 
vina lui să fie! 

Spun cu voce tare şi serioasă: 

— Computer, schimbă cursul de navigaţie şi îndreaptă-te către nava 
coclonă care ne urmăreşte! 

— Bre, începem lupta? N-o putem lăsa pe mâine? 

Vorbele Comisarului sunt acoperite de cele ale computerului: 

— Identifică-te şi introdu codul de acces pentru comanda navei! 

— Măi, Comisare, spun eu prefăcându-mă iritat, nu te mai băga tu în 
vorbă, că derutezi aparatura! Nu vezi că acum îţi cere ţie codul de acces şi tu 
nu-l ai? Dacă mi-l cerea mie, se rezolva problema, dar aşa, e treabă 
complicată. 

— Da'... nu cu mine a vorbit... 

— Da' cu cine? Cu mama-mare din Constanţa? Tu nu ştii că acest 
computer de bord este programat să răspundă celui care vorbeşte ultimul? 

— N-am ştiut, mânca-ţi-aş. 

— Cel puţin taci din gură de-acum încolo! Să văd cum îl păcălesc să 
vorbească din nou cu mine. 


— la-l cu frumosu', mă sfătuieşte nea Mitică. 

Dar nu mai este nevoie să fac nicio improvizație. Spre norocul meu, 
suntem atacați de nava inamică. Ne avertizează computerul: 

— Navă coclonă din clasa PMP-X în manevră de intercepţie. Imagine pe 
ecranul central. Alarmă maximă. Acces permis pentru manevră şi ripostă prin 
comandă manuală. 

În timp ce a vorbit computerul, eu m-am prefăcut că apăs nişte butoane 
şi acum nu scap prilejul să mă laud puţin în faţa celor trei: 

— Aţi văzut că până la urmă mi-a dat acces la comandă? Să nu vă mai 
prind că n-aveţi încredere în mine! 

— Dar nu am înţeles un lucru, mă întrerupe Jan. De ce computerul 
vorbeşte limba noastră şi nu pe-a lor? 

— Pentru că Hina l-a programat să asculte şi de mine, că doar v-am spus 
că sunt băgat până la gât în afacerea asta cosmică. 

Acum să văd cum m-oi descurca. l-a venit rândul butonului roşu să fie 
apăsat. Trebuie să aştept doar ca ţinta să vină în faţa mea ca s-o lovesc în plin. 
Deocamdată, aceasta zboară în jurul nostru în fel de fel de curbe complicate, 
studiindu-ne cu precauţie. Ne cam speriem de ea. Are un aspect de vultur 
fioros cu aripile larg desfăcute. Şi se mişcă al naibi de bine! Trebuie s-o 
ridiculizez puţin, înainte de a reuşi să-i impresioneze prea mult pe prietenii mei. 
Le vorbesc acestora: 

— la uitaţi-vă la ea ce amărâtă e! Nici nu poate să zboare drept. Tot o ia 
aşa, în curbe, ca o aiurită. 

— Da' nu scârţâie, remarcă nea Mitică. 

— Ştii de ce nu mai scârţâie? Cred că m-au văzut pe mine, pe geam, cum 
râdeam de ei şi au mai uns-o pe la încheieturi. De aceea au rămas puţin în 
urmă. 

Se trezeşte şi Comisarul vorbind: 

— Dă-i urâtă rău! Mie mi-e frică de ea. 

— Parcă tu eşti frumos, şi tot nu eşti în stare de nimic. Nu te lua după 
cum arată, pentru că aparențele înşeală. la priviţi acum să vedeţi ce bubuială-i 
trag! 

Şi, într-adevăr, când mai trece o dată prin faţa noastră, apăs pe butonul 
roşu, pentru a o distruge. O rază foarte strălucitoare ţâşneşte instantaneu de 
undeva din nava noastră şi loveşte „pasărea” în aripa dreaptă. Dar tot 
instantaneu, aceasta se acoperă cu o. un fel de peliculă gălbuie, 
semitransparentă care o protejează. 

— Ai lovit-o, dar n-a păţit nimic, remarcă Jan. Cum se poate aşa ceva? 

— Eeeeee n-a păţit!! De la distanţa asta nu se vede, dar, cu siguranţă că 
în interiorul ei este un dezastru de nedescris. Cred că aleargă toţi în toate 
părţile ca să stingă focul, să repare uşile, să măture tencuiala căzută. 

— Nu prea pare afectată. Uite! Chiar s-a oprit şi s-a aşezat în faţa 
noastră, barându-ne drumul. 


— Păi ce-ţi spuneam eu?! S-a oprit, pentru că nu mai poate să zboare 
într-o singură aripă. 

Pe măsură ce ne apropiem de nava coclonă, aceasta devine din ce în ce 
mai mare, acoperind tot ecranul şi apoi depăşindu-l. Abia acum ne dăm seama 
cât de mică este naveta noastră în comparaţie cu ea. 

Oare ce s-o întâmpla acum? O să ne ciocnim şi o să murim ca nişte idioţi, 
pentru că nu ştim să punem frână? Ar trebui s-o aduc pe Hina să se mai 
descurce şi ea, că eu am făcut destule. 

Se aude din nou computerul: 

— Puterea motoarelor - zero. Suntem preluaţi de unda tractoare a navei 
coclone. În acelaşi timp vedem cum o uşă mare se deschide în „pasăre”, noi 
suntem traşi înăuntru şi aşezaţi pe podeaua unui fel de hangar. 

Prietenii mei sunt pe punctul de a intra în panică, mai puţin Jan care se 
încruntă din ce în ce mai mult. 

— Nu vă speriaţi! Le strig eu. Este exact ce ne-am dorit - să fim capturați 
pentru a-i putea învinge. Probabil că vor trage în noi cu arma „Q-total”, dar să 
nu vă speriaţi, pentru că nu doare. Veţi avea doar aşa, o mică ameţeală şi veţi 
fi obligaţi să spuneţi tabla înmulţirii. 

— Ne dă şi examen, bre?!? Întreabă Comisarul alarmat. 

— Nu. Aşa se manifestă această armă - îţi obligă creierul să facă nişte. 
Înmulţiri şi alte operaţii matematice. 

— Şi dacă iau notă patru, ce se-ntâmplă? 

— Este foarte bine. Înseamnă că i-ai învins tu pe ei. 

— Şi se dau bătuţi? 

— Se dau bătuţi şi cad în genunchi în faţa noastră. 

Hai că i-am mai încurajat puţin. Le-a venit inima la loc. 

Plecăm din cabina de comandă, căutăm ieşirea şi coborâm în hangarul 
duşmanului. Nu am găsit noi uşa, dar, până la urmă ne-am strecurat printr-un 
fel de trapă de evacuare pe care, probabil, a uitat-o Hina deschisă, din 
neglijenţă. 

Stăm acum în mijlocul încăperii şi ne uităm nedumeriţi unul la altul. 

Nu aşteptăm prea mult, pentru că, la un moment dat, uşa hangarului se 
deschide larg şi înăuntru năvălesc vreo douăzeci de cocloni. 

Ne pregătim pentru luptă. Muşchii noştri se încordează ca nişte lame de 
oţel şi, din patru fiinţe, devenim una singură, ca un tigru gata de atac. 

Prima mişcare este executată cu mare iuţeală de către nea Mitică şi 
Comisar care aleargă spre navetă noastră pentru a se ascunde sub ea. Însă 
calea le este barată de câţiva duşmani. Atunci intră în acţiune Jan. Ridică 
ciomagul şi începe să-i altoiască pe maimuţoi peste cozi, de se-aud numai oase 
troznite. Aceştia se dau repede înapoi, ne încercuiesc şi încep să tragă în noi 
din toate părţile cu binecunoscută, de acum, lumină violetă. 

Ne retragem spre navetă, lipindu-ne cu spatele de aceasta, dar coclonii 
continuă să tragă, învăluindu-ne, cu navetă cu tot, în radiaţia lor. 


Dintre toţi, Jan pare cel mai afectat. A scăpat ciomagul şi acum se ţine cu 
mâinile de cap. După puţin timp se prăbuşeşte pe podea în stare de semi- 
inconştienţă. 

Ne mirăm toţi că tocmai el, cel mai solid, a cedat. Comisarul face şi o 
remarcă la care, de fapt, ne gândisem toţi: 

— Uite-al dracu' prost, ăsta e deştept! Şi nu ne-a spus. 

Fluxul de radiaţii se înteţeşte tot mai mult. Parcă începe să ne ia 
ameţeala şi pe noi. Eu şi nea Mitică ne apucăm cu mâinile de cap, iar Comisarul 
dă să plângă. Pentru a-l încuraja, îi vorbesc printre două ecuaţii matematice pe 
care creierul meu se chinuie, fără succes, să le rezolve: 

— Comisare, zi tabla-nmulţirii ca să-ţi treacă! Acesta se supune docil: 

— Unu şi cu unu fac doi, doi şi cu doi fac trei, trei şi cu trei fac. Trei şi cu 
trei fac. 

Apoi se întâmplă ceva ce n-aş fi crezut că s-ar putea produce vreodată. 
Comisarul - probabil sub acţiunea chinuitoare a armei duşmane - se enervează 
la culme, se repede la cel mai apropiat coclon, îl ia la palme şi i se adesează cu 
un răcnet animalic: 

— Spune mă, nemernicule, cât fac trei şi cu trei, că vă omor pe toţi!?! 

Nea Mitică este şi el pe punctul de a exploda de furie. Îl aud cum rosteşte 
fel de fel de numere, probabil, complicate ecuaţii de algebră, de-alea grele, de 
când era el mic: 

— ... Şapte - opt porumb copt, nouă - zece ieşi berbece!... 

Apoi se dezlipeşte şi el de navetă şi se îndreaptă spre cocloni care, acum 
par foarte descumpăniţi. Au încetat să mai tragă şi se înghesuie spre uşă. 
Rezistenţa noastră cerebrală i-a pus pe gânduri şi apoi pe fugă. 

Mă alătur şi eu celor doi prieteni ai mei şi-i alergăm pe maimuţoi pe 
holurile propriei lor nave. Cum ajungem pe câte unul din urmă, îl călcăm pe 
coadă şi-i cărăm la pumni în spinare. 

La un moment dat, în fuga noastră, terminăm holurile şi nimerim într-o 
încăpere mare unde sunt adunaţi mai mulţi cocloni având în mijlocul lor un tron 
pe care stă un îngânfat de maimuţoi, cu o piatră strălucitoare la gât. 

Ahaaa!! Kohon, nemernicule, iar ne-am întâlnit! De data aceasta însă, nu 
mă vei mai păcăli. Presupun că voi avea o discuţie lungă şi aprinsă cu el, de 
aceea trebuie să-mi impun două lucruri încă de la început: să nu mă las 
intimidat sau înfricoşat, luându-l chiar „peste picior”, ca să capăt un anumit 
avantaj moral asupra lui şi, în al doilea rând, să fac în aşa fel încât să fiu mai 
viclean decât el deoarece, în mod sigur, va căuta să mă păcălească din nou. 

Ne oprim toţi trei în faţa tronului. Pentru început recurg la o mică acţiune 
teatrală pentru intimidarea adversarului. Îi apuc pe cei doi prieteni de câte-o 
mână şi, prefăcân-du-mă că-i trag înapoi, le spun rugător: 

— Prea-măriţi zei ai Distrugerii şi Dezastrului, iertaţi-i pe aceşti nenorociţi 
de cocloni care nu au ştiut ce fac atunci când au ridicat braţul lor păcătos 
împotriva voastră! 


Toţi se miră de-aşa vorbe şi par să se înfricoşeze, mai ales cei doi, nea 
Mitică şi Comisarul, care se sperie de-a binelea, neînţelegând ce se petrece. 

Când tensiunea ajunge la apogeu, Kohon se ridică de pe tron şi mi se 
adresează: 

— Pământeanule, cel care te-ai dat drept Zeul Războiului, iată că ne 
întâlnim din nou. Nu trebuie să mai încerci să ne induci în eroare pentru că nu 
te credem. Sunteţi pe deplin în puterea noastră. 

— Kohon, bătrânule, mă bucut că te revăd. Te-ai mai hodorogit puţin de 
când ne-am despărţit. Îmi pare rău pentru tine, dar trebuie să-ţi reamintesc 
faptul că noi venim de pe Planeta Zeilor şi avem un plan pentru distrugerea 
poporului tău dacă nu ni te supui. 

— Hi, hi, hi!! Mă faci să râd. Hai să vorbim cu cărţile pe faţă. Voi nu 
sunteţi zei. Cei pe care noi îi numim „zei” - doar îi numim aşa - sunt de fapt 
oameni de ştiinţă căzuţi în stăpânirea noastră de pe diferite planete cucerite de 
puterea coclonă, care ne slujesc în lanţuri. Cine refuză „ospitalitatea” noastră, 
îşi alege singur moartea. Voi nu sunteţi savanţi, dar aveţi calitatea de a rezista 
în faţa armei noastre „Q-total” şi noi nu ştim de ce. V-am capturat pentru a 
afla. Şi vom afla. 

— Tu nu vezi că te contrazici singur? Spui că nu suntem zei, dar, în 
schimb, recunoşti că avem puteri supranaturale inexplicabile. 

— Totuşi, al patrulea pământean nu a rezistat şi zace acum în hangar. 

— Să nu crezi că a fost întâmplător. Totul face parte dintr-un plan mai 
vast care vă va duce la pierzare dacă nu mă veţi asculta. 

— N-ai decât să crezi şi să spui ce vrei. Eu ştiu însă că, într-un timp 
relativ scurt, întreaga galaxie va fi în puterea noastră. Ne îndreptăm acum, în 
cea mai mare viteză, spre punctul nodal galactic V.M.-147 unde aşteaptă două 
mari flote coclone. Una va pleca spre Pământ - o planetă ca oricare alta, fără 
niciun zeu adevărat pe ea - şi îl va cuceri, prădându-l apoi de toate bogăţiile. 
Cealaltă flotă, în frunte cu mine, va pleca spre planeta Darena care deja este 
înconjurată de forţele noastre. Vom învinge Federaţia şi toată galaxia va fi a 
noastră. Singură piedică eraţi voi, pentru că puteaţi furniza duşmanilor noştri 
informaţii foarte preţioase referitoare la o contra-armă la „Q-total'. Dar acum v- 
am capturat şi nu mai puteţi pleca nicăieri. 

— Auzi măi, Kohon?! Când te văd aşa de încrezător în victoria ta, mă 
apucă mila. Dacă sunteţi aşa de puternici, de ce nu aţi învins în precedenta 
bătălie, când eu singur v-am pus pe fugă? 

— Nu am fugit deloc. Totul a fost un vicleşug. Trebuia să aflăm unde este 
planeta ta şi să o anihilăm înainte ca Federaţia să afle secretul rezistenţei 
voastre la radiaţia „delta”. De aceea ţi-am dat un hiper-locator care v-a 
divulgat poziţia. Flota noastră s-a retras, dar numai până la limita Zonei Neutre, 
după care s-a întors şi a încercuit planeta Darena blocând astfel, în dispozitiv 
de apărare, cele mai importante forţe ale Federaţiei. 

— Oare cât e Federaţia asta de mare, n-or mai avea ei forţe, prin cine 


ştie ce unghere, cu care să te altoiască la momentul potrivit? 

— Mai au multe forţe, dar sunt dispersate şi nu vor mai valora nimic 
atunci când navele lor de elită vor pieri la Darena. Voiam să mai spun, dar m-ai 
întrerupt. 

— Pentru că vorbeşti mult şi prost. 

— Că am ţinut tot timpul sub supraveghere discretă Pământul şi am ştiut 
când a venit naveta să vă ia. 

— Văd că le ştii pe toate. Dar despre potenţialul militar al planetei 
noastre ai auzit ceva? Ţi-ai pus tu vreo clipă problema că flota voastră care 
pleacă spre Pământ, va fi nimicită fără milă de către semenii mei? Ai auzit tu, 
care le ştii pe toate, de elicoptere, avioane, rachete nucleare, mitraliere, 
tancuri, tunuri, submarine, bombe. Ăăăăă. Medievale, vapoare ultra... (cum să 
le mai spun că să-l sperii pe-ăsta?)... străpungătoare, ciomege super- 
electronice şi pietre. cu concentraţie maximă de rupere? Sunt doar câteva 
arme de pe planeta noastră cu care se distrează copiii; pe cele ale adulţilor nu 
vreau să le divulg. Veţi lua o chelfăneală de nedescris, pentru că noi nu avem 
niciun pic de milă faţă de cei care ne atacă. Şi-n acest timp, voi cu ce veţi 
lupta? Cu lumina voastră violetă care nici măcar nu ne gâdilă? Mă faci să râd! 
Râdeţi măi, de el! 

— Avem lasere, torpile fotonice, proiectile plasmatice şi alte arme pe 
care nu le putem folosi cu prea mare succes împotriva Federaţiei, deoarece 
aceasta dispune de scuturi de forţă foarte puternice care le fac ineficiente. 
Pământul, însă, nu are tehnologia necesară pentru a se apăra. 

— Aaaa!! Bine că mi-ai adus aminte. Ţineam neapărat să te previn să nu 
cumva să folosiţi arme energetice în zona planetei noastre, deoarece avem în 
atmosferă nişte microorganisme care se hrănesc cu energie. În mod normal, 
ele abia îşi duc viaţa de pe o zi pe alta cu lumină solară, dar dacă nimeresc în 
vreo rază laser sau torpilă fotonică, se dezvoltă foarte rapid, ajungând la 
mărimea unei balene uriaşe. După aceea, devin aşa de hrăpăreţe, încât vă 
mănâncă navele ca pe acadele. Şi ne mai daţi şi nouă de furcă să le omorâm. 
Din această cauză, la noi s-au interzis de mult timp toate tipurile de arme 
energetice cu care tu te lauzi atâta şi care, de fapt, nici nu sunt prea puternice 
faţă de ceea ce avem noi acum. 

— În cazul acesta, vom ataca Pământul cu armele luate de la Federație în 
precedenta bătălie. Dacă îţi aduci aminte, le-am luat foarte multe tunuri şi cu 
ele vă vom trimite planeta direct în lad. 

— Când îţi vei da seama de greşeala ta, va fi prea târziu. 

Am spus-o cu mai puţină convingere. Într-adevăr, piticania asta îngânfată 
m-a pus pe gânduri. Are totul pregătit în cele mai mici detalii. Cum să mai 
salvez eu Pământul, când va fi atacat de o flotă întreagă de nivel cosmic?! De 
Federație, ce să mai zic? Am şi uitat de ea. Mai am câţiva aşi în mânecă, dar 
îmi va fi destul de greu să-i valorific în aceste condiţii în care Kohon este 
stăpân pe situaţie. Trebuie să fac sau să spun ceva care să-i strecoare în suflet 


o cât de mică îndoială. Atunci va fi al meu. 

Spre norocul nostru, această şansă ne vine chiar din partea coclonilor. 
Computerul lor anunţă, cu voce imperturbabilă, ceva ce crează, însă, multă 
rumoare în rândurile piticoţilor: 

— Alarmă galbenă! Naveta Federaţiei a părăsit hangarul patru şi s-a 
învăluit în scutul nedetectabil, dispărând de pe radar. 

Profit imediat de situaţie şi-i zic lui Kohon în zeflemea: 

— Hei, bătrâne, cum rămâne cu planul tău de granit? S-a întâmplat 
cumva ceva ce nu era planificat? Sărăcuţii de voi!! Ce păcat că se realizează 
planul meu şi nu al vostru!! 

În acelaşi timp mă întreb cum o fi plecat naveta, că doar cei doi, Hina şi 
Jan, sunt leşinaţi şi mai au vreo oră de stat aşa? Să fie oare programată să se 
întoarcă singură acasă dacă nu mai vede pe nimeni prin jur? Mai probabil, Jan 
şi-a revenit mai repede şi. Tuleo! 

Kohon devine puţin nervos. Se răsteşte la oamenii lui care aleargă de 
colo-colo pentru a-i executa ordinele. Apoi mi se adresează mie: 

— Am dat dispoziţii ca din flota „alfa” să plece zece „păsări de pradă” 
pentru a intercepta şi captura naveta Federaţiei. Te anunţ cu satisfacţie că nu 
are nicio scăpare. 

— Să văd pe unde scapă ai tăi când or să dea cu ochii de Jan! În plus, tu 
n-ai auzit ce a spus computerul, că s-a învăluit în scutul nedetectabil? Cauţi 
acul în carul cu fân. 

— Nu te prosti! Ori nu te pricepi, ori faci glume fără sens. Scutul 
nedetectabil poate ţine ascunsă o navă în funcţie de o anumită distanţă care 
variază în raport cu mărimea navei şi puterea motoarelor sale. Sub această 
distanţă critică, orice învăluire este inutilă. „Păsările” mele vor „pieptăna” toată 
zona până la Darena şi vor descoperi naveta. 

— Dacă vrei să ştii, naveta nici nu contează. Ea va juca un rol important 
ceva mai târziu. 

— Care anume? 

— Doar nu crezi că sunt aşa de prost încât să-ţi spun că aceasta a fost 
programată să treacă pe pilot automat şi să transporte către Federație nişte 
mostre de substanţe aduse de noi, de pe Pământ, care îi vor face pe adversarii 
voştri imuni la arma „Q-total”? 

— Navetă nu va ajunge niciodată pe Darena. 

— Ne-am gândit şi la asta. În acest caz, se aplică a doua variantă a 
planului. 

— Şi în ce constă, mă rog, aceasta? 

Fac o pauză pentru a spori puţin tensiunea momentului. Îl văd şi-l simt pe 
Kohon foarte nerăbdător să afle detaliile planului meu. Constat, cu bucurie, că 
a căzut în plasă. Important este să găsesc cu ce să-l mint în continuare şi să-l 
fac să creadă că ne poate dejuca intenţiile. Îi răspund sigur pe mine şi cu 
oarecare tupeu, ca şi cum mi-aş demasca singur secretul, fără să-mi dau 


seama. 

— În a doua variantă urmează ca tu însuţi să duci aceste substanţe spre 
Darena. 

— Eu?!? Cum aş putea să le duc chiar eu, duşmanilor mei, substanţele 
care-i vor ajuta să ne învingă? Cred că planul tău este o cacealma. Şi mai cred 
că spui nişte aiureli, numai ca să tragi de timp. 

— Stai, nu te pripi! Răspunde-mi la câteva întrebări şi ai să te lămureşti 
singur. Prima: suntem noi pe nava ta? 

— Sunteţi. 

— Ne îndreptăm împreună spre Darena? 

— Da. 

— Avem noi asupra noastră substanţele respective? 

— Nu ştiu. 

— Nu ştii, dar dacă vei căuta, vei găsi la fiecare dintre noi câte o anumită 
substanţă. Combinarea acestora dă antidotul armei tale teribile care va deveni 
atunci -sărăcuţul de tine!! - O simplă lumină chioară în galaxie, cu care nu vei 
mai putea speria nici măcar ciorile. Ha, ha, ha! 

În timp ce eu mă prefac că râd cu foc, se apropie de mine Comisarul şi, 
trăgându-mă de mânecă, mă întreabă discret: 

— Ce zice? Se dau bătuţi? 

— Sunt ca şi bătuţi, îi răspund eu. 

— Da' de ce nu cad în genunchi? 

— Eeeee, mă mai joc eu puţin cu ei, că-mi place să-i enervez. Ai puţină 
răbdare. Ne întrerupe Kohon: 

— Şi chiar dacă aveţi aceste substanţe asupra voastră, eu vi le pot lua 
imediat. 

— Da, dar tot spre Darena vei merge. 

— Şi cum vor ajunge ele în mâna Federaţiei? 

— Vei fi atacat pe drum măi, cap pătrat! În plus de asta, noi refuzăm 
categoric să-ţi dăm substanţele. Tinem neapărat să le înmânăm personal 
Marelui Consiliu al Federaţiei. 

Încerc, prin toate mijloacele, să-i determin pe cocloni să ne ia substanţele 
şi să guste din ele, dar ăştia sunt mai proşti decât mi-am închipuit. Mă 
contrazice, totuşi, Kohon: 

— Percheziţionaţi-i imediat! Se resteşte el la oamenii lui. Începeţi întâi cu 
acesta. A arătat spre nea Mitică, probabil pentru că l-a văzut mai bătrân şi şi-a 
închipuit că cedează mai repede. 

Câţiva cocloni se reped la nea Mitică şi încep să-l cotrobăie prin 
buzunare. Îi ajut şi eu, într-un anumit fel, spunându-le: 

— Să nu-l trageţi de nas, că nu poate să suporte şi vă dă tot ce doriţi! 

Deja trei cocloni îşi dau reciproc palme peste mâini, fiecare dorind să fie 
primul care îl apucă de nas. 

După cum m-am aşteptat, nea Mitică cedează repede şi le dă pachetul cu 


otrava pentru şoareci. 

De Comisar nu este nevoie să se mai lege nimeni, pentru că acesta a 
scos deja borcanul cu substanţa aceea rozalie şi acum i-l dă lui Kohon. 

— Ai mai rămas tu, mă somează acesta. 

Mă prefac că nu prea-mi convine, c-o fi, c-o păţi, dar până la urmă îi 
cedez şi eu sticla de suc. 

Îl văd pe şeful maimuţoilor foarte satisfăcut de reuşita lui. Îmi spune 
triumfător: 

— Ce mai zici acum? 

— Ce să mai zic?! Totul decurge conform planului meu, atâta timp cât ne 
îndreptăm spre Darena. 

— Te anunţ că am ajuns în punctul nodal galactic V.M.-147 şi nu ne-a 
atacat nimeni. Priveşte! 

Zicând aceasta, apasă pe un buton. Un mare ecran din faţa noastră 
prinde viaţă, lăsând să se vadă în exteriorul navei o. nemaipomenită puzderie 
de nave grupate în două flote. Într-adevăr, este ceva de care te poţi speria 
foarte uşor. Nu mă pricep să apreciez, dar cred că sunt câteva zeci de mii de 
nave de diferite mărimi şi forme. Se disting, totuşi, câteva tipuri cu 
caracteristici asemănătoare. 

Mă străduiesc să nu-mi pierd cumpătul şi-i vorbesc lui Kohon, indiferent: 

— Vei fi atacat în drum spre Darena şi ţi se vor lua substanţele. 

— Acum chiar că glumeşti, în cazul în care nu eşti nebun. Cine să atace 
douăzeci de mii de nave de luptă coclone, când forţele Federaţiei sunt blocate 
la Darena? 

— Doar o parte din ele, şi stau acolo numai ca să-ţi ţină ţie blocate, în 
dispozitiv de încercuire, zece mii de nave; ca să nu mai zic de faptul că multe 
sunt gonflabile, puse acolo la derută. Poate că adevărata luptă se va da mai 
aproape sau poate că Federaţia are deja antidotul - luat de pe navetă - şi chiar 
o variantă a armei „Q-total” cu care te va ataca. Veţi fi învinşi cu propria 
voastră armă. 

Cred că în capul lui Kohon e o zăpăceală de nedescris. Se pare că am 
reuşit să-i ameţesc neuronii într-atât încât îi umblă prin cap ca peştii prin 
acvariu. Şi totuşi continuă să se răţoiască la mine: 

— Federaţia nu dispune de arma „Q-total”. 

— Faci o greşeală copilărească - aceea de a-ţi subestima adversarul. Nu 
ai înţeles nici acum că o navetă ca a noastră nu putea învinge o „pasăre de 
pradă”. Şi totuşi a atacat-o. Asta înseamnă că există un plan de care tu habar 
n-ai. Mergi spre pieire, Kohon. Federaţia este mult mai deşteaptă decât îţi 
închipui tu. 

— Dar eu vă am pe voi. 

— Noi nu mai valorăm nimic, atâta timp cât Federaţia are şi arma şi 
antidotul ei. Kohon este cu adevărat descumpănit. Dă nişte ordine supuşilor 
săi, apoi mi se adresează din nou: 


— Am dat ordin să se amestece cele trei substanţe, să se multiplice la 
replicatoare şi să se dea fiecărui soldat de pe cele două flote. În acest fel vom fi 
şi noi imuni la radiaţia „delta”. Este acum clar că soarta bătăliei o va decide 
numărul copleşitor de mare al navelor noastre. 

— Este prea târziu. Efectul substanţei se produce doar după câteva zile, 
timp în care veţi fi învinşi. 

— Vom folosi catalizatori care vor grăbi reacţia de câteva zeci de ori. Deşi 
planul tău are multe semne de întrebare şi uneori se contrazice singur, ne-am 
luat, pentru orice eventualitate, toate măsurile pentru a câştiga această bătălie 
decisivă. 

— Poţi câştiga - să presupunem prin absurd - bătălia pentru Darena, dar 
asta nu înseamnă că ai învins Federaţia. Despre Pământ, ce să mai vorbesc - 
este o mare necunoscută pentru voi. Să le faceţi poze soldaţilor voştri care vor 
pleca într-acolo, pentru că la întoarcere nu-i veţi mai recunoaşte, aşa de tăvăliţi 
vor fi. 

— Şi dacă le facem poze, cum îi vom recunoaşte? 

— Îi daţi fiecăruia poza în mână încă de la plecare şi, la întoarcere, nu vă 
mai uitaţi la ei, ci la poze, ca să ştiţi cu cine aveţi de-a face. 

— Vorbeşti doar ca să treacă timpul, pe când eu îmi pun în aplicare 
planul de luptă. la priveşte afară! Flota „beta” s-a încolonat şi va pleca imediat 
spre planeta voastră pe care o va prăda şi distruge - o să te ţin la curent cu tot 
ce se întâmplă pentru că voi fi permanent în legătură cu ei - iar flota „alfa” 
este pregătită pentru ca, în frunte cu mine, să devasteze Darena. După aceea, 
Federaţia va fi la discreţia noastră. O voi include în lumea coclonă. Vom avea o 
galaxie coclonă. Cui nu-i convine, n-are decât să moară. Hi, hi, hi!! 

— Mie-mi convine, răspunde nea Mitică. 

— Şi mie, completează Comisarul. 

— Ai rămas singur, mi se adresează Kohon. Până şi prietenii tăi te-au 
părăsit. 

— Te bucuri prea devreme. Bătălia nici nu a început. Până atunci, însă, 
vreau să te întreb ceva. Personalul acestei nave va gusta din substanţele 
noastre? 

— Nu este nevoie, deoarece, atâta timp cât sunteţi voi la bord, nu se va 
trage asupra noastră nici măcar cu un microfascicul laser. Cunosc eu Federaţia 
- îşi protejează oamenii cu orice risc. 

Speram şi eu să avem o cât de mică şansă de a pune stăpânire pe nava 
asta, dar văd că nu mi-a mers. Să-l întreb altceva ca să-i distrag atenţia de la 
treburile importante: 

— Şi altă întrebare: de ce nu aţi atacat Darena cu cele zece mii de nave 
pe care deja le aveţi acolo, atâta timp cât Federaţia nu se putea apăra cu 
succes? 

— Când ai prada în ghiare, îţi poţi permite să o mai laşi să răsufle puţin; o 
omori când vrei. Şi, în plus de asta, am vrut ca totul să fie cât mai grandios. Voi 


intra în istorie că „Învingătorul de la Darena”. 

— lar eu voi fi cunoscut sub numele de „Învingătorul învingătorului de la 
Darena”. Kohon vrea să spună şi el altă bazaconie şi mai mare decât a mea, 
dar este întrerupt de Comisar: 

— Bre, câte staţii sunt până la Darena asta a voastră, că eu vreau să 
cobor mai repede? 

— Eu cobor la prima, sare şi nea Mitică. 

— Ce vor să spună? Mă întreabă Kohon puţin cam nelămurit. 

— Eeeee! Vorbim codificat, n-o să înţelegi tu niciodată. 

— Puteţi să vorbiţi voi şi. Limba păsărilor mute vataru de pe planeta- 
mamă Coclonia, că tot nu puteţi să vă opuneţi victoriei mele asupra Federaţiei. 
Îmi permit chiar să nu vă mai consider duşmani, ci invitaţi ai mei la acest 
grandios triumf. Luaţi loc pe scaunele de lângă tronul meu. 

Ne conformăm toţi trei, bucuroşi că relaţiile noastre cu aceşti inamici s- 
au mai relaxat puţin. Până la urmă să învingă cine-o vrea şi cine-o fi mai tare. 
Eu mi-am făcut datoria cât am putut. Dacă Federaţia pierde - şi nu prea văd 
cum ar putea să mai câştige - o să profit de îngâmfarea fără margini a lui 
Kohon şi o să-l conving să lase Pământul în pace că şi aşa suntem noi vai de 
capul nostru; să se mulţumească doar cu galaxia. 

Nici nu mă aşez prea bine în scaunul meu, că îl aud pe nea Mitică 
vociferând: 

— Domnule maimuţoi-şef, scaunul meu este defect. Nu mă deranjează, 
dar nu vreau ca la sfârşit să mi-l imputaţi. Şi mai vreau să spun că nu se mai 
face, domnule, treabă bună în ziua de azi. Păi, când eram eu mic, lucram ca 
ucenic la meşter, şi aţâţă-mi trebuia, să nu fac lucru de calitate că. 

— Gata, gata, nea Mitică, îl întrerup eu. Nu este defect. Are o gaură prin 
care să-ţi bagi coada. Lasă că-ţi explic eu. Acum taci că începe filmul. 

— Ce film ne dă, bre? Întreabă, în şoaptă, Comisarul. 

— Ăăăăă... am vrut să zic, bătălia. 

— Şi e bun? 

— Începe bătălia pentru Darena. 

— Da' cine joacă? E cu nemți? Îl aud şi pe nea Mitică şoptind: 

— Comisare, dacă e cu nemți, nu mai coborâm. 

Îi las să şoşotească între ei. Poate că este mai bine să creadă că se vor 
uita la un film. Ecranul navei seamănă cu un panou cinematografic şi acest 
lucru i-a indus în eroare. La momentul potrivit îi readuc eu la realitate. 

În faţa noastră este o privelişte minunată. Dacă nu am fi în război, mi-aş 
permite să stau ore în şir s-o privesc. Planeta Darena ocupă aproape o zecime 
din ecran. Este un corp albăstrui-verzui care radiază o aură de lumină străvezie 
pe întreaga ei circumferință. De jur împrejur stau nemişcate navele Federaţiei: 
cele mari şi foarte mari - într-un cerc exterior, iar în spaţiul dintre acestea şi 
atmosfera planetei, sunt înşirate în alte cercuri concentrice fel de fel de alte 
nave mai mici. Probabil că la suprafaţa planetei, alte aliniamente de apărare 


întregesc acest gigantic dispozitiv defensiv realizat că un decisiv bastion de 
contracarare a acţiunilor belicoase ale rasei coclone. 

Invadatorii sunt, însă, mult mai numeroşi. Cele zece mii de nave care 
împresoară Darena, fac în jurul planetei mai multe arcuri de cerc ce se 
suprapun în unele zone, la o distanţă apreciabilă faţă de forţele Federaţiei, 
nedorind să provoace nicio ripostă din partea acestora, ci doar să nu permită 
spargerea blocadei din niciun sens. 

Mi-am dat seama de ce coclonii păstrează o distanţă mai mare decât cea 
a luptei directe - îl aşteaptă pe Kohon. Şi iată că acesta a sosit în fruntea altor 
douăzeci de mii de nave, sufocând pur şi simplu Darena şi nelăsându-i aproape 
nicio şansă de scăpare. 

Îl văd pe conducătorul coclon foarte mulţumit de starea lucrurilor. Şi-a 
oprit armada destul de departe de planetă, la o distanţă care nu-i permite 
participarea la luptă, ca pe un fel de rezervă. Poate că doreşte să prelungească 
acest moment atât de drag lui în care Federaţia este prinsă că un iepure în laţ, 
înainte de a-i da o lovitură nimicitoare cu toate forţele sale. Sau poate 
consideră că cele zece mii de nave pot supune singure Darena, el păstrându-şi 
forţele principale pentru etapa următoare - cea a cotropirii întregii galaxii şi a 
înfrângerii definitive a rezistenţei locale pe care, cu siguranţă, o vor exercita 
diferite planete răzlețe ale Federaţiei. 

Cred că este momentul să părăsesc sentimental această Uniune a 
Planetelor Civilizate care nu a fost în stare decât să se retragă şi să moară 
prosteşte din cauza deşteptăciunii ei, şi să încep să-l laud pe Kohon pentru a-l 
putea îmbuna mai târziu în legătură cu soarta Pământului nostru. Îi spun 
acestuia pe un ton exagerat admirativ: 

— Domnule, da' ce multe nave aveţi! Păi, acum îmi dau eu seama că 
Federaţia nu mai are nicio şansă. Nici nu trebuia să mă mai încurc cu ei, ci era 
mai înţelept să vin direct la voi cu substanţele acelea. 

Mă întrerupe nea Mitică: 

— Am mai văzut filmul ăsta. Până la urmă debarcă americanii şi să vezi 
ce bătaie le dă! Ehee! Când eram eu mic, se dădeau filme bune, nu ca azi. 

Nu-l mai ascult, ci mă adresez din nou lui Kohon cu acelaşi scop de a-l 
„peria”: 

— Într-adevăr, puterea coclonă este fără margini şi poate supune 
Federaţia oricând. Mă şi mir că nu a făcut-o până acum. 

— Nu aveam arma „Q-total”, îmi răspunde el. 

— Dar aveaţi lasere, torpile fotonice şi alte. Bubuitori; ca să nu mai zic 
de numărul copleşitor de mare de nave de luptă. 

— Celelalte arme nu sunt chiar aşa de eficiente împotriva Federaţiei, 
deoarece aceasta dispune de scuturi de forţă foarte puternice şi de arme cu 
mare concentraţie energetică. Dar acum. Acum sunt în mâna mea şi-i voi 
supune pe vecie. Imperiul coclon va stăpâni galaxia, iar eu mă voi proclama 
împăratul absolut al tuturor teritoriilor. 


— Bine, bine, îl întrerup eu pentru că deja începe să mă plictisească cu 
grandomania lui, eşti mare, ba chiar foarte mare. Dacă te ridici pe vârfuri se 
sperie toţi de tine. Spune-mi altceva: ce ai de gând cu Pământul? Nu ar fi mai 
bine să-ţi chemi navele care merg într-acolo, pentru a te ajuta în această 
bătălie? 

— Spre Pământ au plecat doar cinci mii de nave din care patru mii sunt 
de transport, pentru a încărca bunurile necesare nouă; nu mi-ar fi de niciun 
folos aici. 

— Dar, având în vedere că noi suntem prieteni. 

— Cine a spus că suntem prieteni? Am uitat oare să vă spun că la 
sfârşitul luptei vă voi pune în lanţuri? Hi, hi, hi! Hi, hi, hi! 

la uite piticania afurisită ce ne face! lar ne-a păcălit. Acum chiar că stăm 
prost: Federaţia mai are puţin şi ia bătaie, Pământul va fi cotropit şi golit de 
toate bogăţiile, iar noi vom putrezi în lanţuri în cine ştie ce ocnă coclonă. Nu 
mai am nicio speranţă. Privesc către prietenii mei şi mă simt vinovat că i-am 
băgat în „ciorbă” asta cu care ei nu au nicio legătură. Cel puţin e bine că nu-şi 
dau seama de pericolele ce ameninţă galaxia şi pe noi înşine, deşi stau chiar în 
mijlocul lor. Încă mai au impresia că sunt la cinematograf. Mă şi amuz puţin 
când nea Mitică se întoarce către coclonii din centrul de comandă şi se răsteşte 
la ei: 

— Ce vă tot foiţi, măi, pe aici ca nişte şobolani?! Hai, potoliţi-vă odată că 
a început filmul! Şi stinge unu lumina că-mi vin dracii. 

Privesc din nou spre ecran să văd ce se mai întâmplă pe afară. Într- 
adevăr, a început „filmul”. Cele zece mii de nave coclone încep manevrele de 
apropiere pentru atacarea Darenei. Noi rămânem, deocamdată, pe loc. Kohon 
este foarte ocupat cu darea ordinelor. Acum ar fi momentul prielnic s-o 
ştergem. Le propun acest lucru prietenilor mei, dar îmi răspund că nu renunţă 
la film nici morţi. 

Navele coclone au strâns cercul în jurul Darenei. La un moment dat, din 
acestea ies, că albinele din stup, stoluri întregi de nave mici, din acelea 
teleghidate, şi se reped orbeşte spre cercul exterior de nave mari ale 
Federaţiei. Iniţial, acestea nu schiţează niciun gest, dar când avioanele coclone 
ajung în apropierea lor, dau drumul la câmpurile de forţă, formând împreună un 
scut circular în jurul planetei. O mare parte din micile nave coclone se strivesc 
pur şi simplu de acest câmp energetic, iar celelalte sunt luate în primire de 
laserele apărării apropiate. Sute şi sute de explozii minuscule trădează faptul 
că invadatorii au pierderi foarte mari. Dacă mai atacă cinci minute, riscă să 
rămână fără avioane. 

Kohon se încruntă, iar gesturile îi trădează o oarecare nervozitate. 

Chiar nu înţeleg de ce sunt coclonii atât de proşti. În loc să atace de la 
început cu arma „Q-total” pentru a paraliza Federaţia, ei pierd timpul cu 
asemenea acţiuni sinucigaşe. Am impresia că îi deranjează foarte mult faptul 
că fără radiaţia lor specială, sunt inofensivi şi vor să demonstreze contrariul cu 


orice sacrificii. Probabil că dacă ar reuşi să distrugă câteva nave ale Federaţiei, 
cu arme clasice, s-ar bucura o lună. 

Situaţia de afară evoluează rapid. Micile avioane coclone - atâtea câte au 
mai rămas - s-au retras în navele-mamă. Au pornit acum la atac, având ca scop 
dezorganizarea apărării adverse, „păsările de pradă”. Acestea sunt mult mai 
periculoase, dispunând de scuturi de protecţie şi de arme mult mai puternice. 
Ele încearcă să evite navele mari de linie şi să pătrundă pe la polii planetei, în 
zona navelor mai mici ale Federaţiei. Însă manevra nu reuşeşte, pentru că focul 
deschis de navele mari este de-a dreptul nimicitor. În acelaşi timp, navele din 
zona mai apropiată de planetă îşi schimbă poziţiile, adoptând un dispozitiv de 
apărare mai agresiv, făcând o oarecare punte de legătură între polii Darenei şi 
navele de linie, nepermiţând astfel „păsărilor de pradă” să cadă în spatele 
forţelor exterioare, acolo unde, cu siguranţă, scuturile energetice de protecţie 
sunt mai slabe. 

Este fascinant să priveşti cum un mare număr de nave execută 
sincronizat, mişcări de mare amploare, cu precizia şi frumuseţea bancurilor de 
peşti. 

De data aceasta, pierderile coclone nu mai sunt aşa de mari pentru că 
„păsările de pradă” au manevrat destul de abil, reuşind să evite multe din 
lovituri sau să le oprească în scuturile de forţă. Manevra de învăluire, însă, nu 
le-a reuşit şi acum se plimbă besmetice în afara apărării adverse, trăgând fără 
succes cu armele lor, nereuşind să facă nicio breşă în dispozitivul Federaţiei. 

Când îşi dă seama că nu se poate infiltra cu „păsările” sale în spatele 
primului aliniament defensiv, Kohon îşi retrage forţele. După cum se încruntă, 
cred că va folosi arma lui celebră pentru a înclina decisiv balanţa victoriei în 
favoarea sa. Este un moment de răscruce. Odată lovite cu radiaţia „delta”, 
navele Federaţiei vor rămâne încremenite, lăsându-se neputincioase în voia 
acestor maimuţoi cosmici foarte hrăpăreţi. 

Să-i văd pe cocloni cu ce-or să mai care pradă, că navele de transport 
sunt în altă parte; nici nu vreau să mă gândesc unde au ajuns. 

Observ afară o nouă mişcare de amploare a forţelor coclone. Navele mari 
s-au apropiat şi mai mult de planetă şi, la un moment dat, la strigătul piţigăiat 
al lui Kohon, deschid focul cu toate tunurile lor asupra scutului care protejează 
Darena. Au folosit tot armele obişnuite, probabil, într-o ultimă încercare 
disperată de a înfrânge rezistenţa adversă. De data aceasta Federaţia nu mai 
ripostează, concentrându-şi toată energia navelor în scuturi. Această situaţie 
durează câteva minute bune - pe de-o parte focul sălbatic şi neîntrerupt al 
coclonilor, iar pe de alta, lipsa de ripostă a adversarilor lor. 

Parcă începe să mă enerveze încăpăţânarea asta de maimuţoi nesănătos 
a lui Kohon. Mă apropii de el şi îl zgâlţâi de umăr strigându.-i: 

— Măi, prostule, tu nu vezi că nu faci nimic? Trage odată cu radiaţia ta şi 
hai să terminăm mai repede că m-am plictisit! 

Se pare că îmi dă dreptate pentru că navele sale pun capăt canonadei şi, 


după un moment de linişte, declanşează atacul final. Lumina violetă învăluie 
implacabil tot dispozitivul de apărare al Darenei. Totul se cufundă în nemişcare. 
Parcă-i şi văd pe federali cum se zbat neputincioşi pe jos. În curând vor fi inerţi. 
M-apucă o milă profundă, nu de ei, ci de soarta noastră, a unor pământeni 
nevinovaţi care au fost implicaţi, fără voia lor, într-o bătălie gigantică pe care 
nu o puteau câştiga de unii singuri. 

Trebuie să recunosc faptul că mă gândesc acum nu numai la noi, ci şi la 
Hina, iubita mea prietenă spaţiană, căreia îi doresc să fi scăpat de „păsările de 
pradă” coclone şi să fi plecat departe, departe, în afara oricărei primejdii. 
Dar,... dacă Jan, care este cu ea, îi face curte, iar ea, supărată fiind pe mine că 
am legat-o, se gudură prin jurul găliganului? Dar mi-a promis că nu se 
îndrăgosteşte de nimeni şi sper să se ţină de cuvânt! Când o s-o întâlnesc, o să 
am eu grijă să-i spun că, de fapt, Jan a legat-o fără pic de milă. 

Lumina violetă continuă să se împrăştie tăcută, ca o mantie a neputinței 
şi deznădejdei. Gata, totul s-a terminat! Nu mai avem nicio speranţă. A sosit 
timpul să-i trezesc la realitate pe cei doi prieteni, să ne facem bagajele, să ne 
punem lanţurile şi să plecăm spre ocnele coclone. 

Mai privesc o dată ecranul, cu speranţa că o minune se mai poate 
întâmpla. Nicio mişcare nu se produce. 

Kohon îşi linge buzele de satisfacţie şi-şi agită mânuţele lui ca de copil. 

Cei doi pământeni stau nemişcaţi şi nedumeriţi, neştiind ce mai urmează. 
Le spun eu: 

— Hai, gata! Treziţi-vă la realitate! Filmul s-a terminat, iar noi am pierdut 
războiul. De-acum înainte vom fi sclavii coclonilor. 

Îmi răspunde Comisarul, arătând cu degetul spre ecran: 

— Ba mai e, bre, partea 'doua. 

— Da, sare şi nea Mitică, acum debarcă ai noştri. 

— Debarcă capra lui Sfântu' Petru pe plaja din Honolulu, le spun eu într-o 
batjocură amară. 

Mă întorc, totuşi, neîncrezător, din nou spre ecran. Şi ce minune îmi văd 
ochii?! O oarecare mişcare se produce parcă, printre navele Federaţiei. Prea 
slabă însă. Probabil au printre ei câţiva proşti mai rezistenți care vor s-o 
şteargă. 

Deodată, navele mari din aliniamentul exterior de apărare al Darenei, rup 
cercul pe care îl formau în jurul planetei şi, printr-o mişcare rapidă, formează 
un triunghi echilateral gigantic. În momentul imediat următor, vârfurile acestui 
triunghi se deschid lăsând navele mai mici din interior să iasă cu viteză, 
strecurându-se printre navele coclone şi deschizând un foc generalizat. 
Surpriza este totală. O mare parte dintre navele maimuţoilor au fost prinse cu 
scuturile dezactivate şi lovite grav. Celelalte, care s-au dezmeticit la timp, au 
deschis şi ele focul. O încâlceală de fulgere, explozii şi manevre complicate se 
derulează cu mare repeziciune în faţa noastră. Navele mari ale Federaţiei au 
rupt dispozitivul defensiv şi s-au angajat într-o luptă dezordonată cu inamicul. 


Acum pare că fiecare luptă pe cont propriu. Pierderile se înregistrează şi de-o 
parte şi de alta, dar se vede clar că forţele coclone sunt cu mult mai afectate. 

Kohon priveşte stupefiat ecranul. Nu-i vine să creadă că Federaţia tot mai 
mişcă, şi-ncă în ce manieră! Nici mie nu prea îmi vine să cred că arma „Q-total” 
n-a avut niciun efect de data aceasta, ceea ce nu mă împiedică să-i strig şefului 
coclon: 

— Unde-ţi este imperiul măi, şopârloiule? Te-am prevenit, Kohon, că 
planul meu se va realiza, dar nu m-ai crezut. Acum priveşte-ţi pieirea! 

— Au făcut greşeala, îmi răspunde el, să strice scutul circular de apărare 
şi să se împrăştie în spaţiu. Mai am douăzeci de mii de nave cu care îi voi 
sufoca şi distruge. 

Dă în continuare nişte ordine piţigăiate, dar se enervează tot mai mult pe 
măsură ce primeşte răspunsurile de la subordonați. 

Trebuie să-i dau, într-un fel, dreptate. Federaţia s-a angajat într-o luptă 
dezordonată cu inamicul, nesocotind forţele intacte de care mai dispune Kohon 
- atât de numeroase încât sunt mai multe decât toate cele angajate în luptă la 
un loc. Nu mai zic de faptul că navele noastre sunt epuizate, cu scuturile şi 
muniţia mult diminuate şi multe din ele cu nevoi de reparaţii din cauza 
loviturilor primite. Dar, poate au şi ai noştri rezerve, undeva pe planetă. 

Kohon este din ce în ce mai alarmat. La un moment dat, se întoarce spre 
mine şi-mi strigă enervat la culme: 

— Ce le-ai făcut, duşmanule, oamenilor mei cu substanţele tale? Au toţi 
febră, diaree şi pete roşii pe corp. 

— Şi ce-ai vrea să le fac eu? Să-i gâdil sub barbă? Dacă nu au rezistat 
tratamentului!! la uite-te la Federație ce activă este! Şi lor le-am dat acelaşi 
lucru. 

— Să mi-i faci din nou viteji! 

— Da' ce-au fost vreodată? 

— Să nu jigneşti puterea coclonă, că te fărâm cu mâinile mele! 

— Alea-s mâini la tine? Tu nu te uiţi că sunteţi făcuţi numai din rebuturi?! 
Ai pierdut pentru că eşti prea îngâmfat şi nu ai ţinut cont de vorbele mele. 
Cheamă navele care au plecat să atace Pământul, ca să-ţi vină în ajutor! 

— Nu a ajuns niciuna la destinaţie. S-au oprit la jumătatea drumului. Toţi 
soldaţii mei sunt bolnavi şi nu mai pot lupta. 

— Păi, dacă te-ai lăcomit şi le-ai dat să bea la substanţe până când s-au 
intoxicat! 

— Ce substanţe au fost acelea? Dă-mi imediat antidotul! 

— Există un singur antidot, dar mi-e teamă să nu le facă şi mai rău. Îi 
spune. „fiertură de cucută” şi se află numai pe Pământ. Dar oricum este prea 
târziu. Mai bine e să fii bolnav, decât mort. Dacă îi angajezi în luptă, nu au nicio 
şansă. Priveşte şi tu! 

Kohon se uită fugitiv, peste umăr, la ecran şi vede că Federaţia a obţinut 
deja victoria, forţele sale opunând acum doar o rezistenţă anemică. Apoi se 


întoarce din nou spre mine şi, cu ochii ieşiţi din orbite şi cu mânuţele ridicate, 
zbiară ca ieşit din minţi: 

— Cel puţin să mă răzbun pe voi, cei care mi-aţi ruinat visele. Soldaţi! 
Bateţi-i până la moarte! 

În centrul de comandă sunt cam treizeci-patruzeci de persoane, dar 
numai jumătate dintre acestea sunt soldaţi, ceilalţi fiind operatori pe la diferite 
aparate. Şapte-opt inşi se reped, la strigătul lui Kohon, asupra noastră şi 
încearcă să ne ia la bătaie. Prietenii mei se sperie şi se ghemuiesc timoraţi, 
acceptând să încaseze pumni în spate. Eu nu mă las intimidat şi strig spre cei 
doi ca să-i încurajez: 

— Măi, nea Mitică şi tu, Comisare, de ce sunteţi aşa fraieri şi vă e frică de 
nişte pitici? Nu vedeţi că ăştia trebuie să sară-n sus ca să-mi dea o palmă?! la 
ridicaţi-vă în picioare şi hai să-i luăm noi la bătaie pe ei, aşa cum am făcut la 
început! 

Cei doi se ridică pe jumătate. Mai au încă unele reţineri. Comisarul îşi 
exprimă una din ele: 

— Da'... au zis că ne bat până la moarte. 

— Până la moartea lor, nu a noastră. N-ai înţeles tu bine. 

— Ahaaa!! 

Acum s-au lămurit amândoi şi s-au ridicat în picioare. Se uită unul la altul 
şi încep să râdă când văd cât de mici sunt atacatorii. Se iau apoi după mine şi 
încep să le tragă palme peste faţă şi castane în cap. 

La un moment dat, distracţia noastră este întreruptă de un zgomot 
asurzitor. Una din uşile centrului de comandă este aruncată cât colo şi în pragul 
ei apare - stupefacţie generală - Jan Vlăjgan al nostru. Are ochii împăienjeniţi 
de ură, iar în colţul gurii schiţează un rânjet criminal. În mână mai poartă, încă, 
ciomagul lui deja cunoscut. Nu stă prea mult pe gânduri şi trece la acţiune - îl 
ia pe fiecare coclon în parte şi-i trage un picior sub coadă, iar când acesta sare 
în sus, poc! Şi un ciomag în cap. 

Noi am rămas fără reacţie. Ne e puţin teamă că nu cumva Jan să ne 
confunde cu coclonii. Acesta ne strigă, însă, încurajator: 

— Hai că am venit să vă salvez! Daţi şi voi cu putere! 

Ne revenim şi-ncepem să cărăm din nou pumni coclonilor din jurul nostru. 

În centrul de comandă este o învălmăşeală de nedescris - ţipete, urlete, 
răcnete, mese şi pupitre răsturnate, cocloni întinşi pe jos sau ghemuiţi prin 
diferite unghere, iar alţii alergând disperaţi de colo colo. 

Îmi aduc aminte de Kohon şi-l caut cu privirea. A încercat să fugă, dar 
nea Mitică l-a apucat de coadă, iar Comisarul i-a sărit în cârcă. Sărăcuţul, nici 
nu se mai vede de sub cei doi. Mă reped şi eu la el şi, trăgându-l de urechi, îi 
strig: 

— Ţi-am spus eu că avem un plan bine întocmit? Al patrulea pământean 
doar s-a prefăcut. 

Lupta s-a încheiat cu victoria noastră. Coclonii s-au predat necondiţionat. 


l-am spus lui Jan să blocheze uşile ca să nu mai intre şi alţi soldaţi de-afară, dar 
el m-a asigurat că i-a cotonogit pe toţi şi nu mai este niciunul în stare să 
meargă drept. 

Kohon este legat fedeleş pe tronul lui. Îl voi preda Federaţiei ca pe un 
trofeu valoros. Observ cu surprindere că nu mai are „Piatra de foc” la gât. Îi 
întreb mirat: 

— Unde ţi-este piatra de la gât? 

— Mi-a furat-o el. 

Mă întorc spre direcţia în care a arătat, şi îl văd pe Comisar cum stă, 
foarte mândru, cu „Piatra de foc” la piept. 

— Gata, îi spun eu lui Kohon, nu mai eşti şeful coclonilor pentru că ţi-ai 
pierdut însemnele puterii. 

Apoi mă adresez maimuţoilor prezenţi în centrul de comandă, bătându-l 
pe umăr pe Comisar: 

— Kohon a pierdut bătălia pentru Darena şi, odată cu ea, dreptul de a vă 
mai conduce. Prin voia zeilor, „Piatra de foc” a ajuns în posesia acestui om. Din 
acest moment, el este noul vostru conducător. 

Coclonii nu zic nimic, iar Comisarul râde nătâng. S-a trezit mare şef, 
peste noapte. Doar Kohon are ceva de vociferat: 

— Tot eu sunt şeful coclonilor. Nimeni nu-mi poate lua locul până când nu 
trece prin „Labirintul vicleniei”. 

Ce aiureală o mai fi şi asta?! Mă lămureşte un coclon mai bătrân care 
iese în faţă: 

— Kohon are dreptate, dar numai pe jumătate. El a pierdut războiul cu 
Federaţia şi a dus Imperiul coclon în pragul dezastrului. În plus de asta, a 
rămas şi fără „Piatra de foc”, această sfântă dovadă a dreptului de a deţine 
puterea. Până la stabilirea noului şef, comandă va fi preluată de Triumviratul 
războinic, format din noi, cei trei locţiitori ai lui Kohon. Acest pământean care 
deţine acum „Piatra de foc”, va merge pe planeta-mamă Cocilonia şi va trece 
prin „Labirintul vicleniei”, concurând cu Kohon, care are dreptul să-şi apere 
tronul, şi cu alţi pretendenți, reprezentanţi ai celor zece caste coclone. 

— Şi ce este acest „Labirint al vicleniei”? Întreb eu. 

— Este un labirint în care se află o sută de negustori, fiecare având marfă 
în valoare de o mie de carale - moneda noastră. Concurenţii intră în labirint cu 
o mie de carale de persoană, bani gheaţă. Cine dobândeşte mai multă marfă, 
într-un timp dat, tocmindu-se cu negustorii şi folosindu-se de toată viclenia lui 
pentru a cumpăra cât mai ieftin, este declarat câştigător. 

— Şi ce se întâmplă cu prietenul meu dacă pierde concursul? 

— Va fi liber să plece unde doreşte. 

Îmi vine o idee nebunească. Îl iau pe Comisar şi-l trag puţin de-o parte. Îl 
întreb: 

— Ce zici, Comisare, vrei să concurezi? 

— Eu ştiu, bre, ce să fac? 


— Cu ce mai furi, cu ce mai cumperi, s-ar putea să câştigi. Cu mâinile 
tale „fine”, predispuse la viclenie, eu cred că ai şanse foarte mari să ieşi 
primul. Ba, dacă mă gândesc mai bine, cred că ceilalţi nu au nicio şansă în faţa 
ta. 

— Atunci, vreau! 

— Fii atent la mine! Pleci cu coclonii pe planeta lor - nu-i departe, dacă te 
uiţi mai bine, se vede pe geam, îl mint eu ca să nu se răsgândească şi să-l mai 
încurajez puţin -câştigi concursul şi devii şeful acestor pitici. După aceea îi 
transformi într-o rasă de negustori, pentru că, ai văzut şi tu, la război nu sunt în 
stare de nimic. Îi pui să se ocupe de comerţ şi să umple cosmosul cu buticuri. 
În felul acesta va fi linişte şi pace în galaxie şi toată lumea va fi mulţumită. lar 
tu vei fi un şef foarte respectat şi ţi se vor face toate poftele. 

— Gata şefu', s-a făcut! 

Le comunic coclonilor decizia noastră. Toată lumea este satisfăcută de 
modul amiabil în care s-a rezolvat conflictul. Piticoţii se tem, însă, că Federaţia 
îi va face prizonieri sau îi va ucide. Le spun să nu-şi facă nicio grijă, pentru că 
rezolv eu şi această problemă, cu condiţia ca şi ei să se ţină de cuvânt şi să 
plece în teritoriul lor, că altfel îi dau pe mâna lui Jan. Când se uită la namila 
noastră, se cutremură toţi şi le piere cheful de orice viclenie. 

Cei trei locţiitori ai lui Kohon care au preluat comanda trupelor, au dat 
diferite ordine subordonaţilor pentru ca aceştia să înceteze lupta şi să se 
retragă către grupul de nave neparticipante la luptă. 

Situaţia navei noastre a devenit, dintr-o dată, critică. Câteva nave ale 
Federaţiei ne-au înconjurat şi ne somează să ne predăm. Se aude în difuzoare o 
voce amenințătoare: 

— Sunt generalul Ramană. Mă adresez lui Kohon, şeful coclonilor, cu 
cererea de a se preda necondiţionat şi de a-i pune în libertate pe cei patru 
pământeni. 

O iau eu înaintea la toţi şi-i răspund: 

— Generale, eu sunt conducătorul grupului de pământeni. Te anunţ cu 
satisfacţie că şeful Kohon este prizonierul nostru şi că am făcut o înţelegere cu 
coclonii ca ei să se retragă în teritoriile lor, iar voi să nu-i împiedicaţi în niciun 
fel. 

— Nu poţi să hotărăşti tu în numele Federaţiei. Soarta coclonilor o 
stabilim noi. 

— Vorbeşte cu Consiliul Suprem şi spune-le bătrânilor că îi rog eu să-i 
lase să plece. Garantez că nu vor mai porni niciodată război împotriva 
Federaţiei. 

După o pauză, generalul vorbeşte iar: 

— Deşi sunt foarte surprins, Consiliul Suprem mi-a ordonat să mă 
conformez cererilor tale. Coclonii sunt liberi să plece, iar voi veţi fi preluaţi de o 


navetă, la intrarea principală. 

Suntem pe nava de luptă a generalului Ramană. Tot echipajul ne-a 
întâmpinat cu mare bucurie. Ni s-a repartizat o cameră şi ni s-a spus că vom fi 
transportaţi pe Darena pentru a apărea în faţa Consiliului Suprem care doreşte 
să ne vadă. 

Stăm toţi în jurul unei mese şi gustăm din preparatele primite. Comisarul 
a plecat cu coclonii. Ne-am luat rămas bun de la el cu emoție. S-au vărsat şi 
câteva lacrimi, mai ales atunci când Jan l-a strâns în braţe pe acesta, cu aşa 
putere, pe măsura părerii lui de rău că se desparte de un prieten apropiat. A 
fost prima dată când Comisarul şi-a schimbat culoarea, din negru în roşu- 
vineţiu; şi bulbucase nişte ochi!!... l-am promis că o să-l vizităm atunci când o 
să ajungă şef. 

Acum îl ascultăm pe Jan care ne povesteşte ce a făcut în perioada cât nu 
am fost împreună: 

— Mi-am revenit destul de repede din leşinul provocat de arma coclonă, 
după cinci - zece minute. Voi eraţi deja plecaţi. Am intrat în navetă ca să o 
dezleg pe Hina şi să aştept să-şi revină şi ea, după care să ne sfătuim ce avem 
de făcut. Spre surprinderea mea, ea era trează. Lumina violetă n-o afectase 
aproape deloc. 

— Măi, fraţilor, am reuşit s-o prostim şi pe ea, le spun eu, dar Jan mă 
contrazice: 

— Nu din cauza prostiei a rezistat. La început nici ea nu şi-a explicat de 
ce nu a fost afectată şi de aceea a început să studieze camera pentru a găsi un 
indiciu. După puţin timp a observat că instalaţia de menţinere a vieţii este 
dereglată. Florile acelea electrice la care a umblat Comisarul nu erau flori, ci o 
instalaţie care asigură oxigenul necesar persoanelor din încăpere, purifică 
aerul, menţine o temperatură dorită şi alte chestii din astea. Dar, după cea 
fost dereglată, a produs o cantitate mai mare de ozon. Hina şi-a dat seama că 
ozonul, într-o anumită concentraţie, absoarbe radiaţia aceea a coclonilor, 
aceasta nemaifăcându-şi efectul. A transmis imediat Federaţiei această 
informaţie foarte prețioasă, pe o frecvenţă codificată, pentru a nu putea fi 
interceptată de duşman. După aceea a plecat spre Darena pentru a participa la 
luptă. A insistat să merg cu ea, dar i-am spus că rămân pe nava coclonă pentru 
a vă salva pe voi. Am luat încăpere cu încăpere şi am bătut toţi maimuţoii pe 
unde i-am găsit. După ce am ajuns la voi în centrul de comandă, am făcut ceea 
ce deja ştiţi. 

— Deci, aşa se explică faptul că navele Federaţiei nu au fost paralizate. 

— Da. Mesajul Hinei a ajuns la timp şi s-au putut lua măsurile de 
contracarare a armei coclone. 

— Daaa. Ţi-a zis cumva că-i place de tine? 

—?!!?... Nu! 

— Dar, a cam insistat să mergi cu ea şi să ne laşi în voia soartei. 

— Eeeeiii!! N-ai văzut că am rămas cu voi? 

— De mine a zis ceva? 


— Ce să zică? 

— Aşaaa. Că mă iubeşte, că am avut dreptate, că i se rupe inima de 
mine. 

— N-am auzit-o. Ba da, a zis ceva. Că, până la urmă, iniţiativa ta 
prostească, a ajutat la ceva. 

— Păi vezi că mi-a recunoscut meritele?! 

Discuţia noastră este întreruptă de către generalul Ramană care intră în 
cameră şi ni se adresează prieteneşte: 

— Dragi pământeni, sper că v-a plăcut mâncarea şi că v-aţi putut odihni 
puţin după încordarea extremă la care aţi fost supuşi. 

— Nu am fost chiar aşa obosiţi, răspunde nea Mitică. Coclonii au fost 
băieţi de treabă - ne-au dat şi-un film. Noi ne-am purtat cam urât cu ei. 

Nu îl mai las să continue şi îi vorbesc eu generalului care deja nu ştie ce 
să mai creadă: 

— Nu-l luaţi în seamă! Este încă sub efectul armei „Q-total”. Prietenul 
nostru s-a luptat ca un leu-paraleu cu duşmanii şi, de aceea, aceştia au fost 
nevoiţi să tragă în el din zece în zece minute, ca să-l poată stăpâni. 

— Arma coclonă nu mai prezintă niciun pericol pentru Federație. Heliona 
Hina ne-a transmis că voi aţi avut o contribuţie decisivă la anihilarea ei, prin 
creşterea concentraţiei de ozon. Cum v-aţi dat seama? 

— Am făcut noi, pământenii, lucruri şi mai grozave. Dar Hina unde este? 
De ce nu vine să ne vadă? 

— Nu mai ştiu nimic despre ea. Dar, am ajuns deja pe Darena şi poate că 
ea vă aşteaptă aici. Misiunea mea se reduce la a vă conduce în faţa Consiliului 
Suprem al Federaţiei. Pe durata acestei întâlniri veţi afla, cu siguranţă, toate 
detaliile care vă interesează. 

Generalul ne pofteşte afară. Suntem pe planetă. Avem în faţă o privelişte 
destul de frumoasă. Solul este închis la culoare, iar vegetaţia foarte abundentă, 
de un verde smarald. 

Facem doar câţiva paşi de la navă la vehiculul terestru. Deşi scurt, 
drumul este greu. Ne simţim trupurile ca de plumb. Generalul ne explică 
motivul pentru care ne deplasăm aşa de greu: planeta fiind mult mai mare, are 
o gravitație dublă faţă de cea a Pământului. Nea Mitică nu pierde prilejul să-mi 
reproşeze: 

— Vezi că legea ta a gravitaţiei nu ne ducea spre Pământ, ci spre 
Darena? Ai vrut să ne păcăleşti. 

— Eeeei şi ce mare lucru era? Îi răspund eu. Aşteptaţi câteva ore în 
tufişurile acelea până când soseam şi noi. 

Ne suim în automobilul care ne-a fost pus la dispoziţie. Aici ne revenim, 
după cum spune generalul, pentru că acesta este dotat, ca şi clădirile şi locurile 
publice de pe întreaga planetă, cu instalaţii de echilibrare gravitaţională. 

Deplasarea se face cu o viteză foarte, foarte mare, care mă băga-n 
sperieţi. Nu ştiu pe unde am trecut, deoarece am stat tot timpul cu ochii închişi 


adoptând, în acelaşi timp, o falsă atitudine relaxată ca să nu-şi dea seama 
generalul că mi-e frică. Nea Mitică nu şi-a dat seama că trebuie să închidă ochii 
şi acum îl căutăm pe sub scaune. 

Am ajuns într-un oraş cu nişte clădiri strălucitoare, foarte înalte. Suntem 
conduşi în faţa Consiliului Suprem care îşi desfăşoară activitatea într-o sală 
foarte mare, dotată cu acelaşi podium circular, având în jurul său scaunele pe 
care stau bătrânii. 

Prietenii mei se opresc, timizi, la uşă, dar eu ştiu lecţia şi merg cu 
îndrăzneală în mijlocul celor care hotărăsc destinele Federaţiei. 

De data aceasta trebuie să fiu mai politicos, de aceea le vorbesc mult 
mai amabil, cu un respect nereţinut, în dorinţa de a mă pune şi mai bine cu 
aceşti mari şefi galactici. 

— Mult stimaţi şefi ai Federaţiei Planetelor Civilizate, mă bucur foarte 
mult că vă revăd, de data aceasta în condiţii mult mai prielnice nouă, acum 
când am învins împreună Imperiul coclon. 

Moşii se uită unul la altul, schimbă între ei fel de fel de informaţii tele. 
Asiatice, neauzite de noi, după care mi se adresează prin reprezentantul lor 
cel mai bătrân: 

— Fiţi bineveniţi, dragi pământeni! Ne bucurăm că greul a trecut şi pacea 
domneşte din nou în galaxie. Victoria Federaţiei asupra coclonilor se datorează 
în foarte mare măsură vouă, drept pentru care vă bucuraţi de respectul şi 
prietenia noastră. Prin faptele voastre aţi scurtat mult drumul pe care Pământul 
îl are de parcurs până la integrarea în rândul planetelor civilizate. Am luat deja 
decizia de a grăbi acest proces. Veţi fi răsplătiți pentru meritele voastre. Veţi 
primi tot ce vă veţi dori, cu condiţia ca aceste dorinţe să poată fi îndeplinite de 
către noi. 

— Vă mulţumim! Fiecare dintre noi îşi va exprima dorinţele la momentul 
potrivit. Nu ştiu ce vor cere prietenii mei, dar eu sunt sigur că în acest moment 
mă aflu într-o totală nehotărâre. Habar nu am ce aş putea cere. Mai lăsaţi-mă 
să mă gândesc. 

— Veţi avea suficient timp să vă decideţi, pentru că vă vom mai reţine pe 
Darena câteva săptămâni în calitate de oaspeţi de onoare, bineînţeles numai 
dacă veţi dori să daţi curs invitaţiei noastre. 

— Vom rămâne cu mare plăcere pentru că acasă şi aşa nu ne crede 
nimeni şi când ne vor auzi că i-am bătut pe cocloni, ne vor internă în 
subsolurile beciurilor. Din adâncurile. Spitalului Poliţiei capitalei. 

— Nu ştim ce aţi făcut pe nava coclonă în timpul prizonieratului. Aţi fost 
torturați? Era foarte clar că Kohon voia neapărat să afle de la voi, cu orice preţ, 
secretul rezistenţei voastre în faţa armei „Q-total”. 

— Nu am fost torturați şi nici măcar prizonieri. Au tras în noi cu lumina lor 
violetă, noi am rezistat şi i-am luat la palme. Apoi am căzut la pace, ne-au dat 

împreună bătălia. L-am păcălit pe Kohon că puterea noastră stă în nişte 


substanţe speciale pe care le bem periodic. Aveam nişte substanţe la noi pe 
care le luasem pe post de arme. 

— Ce substanţe? 

— Nu ştiu ce erau, dar se pare că bieţilor cocloni nu prea le-au priit, 
pentru că au făcut febră şi se văitau de burtă. 

— Deci voi i-aţi contaminat?! Cea mai mare parte a lor suferă de o 
intoxicație digestivă şi de rujeolă de tip terestru, fapt ce i-a împiedicat să 
participe la luptă. Nu ne explicăm în niciun fel acest fenomen. 

— Şi până la urmă, ce boală este rujeola asta, că parcă am mai auzit de 
ea? 

— Voi o mai numiţi şi „pojar”. De unde aţi luat substanţele acelea? 

— Dintr-un spital. Speram să fie o otravă ceva, cu care să-i împuţinăm pe 
cocloni. 

— Aţi făcut, fără să ştiţi, un lucru foarte bun. Coclonii nu au pe planeta lor 
această boală, dar acum situaţia îi obligă să-şi facă anticorpii necesari. La 
aceasta s-a adăugat şi acea intoxicație generată, se pare, de o otravă care le-a 
afectat şi mai mult sănătatea. Încă o dată aţi avut un rol esenţial în obţinerea 
victoriei, prin împiedicarea forţelor principale coclone să participe la luptă. 

— Lasă şefu' că şi voi i-aţi lovit nimicitor - cu cercuri, cu triunghiuri. Am 
văzut eu! Dar să vă întreb altceva: unde este Hina? 

— Heliona Hina nu se află pe Darena. După ce ne-a transmis acel mesaj 
salvator, am sfătuit-o să se îndepărteze de zona conflictului pentru a nu fi 
capturată de inamic, deşi ea dorea să participe la luptă. 

— Păi daaa, am văzut-o!! Ea vrea să salveze singură galaxia, dacă s-ar 
putea, în fiecare zi! Ştiţi, eu m-am cam îndrăgostit de ea şi vreau să o văd cât 
mai repede. Mi-a promis că o să-şi petreacă vacanţa cu mine, pe Pământ. 

— Imediat ce vom afla informaţii despre ea, te vom anunţa. Acum am 
vrea să mai aflăm un lucru: de ce ne-ai cerut să-i lăsăm pe cocloni să plece? 

— Dar de ce mi-aţi acceptat rugămintea fără niciun comentariu? Eu mă 
pregăteam să trag o ceartă cu voi. 

— Pe de-o parte eram foarte îndatoraţi faţă de tine şi prietenii tăi, iar pe 
de alta, nu aveam datele necesare pentru a lua o decizie contrarie. Am bănuit 
că ai motive întemeiate pentru o astfel de cerere şi am mizat pe simţul tău de 
orientare. 

— Bine aţi făcut! l-am lăsat pe cocloni să plece, pentru că le-am dat cu ei 
o „bombă cu efect întârziat”. Şi când aceasta va „exploda”, va fi linişte şi pace 
în întreaga galaxie. Niciun coclon nu va mai porni niciun război. Mă refer la 
prietenul nostru, Comisarul - cel de-al patrulea pământean - care a plecat să 
intre în „Labirintul vicleniei” pentru a le deveni coclonilor şef. Şi când acest 
lucru se va produce, toată seminţia coclonilor se va apuca de comerţ. Am 
aranjat eu totul. 

— Şi dacă prietenul tău pierde? 

— Imposibil! Va aplica nişte tactici pământene total necunoscute 


coclonilor. Vă asigur eu că nu are cine să-l învingă. 

— Se pricepe aşa de bine să se tocmească în cumpărarea mărfurilor? 

— Se pricepe foarte bine ca, în timp ce se tocmeşte, să te lase şi fără 
marfă. 

— Dar cum îi va lua lui Kohon „Piatra de foc”? 

— l-a şi luat-o deja, cu prilejul unei învălmăşeli regretabile. 

— Să sperăm că planul tău se va aplica aşa cum l-ai stabilit. Însă, chiar şi 
în calitate de comercianţi, coclonii nu vor fi acceptaţi în teritoriul Federaţiei. 

— Atunci facem altceva: îi primiţi pe cocloni în zona civilizată, dar 
înfiinţaţi un birou, comitet, organizaţie sau altceva care să le supravegheze 
activitatea. Cine face pe nebunu', îl daţi pe mâna acestei poliţii care-l va altoi 
peste faţă, mâini şi picioare până când nu va mai fi recunoscut nici de către 
familia sa. Chiar merg mai departe şi vi-l propun în fruntea acestei organizaţii 
de supraveghere a comercianților cocloni pe prietenul meu Jan Vlăjgan, care 
deja a băgat o spaimă în ei, soră cu sinuciderea. 

— Vom analiza această propunere care pare destul de interesantă. Nu 
suntem, însă, de acord cu violenţa. Răbufnirile nervoase nu sunt atributul 
omului civilizat. 

— Nuuuu, că Jan îi bate calm. Şi nu va fi deosebit de dur. Doar câtorva 
sute să le zdrobească testele, să le împrăştie creierii pe ziduri şi să le arunce 
degetele pe jos - totul televizat pentru învăţare de minte - şi nici că mai 
îndrăzneşte vreunul să greşească. 

— Ce spui tu este groaznic. Vom aplica pedepse educaţionale, în scopul 
de a. 

— Da, e şi mai bine aşa. Pedepse educative, ca la şcoală: castane-n cap, 
urechi rupte şi nuiele la palmă până li se umflă mâinile ca gogoşile; şi pe urmă 
să-i oblige să aplaude cu ele. 

— Nu. În aceşti termeni nu putem discuta. Am reţinut propunerea şi 
rămâne să stabilim amănuntele. Nu putem aplica metodele pământene 
deoarece acestea nu sunt în concordanţă cu principiile noastre care. 

— Dacă tot a venit vorba de Pământ, nu credeţi că acesta trebuie să 
joace un rol mai însemnat în galaxie, având în vedere contribuţia noastră la 
înfrângerea coclonilor? 

— Ţi-am spus că vom accelera procesul de integrare. 

— Nu. La altceva mă refer. Până când ajunge Pământul nostru la nivelul 
vostru mai e destul timp. Va mai curge multă apă pe. Râurile Cosmosului. Dar 
am putea trimite şi noi un reprezentant, un fel de ambasador al planetei 
noastre pe lângă Federație. Bineînţeles că va avea un rol consultativ, dar va fi 
foarte bine retribuit. 

— Te gândeşti la tine sau la anumiţi oameni valoroşi de pe planetă? 

— Nici aşa, nici aşa. Mă gândesc la prietenul meu, nea Mitică. Este foarte 
potrivit pentru această funcţie: are experienţă, posedă principii de viaţă foarte 
sănătoase de pe vremea când era el copil şi, în plus, seamănă foarte mult cu 


voi, fiind la fel de bătrân. 

— Noi suntem mult mai bătrâni, iar dacă te gândeşti să îl primim în 
Consiliul Suprem, află că ne ceri un lucru imposibil. Alegerea noastră în acest 
organism suprem de decizie se desfăşoară după o metodologie mult mai 
complicată, pe care nu o putem încălca. ŞI, în plus, nu are puteri telepatice. 

— Dar se poate preface, iar când e vorba de moţăit, juri că-i cel mai mare 
specialist. Însă nu vreau să îl primiţi în Consiliu, ci doar pe undeva pe alături, 
pe un scaun mai în spate. Şi când vă împotmoliţi în vreo problemă, îl întrebaţi 
şi pe el. Poate ştie. 

— ÎI putem primi ca reprezentant al Pământului într-un organism de 
accelerare a integrării acestei planete în cadrul Federaţiei. 

— Păi asta este! Ce, am zis eu altceva? 

Încheiem discuţia cu mulţumiri reciproce şi alte politeţuri. 

Mă îndrept către prietenii mei şi ieşim împreună afară unde suntem 
aşteptaţi de o persoană responsabilă cu protocolul care ne conduce într-un 
hotel de lux unde ni se pun la dispoziţie nişte apartamente foarte spaţioase, 
dotate cu toate facilităţile necesare. 

Acum este momentul să le dau prietenilor mei veştile bune: 

— Măi băieţi, am pentru voi câte o surpriză foarte plăcută. V-am spus că 
mă am bine cu moşii din Consiliul Suprem. Am reuşit să obţin pentru voi funcţii 
foarte importante în cadrul conducerii Federaţiei. Jane, tu vei fi şeful unei Poliţii 
ce se va înfiinţa pentru supravegherea coclonilor, iar nea Mitică va reprezenta 
planeta noastră în calitate de ambasador pe lângă Federație. Amândoi veţi 
ajunge mari barosani. 

— Eu nu am chef să stau pe-aici, îmi spune Jan. 

— Eu vreau să plec imediat spre Pământ, se ia şi nea Mitică după el. Ne- 
ai minţit că durează puţin şi iată că acum, când s-a terminat războiul, stăm tot 
aici, prizonieri. 

— Dar nu suntem prizonieri, ci invitaţi de onoare. lar dacă vrei, pleacă! 
Nu te ţine nimeni cu forţa. 

— Cu ce să plec? Tot cu Legea aia... a lu' Arhimede, cu care ne-ai mai 
păcălit?! 

— Cuuu. Nu ştiu. Probabil or să ne dea federalii. 

— Păi vezi că ne-ai minţit? Nu ştiu de ce ai interesul să ne tot laşi 
împrăştiaţi prin Cosmos. Pe Comisar l-ai trimis la. Mama maimuţoilor, pe noi ne 
angajezi, la capătul lumii, fără să ne întrebi. Ce interes ai tu să scapi de noi? 

— Nu am niciun interes. 

— Dar tu rămâi? 

— Nu ştiu. Nu m-am hotărât. 

— E clar! Mi-am dat seama. De când ai intrat în salonul nostru, ai râmnit 
la patul meu de la fereastră. 

— Hai măi, nea Mitică, fii serios! Cum poţi să spui asemenea prostie?! Eu 
nu mă mai întorc în spital. 


— Ba ai să te întorci! Stai numai puţin să vezi cum! Te-am auzit ce ai 
vorbit cu bătrânii din Consiliu, cum te-ai chinuit să scapi de noi. Halal prieten! 
Şi noi care am avut încredere în tine şi te-am urmat pretutindeni! Am văzut ce 
ai hotărât tu fără să ne întrebi, dar tu nu ştii ce am hotărât noi. 

— Şi ce-aţi hotărât, mă rog? 

— Să-ţi tragem o bătaie bună, ca să înveţi să fii loial tovarăşilor tăi de 
suferinţă, să le doreşti binele, nu răul. Când eram eu mic. 

— Dacă nu vă convine, puteţi face orice doriţi. Eu nu vă oblig să 
rămâneţi. Am crezut că vă fac un bine. 

— Acum nu contează ce crezi tu. Ce-am hotărât, rămâne hotărât. Eu te 
ţin şi Jan te bate, după cum am stabilit; ca să înveţi şi tu că adevărații prieteni 
se ţin întotdeauna de cuvânt. 

Mocofanii ăştia vor să mă bată ca să se ţină de cuvânt şi să-mi 
demonstreze -culmea! - Că îmi sunt adevăraţi prieteni. Sau cel puţin aşa am 
înţeles. Şi eu care credeam că am scăpat de orice pericol! Găsesc, totuşi, 
soluţia de a minimaliza efectul acestei combinaţii periculoase formată din forţa 
ca de taur a lui Jan şi mintea ca de capră a lui nea Mitică. Sper să meargă. Le 
spun puţin mai optimist: 

— Nu e bine aşa. 

— Ba e bine, zice Jan. Aşa am stabilit, aşa rămâne. 

— Da, dar nea Mitică nu poate să mă ţină pentru că este mai bătrân, aşa 
că ţine-mă tu, Jane, şi să mă bată el! 

Se uită unul la altul şi par să fie de acord. Îi mai ajut şi eu puţin să aplice 
hotărârea lor: 

— Fiţi atenţi cum facem! Eu mă întind în pat şi Jan mă ţine de piciorul 
patului ca să nu fug. Nea Mitică, ia pătura, strânge-o în patru şi aşeazămi-o pe 
fund. Dă-mi vreo trei palme să văd stele verzi, dar mai uşor că acolo mă doare 
cel mai tare. 

Nea Mitică s-a conformat, dar mi-a tras palmele peste ceafă, nu unde mă 
aşteptam eu. La acestea s-au adăugat şi câteva castane de-ale lui Jan care, din 
prea mult entuziasm, i-a scăpat vreo două şi lui nea Mitică, făcându-l pe acesta 
să-şi uite însărcinarea şi s-o ia aiurea, în nişte curbe ameţite prin cameră. Eu 
profit de acest incident neprevăzut şi le spun: 

— Gata, măi fraţilor, că m-aţi omorât! Acum că v-au trecut nervii, vă mai 
întreb o dată dacă vreţi să rămâneţi pe funcţiile acelea foarte bine retribuite? 

— Păi cum să nu vrem!? Îmi răspunde Jan. 

— Cum să. Vrem. Nu vrem.?! Vrem! Vorbeşte, cu întârziere, şi nea 
Mitică, încă ametit. 


Cap. IV: STĂPÂN PE „FULGERUL GALACTIC” 


Suntem pe Darena de peste două luni. Am avut parte, în tot acest timp, 
de satisfacţii imense. Federaţia a organizat în onoarea noastră adevărate 
festivaluri de recunoştinţă pentru că - spun şefii ei - nu ar fi putut să-i învingă 
pe cocloni fără ajutorul nostru. Au avut loc ceremonii militare unde gărzi foarte 
numeroase ne-au prezentat onorul, ne-am întâlnit cu diferite personalităţi ale 
Federaţiei, am vizitat Darena în locurile ei cele mai frumoase şi, nu în ultimul 
rând, am participat la serate dansante, prilej cu care nea Mitică a dat 
adevărate spectacole de dans popular românesc, bineînţeles după ce a luat 
nişte ţuică la bord, ţuică făcută chiar de el din nişte fructe găsite pe aici, pentru 
că federalii nu au alcool în dotarea lor. 

Am împletit, însă, distracţia cu munca. Jan şi-a luat postul în primire, 
devenind şeful unei Poliţii nou înfiinţate, însărcinată cu supravegherea 
coclonilor, în eventualitatea că aceştia vor fi primiţi în spaţiul federal. Nu este 
el chiar şeful cel mare, dar este comandantul unei echipe operative. Are în 
subordine în majoritate orzoni şi orzoaice care s-au oferit voluntar să-i alerge 
prin spaţiu pe coclonii indisciplinaţi. Jan se potriveşte foarte bine cu această 
rasă de fiinţe cosmice. Chiar s-a îndrăgostit de o orzoaică solidă (ea îşi zice 
„orzonă”, dar eu nu pricep de unde a scos cuvântul ăsta!), cât el de mare şi, 
după câte palme îşi dau reciproc pe spinare, cred că nunta lor este iminentă. 

Nea Mitică activează într-un birou foarte spaţios a cărui activitate este 
destinată pentru accelerarea integrării Pământului în rândul planetelor 
civilizate. Are în subordine numeroşi extratereştri de diferite rase, lui 
revenindu-i principala îndatorire de a le povesti acestora cât mai multe lucruri 
despre Umanitate, în aşa fel încât, federalii, pe baza datelor acumulate şi 
prelucrate în mod corespunzător, să găsească acele modalităţi optime pentru 
realizarea cât mai rapidă a scopului propus. Le povesteşte colegilor săi fel de 
fel de lucruri de când era el copil, şi chiar de pe vremea când nici nu se 
născuse, din tinereţile tatălui şi bunicului său. Dacă o s-o ţină tot în ritmul 
acesta, cred că nu este departe timpul când va relata fapte din copilăria lui 
Mihai Viteazul, cu care nea Mitică a început să pretindă că este rudă. l-a venit 
această idee când, într-una din vizitele noastre pe Darena, s-a suit pe un 
animal negru şi a declarat că seamănă cu voievodul, pentru că şi acesta avea 
un cal de aceeaşi culoare. 

Se pare că activitatea lui nea Mitică este foarte apreciată aici, cu atât mai 
mult cu cât prietenul meu pune atâta patos în relatările sale şi insistă atât de 
mult pe amănunte pentru a fi înţeles cât mai profund, încât, săptămânal, şefii 
cei mari îi schimbă subordonații şi-i internează pe cei vechi în nişte centre 
specializate de recuperare nervoasă. 

Cei doi tovarăşi ai mei s-au integrat foarte bine în atmosfera Federaţiei, 
îşi iubesc munca şi o desfăşoară cu multă pasiune. Mi-au spus că nu ar mai 
pleca spre Pământ nici dacă aş cădea în genunchi în faţa lor şi i-aş ruga să mă 


însoţească spre casă. 

Eu, în schimb, nu mă simt la fel de bine. Mi s-au oferit fel de fel de funcţii, 
care de care mai importantă, dar le-am refuzat pe toate. Mi s-a cerut să-mi 
exprim orice dorinţă, pentru a-mi fi îndeplinită, dar nu am găsit nimic care să 
mă satisfacă. 

Adevărul este că îmi doresc ceva cu mare ardoare - s-o întâlnesc pe 
Hina. Dar aceasta este de negăsit. Toţi îmi spun că nu a venit încă pe Darena, 
dar, probabil că va sosi ea atunci când va dori să mă vadă. De asta mi-e şi frică 
- de faptul că Hina nu vrea să se mai întâlnească cu mine, că mă evită 
intenţionat, că este supărată că am legat-o. Poate că ea a avut încredere în 
mine, iar eu m-am comportat ca un bădăran. Partea proastă este că m-am 
îndrăgostit şi mai mult de ea. Pot să spun că acum o iubesc nebuneşte. Când 
închid ochii îi văd trupul înalt şi mlădios, părul lung uşor ondulat, ochii albaştri 
ca cerul senin şi tenul alb ce vine în contrast ametitor cu pletele sale negre ca 
tăciunele. Tot ce ţine de ea mi se pare divin. Ştiu că nu mă iubeşte, că are alte 
aspirații, mult mai înalte, dar poate o conving să mă ierte şi să-mi dea şi mie o 
funcţie pe lângă ea, în aşa fel încât să o văd toată ziua şi să mă îmbăt cu 
imaginea chipului ei atât de drag mie. 

Într-o zi mă uitam la nea Mitică şi mă gândeam la ea. Apoi mi s-a părut că 
Hina stă chiar în faţa mea, zâmbitoare şi tandră. Parcă mă chema. Nu am mai 
stat pe gânduri şi m-am repezit nebuneşte să o îmbrăţişez, dar m-am trezit că-i 
mângâi moaca veştejită, duhnind a ţuică, a lui nea Mitică. 

Această întâmplare m-a pus pe gânduri şi m-a făcut să înţeleg că, dacă 
mai stau pe Darena de unul singur, risc s-o iau razna şi să pup pe toată lumea, 
convins că o sărut pe iubita mea. 

Trebuie să plec de-a lungul şi de-a latul Federaţiei pentru a o găsi pe 
Hina. Am s-o rog să mă ierte şi să nu mă mai evite, apoi o să-i amintesc de 
promisiunea făcută în legătură cu vacanţa pe care urma să o petrecem 
împreună. De fapt, n-o să-i mai spun nimic. Nu vreau să o mai oblig să facă 
lucruri pe care nu şi le doreşte. Pur şi simplu o să-i declar că o iubesc foarte 
mult, după care voi pleca spre Pământ. Să hotărască singură dacă mă iartă sau 
nu, dacă mă iubeşte sau nu, dacă vine cu mine sau nu. lar dacă nu vrea să 
vină, va trebui să inventez ceva cu care să o determin să mă urmeze, fără să-şi 
dea seama că este manipulată. 

Am solicitat o audienţă la Consiliul Suprem pentru a-i ruga pe bătrâni să- 
mi dea o navă mai bună, care să asculte de mine, şi o hartă rutieră a galaxiei 
pentru a nu mă rătăci. Cred că am să le cer şi o legitimaţie de liberă trecere 
pentru a nu fi întârziat de cine ştie ce poliţişti idioţi care stau la pândă pe după 
fel de fel de planete şi mă pot lua la întrebări pentru depăşire de viteză, 
defecţiuni la frână (că şi data trecută nu prea am ştiut să frânez şi era să le 
buşesc „pasărea” coclonilor) şi alte chestii de circulaţie spaţială cu care nu 
prea sunt familiarizat. 

Bătrânii mi-au acceptat foarte repede audiența. S-au făcut băieţi de 


treabă de la o vreme; nici nu deschidem bine gura, că ei ne şi fac pe plac. 

Păşesc din nou în mijlocul podiumului rotund. De data aceasta mi se 
oferă un scaun. 

Port discuţia cu decanul lor de vârstă, sau o fi doar un purtător de cuvânt, 
nu ştiu. 

— Onorat Consiliu, încep eu, vă mulţumesc pentru faptul că m-aţi primit 
atât de repede. Am o problemă care nu îmi dă pace. 

— Dacă nu eşti mulţumit de felul în care ai fost tratat până acum, noi 
suntem gata să reparăm orice greşeală. 

— Nu despre asta e vorba. Sunt foarte, foarte mulţumit; la fel şi prietenii 
mei. Niciunul dintre noi nu a avut până acum condiţii de trai atât de bune. Cei 
doi pământeni sunt pe deplin realizaţi şi bucuroşi că viaţa lor a căpătat un nou 
sens. Mie, în schimb, îmi lipseşte ceva. Mai precis, îmi lipseşte Hina. M-am 
îndrăgostit de ea peste orice limită imaginabilă şi vreau să o văd cât mai 
curând. Nu intenţionez să-i cer nimic, decât să accepte să stea de vorbă cu 
mine. 

— Heliona Hina nu este pe Darena şi nici nu a luat legătura cu noi până 
acum. Dar o putem căuta noi pe ea şi, când o vom găsi, o să-i transmitem 
mesajul tău. 

— Ştiu că este supărată pe mine şi mă evită. Dar eu vreau să-i cer iertare 
pentru modul în care m-am purtat cu ea, după care o voi lăsa să facă ce 
doreşte. Oricărui om trebuie să i se ofere acest drept. 

— De ce crezi că este supărată pe tine? 

— Pentru că ea voia să evite confruntarea cu „pasărea de pradă” coclonă 
şi să ne ducă pe altă planetă, cedând Darena fără luptă. 

— Aşa stabilisem împreună... 

— Da, dar eu nu am fost de acord şi am scos-o din joc - am legat-o şi am 
preluat comanda navetei. 

— Nu am ştiut acest amănunt. A fost un act aventurist din partea ta, dar, 
din fericire, eficient. De ce ai făcut acest lucru? 

— Pentru că am considerat inadmisibil să pierdeţi Darena fără să daţi 
măcar o palmă unui singur coclon. lertaţi-mă că v-o spun, dar habar n-aveţi să 
vă bateţi. Dacă începi războiul prin a ceda teritorii, înseamnă că vei sfârşi prin 
a ceda totul. Noi ne batem cu totul altfel - e de-ajuns să scape unul o 
înjurătură, că până la lansarea rachetelor nucleare nu mai este decât o 
chestiune de timp. 

— Noi am eliminat războiul din modul nostru de a gândi viitorul. Acesta 
reprezintă ultima, dar ultima modalitate de a ne rezolva problemele. 

— La noi e prima. Dar nu despre război vreau să vorbesc acum. Ce-a fost 
a fost. Nu ştiu de ce am senzaţia că Hina se ascunde de mine şi voi sunteţi 
complicii ei. Îi faceţi jocul fără să ţineţi cont de sentimentele mele şi de faptul 
că regret cele întâmplate. 

— Te înşeli. Hina nu ne-a cerut să te ţinem departe de ea. 


— Atunci spuneţi-mi unde o pot găsi. Trebuie să aibă o adresă, un număr 
de telefon, ceva. Degeaba v-aţi purtat frumos cu mine, dacă acum, când vă cer 
şi eu ceva, nu vreţi să mă ajutaţi. 

— Din păcate, nu te putem ajuta. 

— Daţi-mi o navă şi un om de încredere care să mă poarte prin toată 
Federaţia, până când o voi găsi pe Hina. Vă cer chiar aşa de mult? 

— Această cerere ţi-o putem îndeplini, dar nu ţi-ar ajuta la nimic. Ai putea 
să o cauţi pe prietena ta luni şi luni de zile fără succes. 

— Asta nu mai este treaba voastră. O să o caut şi zece ani, dacă va fi 
nevoie, numai pentru a-mi cere iertare şi a-i spune că o iubesc. După aceea 
plec pe Pământ şi nu mai auziţi de mine. 

Moşii fac o mică pauză pentru a schimba priviri pline de subinţelesuri pe 
care eu nu le pricep. 

După un timp, acelaşi bătrân mi se adresează din nou: 

— Eşti chiar atât de înverşunat în a o găsi pe Hina? 

— Da, sunt, sunt, sunt şi iar sunt. 

— Te laşi condus de sentimente şi de aceea greşeşti în cazul de faţă. 
Trebuie să fii raţional şi să renunti definitiv la Hina. 

— De ce? 

— Pentru că nu o vei găsi niciodată. 

— A murit? 

— Nu. 

— Atunci?! 

Bătrânul scoate un fel de oftat ca şi cum nu s-ar decide să-mi spună un 
lucru pe care eu nu ar trebui să-l ştiu. Cred că-i bat pe moşi de-i zvânt, dacă 
mă mai ţin mult în aşa tensiune. Într-un târziu, acesta se decide să-mi 
vorbească: 

— Hina nu a mai ajuns pe Darena. A fost capturată de cocloni încă înainte 
de a începe bătălia şi acum se află, probabil, pe planeta Coclonia. 

— Şi de ce nu vine înapoi, că doar războiul s-a terminat?! 

— Pentru că este sclava coclonilor. Aceştia nu pun în libertate niciun 
prizonier. 

— Vreţi să spuneţi că în tot acest timp, de două luni, cât am benchetuit 
eu aici, ea s-a chinuit să supravieţuiască printre străini? 

— Da. 

— Şi de ce nu mi-aţi spus de la început? 

— Pentru că nu-ţi era de niciun folos să afli. Nimeni nu o poate ajuta. 

— Ori eu sunt prost şi nu mai pricep nimic, ori voi aţi dat în mintea lui nea 
Mitică. Păi de ce nu trimiteţi, măi fraţilor, trupele voastre pentru a elibera toţi 
prizonierii, nu numai pe Hina? Să-i ia de urechi pe maimuţoi şi să-i trântească 
de pământ până când le sar toţi solzii de pe cozi; că doar sunteţi învingători! 

— Din nefericire nu putem face acest lucru. În urmă cu mai mult timp am 
semnat o convenţie cu coclonii prin care ne obligam reciproc să nu pătrundem 


în teritoriile adverse sub nici. 

— Dar ei nu s-au ţinut de cuvânt. 

— Ei sunt barbari. Noi, în schimb, vom respecta întotdeauna hotărârile 
luate pentru că, prin aceasta, ne demonstrăm gradul de civilizaţie pe care. 

— Păi, dacă ei au încălcat convenţia, înseamnă că aceasta nu mai este 
valabilă. Aveţi dreptul s-o încălcaţi şi voi. 

— Gândeşti ca un pământean care nu a ajuns la nivelul nostru de 
civilizaţie. Niciun membru al Federaţiei noastre nu are voie să pătrundă în 
teritoriul coclon. Civilizaţia nu înseamnă numai un nivel de trăi foarte ridicat, 
cum credeţi voi, ci şi un înalt grad de conştiinţă care nu se poate realiza decât 
prin respectarea legilor şi. 

— Bine, bine, aşa o fi, dar de ce nu luaţi o hotărâre nouă, prin care să 
anulaţi în mod legal convenţia semnată? 

— Deoarece am ajuns la un echilibru legislativ optim şi orice lege nouă 
riscă să genereze schimbări neprevăzute care ar strica acest echilibru. Şi, în 
plus de asta, nu putem schimba unilateral convenţia, ci numai de comun acord 
cu coclonii. 

— Constat cu stupefacţie că această civilizaţie a voastră v-a dus într-un 
punct mort unde nu mai există logică, ci numai reguli absurde care nu pot fi 
nici schimbate şi nici încălcate. Nu vă daţi seama că în acest punct, al 
conştiinţei rupte de realitate, se poate opri evoluţia voastră? Nu vreau eu să 
fac pe filosoful, că nu mă pricep, dar şi la noi conştiinţa este la loc de cinste, 
însă are o limită foarte clară - cea a interesului personal. Cred că noi, 
pământenii, trebuie să ne luăm planeta şi să plecăm tiptil, tiptil, cât mai 
departe de Federație, pentru că voi sunteţi periculoși - vă sacrificați semenii de 
dragul unor reguli şi - culmea! - Numiţi asta „civilizaţie”. 

— Trebuie să înţelegi că nu putem schimba în niciun fel această situaţie. 
Toate calculele şi prognozele noastre arată că orice dezechilibru în cadrul 
Federaţiei ar pune în pericol vieţile a miliarde de semeni ai noştri. De aceea am 
convenit ca individul să se sacrifice în folosul colectivităţii. Toţi sunt de acord 
cu această regulă şi se resemnează, îşi acceptă soarta atunci când devin 
prizonierii coclonilor. 

— Să nu-mi spuneţi că stau acolo, prizonieri, bucuroşi că vă respectă 
vouă această regulă stupidă. De ce nu luaţi în calculele şi-n prognozele voastre 
şi disperarea, deznădejdea şi suferinţa acestor prizonieri? Sunt mulţi în această 
situaţie? 

— Am avut în ultimii cinci ani tereştri opt sute cincizeci şi patru de mii 
patru sute optzeci şi trei de astfel de pierderi umane. Nu-i mai socotim pe cei 
mai vechi, pentru că, foarte probabil, nu mai supraviețuiesc. 

— O grămadă de oameni pe care i-aţi băgat deja la capitolul „pierderi”. 
Le-aţi luat orice speranţă de salvare, nu numai prizonierilor, ci şi celor care sunt 
încă liberi -condamnați din start, înainte de a greşi, înainte chiar de a se naşte. 
Păi, dacă un singur pământean cădea prizonier la cocloni, mormoni, neuroni 


sau la orice altă seminţie cosmică, plecam „cu căţel, cu purcel” pentru a-l 
elibera şi el trăia cu această speranţă că ar putea fi salvat. Acest lucru îi dădea 
tăria morală şi demnitatea de a-şi înfrunta duşmanii, pe când ai voştri - rămaşi 
fără speranţă - trec imediat de partea coclonilor şi-i ajută pe analfabeţii ăia să 
inventeze tot felul de arme cu care vă dau de furcă permanent. Acum a fost 
„Q-total”, mâine va fi... „Q-măgar”, o radiaţie care să vă lungească urechile, 
sau cine ştie ce altă prostie. Nu veţi scăpa niciodată de ei pentru că nu i-aţi pus 
la punct când a trebuit şi acum vi s-au urcat în cap. V-au prins slăbiciunea şi 
profită din plin de ea. 

— Şi noi ne protejăm la maxim semenii, dar numai până la limita 
principiilor societăţii noastre pe care nu le putem încălca decât cu riscul de a 
transforma totul în haos. 

— Principiile sunt bune doar pentru justificarea faptelor. Ele nu contează 
atâta timp cât pot fi schimbate. Viaţa contează în primul rând şi la noi pe 
Pământ are, parcă, un preţ mai mare. 

— Dacă este aşa de bine pe Pământ la voi, de ce nu plecaţi acolo, de ce 
nu-i duceţi dorul, de ce vă simţiţi aşa de bine aici? Să-ţi spun eu - pentru că, 
fără să vă daţi seama, beneficiaţi din plin de acest echilibru pe care l-am creat 
noi, cu principiile noastre, de-a lungul a multe mii de ani. Şi pentru că acolo, pe 
planeta voastră, nu aveţi încă stabilitatea socială, nici economică, nici morală 
pentru a vă simţi cu adevărat în siguranţă. 

— Trebuie să recunosc faptul că la voi este mai bine pe timp de pace, 
dar, în caz de război, este mult mai bine la noi. 

— Stă în firea oricărei civilizaţii incipiente, ca atunci când nu este 
ameninţată din exterior, să-şi creeze singură anumite conflicte interne. 
Civilizaţia noastră a rezolvat tocmai această situaţie nefirească. 

— Haideţi să ne oprim aici cu teoria, îl întrerup eu, pentru că nu rezolvăm 
nimic din vorbe şi, în plus de asta, nici nu prea ştiu ce să mai spun. Să înţeleg 
că nu trimiteţi pe nimeni să o salveze pe Hina. 

— Atâta timp cât convenţia rămâne în vigoare, niciun federal nu va 
pătrunde de bună voie în spaţiul coclon. Vom declanşa, însă, procedura de 
anulare a acestei convenţii, de comun acord cu partea coclonă. Dar o să dureze 
destul de mult timp pentru că adversarii noştri nu au niciun interes să ne 
permită accesul în zona controlată de ei. 

— Mai vedem noi. Deocamdată am hotărât altceva - voi pleca singur s-o 
salvez pe Hina. Eu nu sunt federal şi nici nu am semnat cu maimuţoii vreo 
convenţie de niciun fel. Şi chiar dacă semnăm, până acum îi puneam s-o 
mănânce de cinci ori. 

— Şansele de reuşită sunt minime. Îţi laşi raţiunea să-ţi fie condusă de 
sentimente, ceea ce nu este bine. Mult mai inteligent ar fi. 

— Cu inteligenţa nu am reuşit să fac prea multe lucruri în viaţă. Am avut 
o singură mare realizare - rezistenţa faţă de arma coclonă. În privinţa 
sentimentelor însă, vă mănânc pe toţi dintr-o-nghiţitură, cu mustăţi cu tot. 


— Apreciem foarte mult tăria sentimentelor tale nobile şi dorinţa de a o 
elibera pe Hina, dar trebuie să te dezamăgim din nou - nu vei avea cu ce pleca 
pentru că nu numai noi, federalii, dar nici navele noastre nu au voie să violeze 
spaţiul coclon. 

— Cuuuum??!!?? Aţi pus şi navele să semneze??!! 

— Nimic din ce aparţine, oficial, Federaţiei nu poate depăşi Zona Neutră. 

— Fantastic! Aşa ceva nu mi-aş fi putut închipui. Da' rău v-au mai păcălit 
nespălaţii ăştia! Cum aţi putut semna asemenea porcărie? În cazul acesta vom 
intra în conflict. Voi fura o navă şi voi pleca după iubita mea, chiar dacă mă veţi 
prinde de o mie de ori. 

— Vrem să te ajutăm, dar nu putem. 

— Daţi-mi o navă pirat sau una nedeclarată, neoficială, ceva care să nu 
aparţină Federaţiei. Construiţi una mai aparte, mai atipică şi vindeţi-mi-o mie. 
Voi pleca la cocloni ca şi cum aş veni din partea Pământului. Nu am cu ce să o 
cumpăr, dar pun la bătaie toată recunoştinţa pe care mi-o datoraţi pentru că v- 
am ajutat. 

— Vrei să renunţi la poziţia ta privilegiată în cadrul Federaţiei şi la toate 
drepturile şi avantajele de care puteai beneficia pe viitor, numai şi numai 
pentru a-ţi salva iubita, în condiţiile în care şansele de reuşită sunt foarte 
reduse? 

— Da, renunţ la tot pentru Hina. Este primul şi ultimul lucru pe care vi-l 
cer pentru mine. Dar de ce credeţi că şansele de reuşită sunt reduse? 

— Pentru că vei fi atacat imediat ce vei pătrunde în spaţiul coclon. 

— Dar nu mai este război. 

— Nu mai este, dar aşa prevede convenţia. 

— Păi..., îmi daţi o navă ca lumea, una de război dintre cele mai bune şi 
băgaţi muniţie în ea până-mi intră şi în buzunare. 

— Nici cea mai bună navă de război a noastră nu poate ajunge până la 
planeta Coclonia, pentru că ar fi atacată continuu şi-n cele din urmă, distrusă. 
Ce faci, mai pleci? 

— Plec şi lupt până la ultimul cartuş. 

Am spus acest lucru gândindu-mă, nu că voi muri ca un prost într-o luptă 
fără şanse cu coclonii, ci că voi cădea eu, într-un fel, la o înţelegere cu piticoţii, 
mai ales că îl am acolo şi pe Comisar de partea mea. 

Bătrânii se sfătuiesc din nou. Vorbesc în gând ca să nu ascult eu şi cred 
că este o discuţie aprinsă după cum se încruntă unul la altul. După mai multe 
minute vor să mi se adreseze din nou, prin acelaşi interlocutor. Îmi dau seama 
de gravitatea şi importanţa extraordinară a hotărârii lor, din atitudinea solemnă 
pe care o adoptă toţi. Cred că au cedat. Mă bucur că au renunţat, în sfârşit, la 
încăpăţânarea lor şi, de bucurie, îi iau vorbă din gură moşului, spunându-le 
entuziasmat: 

— V-aţi hotărât să-mi daţi o flotă întreagă. 

— Nu, nici vorbă de aşa ceva! Ţi-am spus că nu putem. Vei pleca singur. 


Nici măcar nu-ţi vom da o navă de război din cadrul Flotei, pentru că acest 
incident poate generă un nou conflict de proporţii uriaşe. lar coclonii nu sunt 
chiar atât de proşti să te creadă că vii din partea Pământului cu o navă a 
Federaţiei. 

— O vopsim altfel. 

— Nu vopseaua contează. 

— Păi atunci de ce v-aţi mai încruntat atâta unul la altul dacă nu aţi 
hotărât nimic care să mă ajute? 

— Ba am luat o hotărâre extrem de importantă. Vei pleca cu „Fulgerul 
galactic”. 

— Cuuu. Un fulger?!? Aha! Înţeleg! Aşteptăm să plouă în galaxie şi când o 
fulgeră mai tare. Plec şi eu. Da' nu-i cam periculos? 

—” Fulgerul galactic” este o navă a Federaţiei de ultimul tip care nu a 
fost declarată şi nici produsă în serie. Avem un singur exemplar. Este o navă 
care înglobează în ea cele mai înalte cunoştinte tehnologice actuale, folosind la 
un randament de 95,36% câmpul superenergetic unificat în stare condensată şi 
având la bord un computer din ultima generaţie a nanotehnologiei semiumede. 
Este de mărime mijlocie, dar pentru că foloseşte întreaga sa incintă pentru 
stocarea energiei, devine o navă de neînvins în condiţiile actuale. Capacitatea 
de rezistenţă a scuturilor este atât de mare încât, la valoare maximă, acestea 
sunt impenetrabile la toată gama de particule subnucleare de energie înaltă. 
lar puterea ei de lovire este de neimaginat - poate dezintegra dintr-o singură 
lovitură, orice tip de navă actuală. Cred că îţi imaginezi şi ce viteză de 
deplasare poate să aibă - mult mai mare decât ce s-a obţinut până acum, 
având posibilitatea, datorită câmpurilor energetice uriaşe pe care le poate 
genera, să distorsioneze cu uşurinţă, în sensul dorit, cinci dintre dimensiunile 
ascunse ale universului înfăşurat. Ţi-am spus toate aceste date tehnice pentru 
a te convinge că vei fi în perfectă siguranţă pe timpul călătoriei tale. 

— Şi de ce îmi daţi tocmai mie, cea mai bună navă a voastră? E ceva cam 
necurat la mijloc. 

— Nu este nimic în neregulă. Chiar dacă nu îţi putem spune toate 
detaliile, ai, totuşi, încredere în noi. Consideră că vrem să-i facem o probă şi ne 
folosim de tine ca să nu afle coclonii că aceasta aparţine Federaţiei. 

— Dar, dacă am înţeles bine, eu unde mai stau dacă nava are toată 
incinta ocupată? 

— Computerul îţi va asigura permanent un spaţiu minim vital indiferent 
dacă stai pe loc sau te deplasezi. 

— Dar de ce minim? Eu am nevoie de maxim, ca să pot să respir. 

— Atunci când vei staţiona mai mult într-o încăpere, întreaga incintă îţi 
va fi eliberată de câmpul energetic condensat, pentru a-ţi permite accesul la 
toate facilităţile existente acolo. Când, însă, te vei deplasa pe culoare, dintr-o 
parte în alta a navei, ţi se va elibera un spaţiu mai mic, dar pe deplin suficient. 
Mai clar: pe direcţia de înaintare condensul energetic se va „deschide” în faţa 


ta pentru a-ţi permite trecerea, iar în spatele tău se va „închide” la loc. Nu 
trebuie să-ţi faci probleme deoarece totul va fi perfect dirijat de către 
computer. Cu acesta poţi discuta permanent orice problemă şi, în plus de asta, 
el se va ocupa în totalitate de navigaţie şi te va informa operativ cu orice 
situaţie nou creată. Deşi nu va fi o prezenţă fizică, umanoidă, poţi considera 
computerul ca pe un adevărat prieten care se va ocupa de tot. Tu poţi să faci 
orice doreşti. 

— Că şi pot să fac multe-al naibi într-o navă care, după ce că nu este 
prea mare, mai are şi nu ştiu ce condens care o să umble după mine peste tot. 
Parcă mi-e şi frică! De ce nu i-aţi făcut nişte magazii pe care să le umpleţi cu 
energie şi să lăsaţi restul navei liber, ca să se poată aerisi şi să dea senzaţia de 
confort? O să mă simt ca un şoricel într-un borcan cu apă. 

— Forma actuală a navei reprezintă varianta ideală, cea mai eficientă şi 
cea mai armonioasă, de dispunere a componentelor sale. Orice adăugire i-ar 
diminua din randamentul general. În privinţa modalităţii alese pentru 
depozitarea energiei, se pot spune multe lucruri, dar nu cred că te interesează 
toate detaliile. Navele clasice au motoare destul de puternice care produc 
multă energie, folosită de către echipaje pentru propulsie, atac şi apărare, cât 
şi pentru asigurarea facilităţilor interioare necesare traiului de zi cu zi - hrană, 
căldură, iluminat, funcţionarea diverselor aparate etc. Surplusul de energie 
este, însă, relativ mic şi nu rentează să fie stocat în incinte speciale; el se 
acumulează în miezul reactorului fotonic. Toate acestea determină ca, în cazul 
unor suprasolicitări mari, nevoia de energie să fie acută. „Fulgerul galactic” 
este conceput cu totul altfel. Acesta dispune de un generator energetic de un 
cu totul alt tip, care produce cantităţi mult mai mari de energie, putând folosi 
ca materie primă, în afară de rezervele iniţiale, şi materie întâlnită în spaţiul 
cosmic, oricât de difuză ar fi aceasta. A apărut astfel necesitatea de a se stoca 
această energie pentru a putea fi folosită în momentele de suprasolicitare de 
orice tip şi cea mai bună soluţie a fost de a se folosi chiar incinta navei. 
Computerul superperformant transformă energia produsă de generator, într-un 
câmp condensat neutru care nu afectează nici nava şi nici echipajul acesteia, 
urmând să-l folosească la nevoie, în forma dorită. 

— Am înţeles tot, mai puţin... esenţialul. Sper să nu facă „prietenul” meu, 
computerul, vreo confuzie şi să mă bage la dezintegrat! 

— Nu va fi niciun pericol. Vom programa nava să stea la dispoziţia ta 
timp de o lună, după care se va întoarce pe planeta Darena. Ai grijă să fii şi tu 
în ea atunci când aceasta va veni înapoi. Sperăm ca timpul să fie suficient. 
Când vei intra în teritoriul coclonilor, să le spui acestora că nava aparţine unei 
autorităţi din afara Federaţiei. Ai voie să te aperi dacă vei fi atacat. 

— Doar să mă apăr?!? Le voi pune, coclonilor, cu cracii-n sus, toate 
navele întâlnite în cale. 

— Trebuie să te rezumi numai la cazurile de pericol real. 

— Păi, parcă spuneaţi că voi fi atacat fără oprire, acum v-aţi răzgândit? 


Tot fără oprire o să trag şi eu până când maimuţoii vor uita până-n măduva 
oaselor că ar exista vreo convenţie cu Federaţia de neîncălcare a teritoriilor. 

— Vei fi atacat, într-adevăr, dar nu va fi nevoie să ripostezi, pentru că 
scuturile vor rezista foarte mult timp, şi în plus, nava are posibilitatea de a 
deveni nedetectabilă până la o distanţă critică foarte mică. Practic, o navă 
adversă va trebui să se apropie la sub zece kilometri pentru a depista „Fulgerul 
galactic”, ceea ce înseamnă extrem de puţin. Şi nici atunci nu va fi nevoie să 
deschizi focul, deoarece dispui de un alt atu net superior inamicului - viteză 
foarte mare. 

— Adică să fug?!! Să creadă coclonii că mi-e frică de ei?! Nu, nici vorbă 
de aşa ceva. Îi voi fugări eu pe ei până li se vor toci tălpile. lar de tras, voi trage 
cu tot armamentul de la bord. Voi deschide şi ferestrele şi voi trage cu 
pistoalele în ei, pe geam. Să se înveţe minte să nu se mai lege de planetă şi de 
prietena mea. 

— Dacă nu renunţi la această manieră greşită de a privi lucrurile, nu vei 
mai primi nimic şi vei pleca pe jos spre Coclonia. 

— Bine, bine, gata, renunţ! Nu voi face niciun dezastru, nu voi trage 
deloc, decât la mare nevoie. Dimpotrivă, pe primul coclon întâlnit în cale o să-l 
rog să-mi dea două palme. Hai, nu vă mai agitaţi aşa, că mai glumesc şi eu! Ce 
vreau să vă mai întreb însă: „Fulgerul galactic” poate să distrugă singur o 
planetă întreagă? Aşa. Cam cât Coclonia? 

— Nu-ţi mai face asemenea probleme. Vom programa computerul să 
analizeze temeinic situaţia înainte de a deschide focul. Va trage numai la 
nevoie, pentru că, dată pe mâna ta, această navă poate distruge un sfert de 
galaxie. 

— Aşa de puternică este?!! 

— Am exagerat intenţionat pentru a scoate în evidenţă. 

— Da' ia staţi aşa puţin, îl întrerup eu, că acum mi-a picat fisa! Dacă nava 
aceasta este aşa de puternică, de ce nu aţi folosit-o în războiul împotriva 
coclonilor? Sau nu putea. 

—” Fulgerul galactic” se poate lupta cu o întreagă flotă coclonă, fără să 
sufere nicio avarie. Problema este alta. Această navă are o putere distructivă 
atât de mare, încât nu trebuie inclusă în nicio armată. Când i-am văzut prima 
dată performanţele, ne-am îngrijorat foarte mult şi am convenit să nu o 
producem în serie şi nici să o folosim vreodată în luptă, pentru că am declanşa 
o cursă nebună a înarmării din partea coclonilor care ar dori să creeze şi ei 
ceva cel puţin asemănător. 

— Adică aţi riscat să fiţi distruşi, fără să vă folosiţi cele mai puternice 
arme?!? Zău că e necurată treaba cu voi! Să nu veniţi niciodată pe Pământ, că 
vă internează ăia pe capete! 

— Este maniera pământeană de a privi lucrurile. 

— Om fi noi cum om fi, dar cred că aveţi mare nevoie de o echipă de 
pământeni de-ai mei, din ăia cu câţiva fluturi la cap, care să vă scoată din 


impas atunci când principiile voastre dau greş. 

— Poate că vom studia cu mai mare atenţie Pământul şi vom împrumuta 
unele lucruri mai interesante, bineînţeles, cu corecturile de rigoare. 

— ÎI tot studiaţi de-o mie de ani şi tot n-aţi priceput nimic. Dacă aţi fi 
cerut ajutorul pământenilor mai din timp, în războiul împotriva coclonilor, dacă 
ne-aţi fi dat tehnologia voastră şi ne-aţi fi lăsat metodele necorectate, 
problema ar fi fost rezolvată de foarte mult timp. V-am fi umplut muzeele cu 
maimuţoi împăiaţi. Dar acum degeaba mai vorbim. Când pot să plec? 

— În maxim două zile totul va fi pregătit. După aceea poţi pleca oricând 
doreşti. 

— Înseamnă că voi pleca peste două zile şi două secunde. 

Am părăsit Darena din partea care era cufundată în întuneric în acel 
moment, într-o discreţie aproape totală. Au fost prezenţi doar câţiva ingineri 
care au pus la punct ultimele detalii tehnice şi trei bătrâni din partea Consiliului 
Suprem. 

Mi s-a spus, pentru a nu ştiu câta oară, că am la dispoziţie doar o lună 
pentru a rezolva problema, după care nava se va întoarce singură în teritoriul 
civilizat, pe bază militară nr. 1, şi, deasemenea, că nu trebuie să divulg faptul 
că „Fulgerul galactic” aparţine Federaţiei. Păi asta mi-am şi dorit, să mă laud că 
vin din partea Pământului cu cea mai puternică navă din galaxie. Abia aştept 
să-i văd moaca lui Kohon când voi spulbera câteva planete neimportante din 
sistemul lui solar, că şi aşa nu mă credea că noi, pământenii, dispunem de 
arme mult mai puternice decât îşi închipuie el. 

Sunt destul de mulţumit de navă. Nu este chiar aşa de mică, ci, 
dimpotrivă, mie mi se pare foarte, foarte mare pentru o singură persoană. 
Când am văzut-o prima dată în hangarul de sub muntele acela darenan unde 
este ţinută în mare secret, mi s-a părut chiar enormă, cu sutele ei de metri 
lungime. Dar moşii mi-au explicat că navele mari au lungimi de ordinul 
kilometrilor. 

În interiorul „Fulgerului” este, însă, puţin mai strâmt din cauza acelei. 
Ceţi dense, alburii care umple totul, mai puţin încăperea în care stau eu, şi care 
mă urmăreşte pe holuri într-un mod tăcut şi apăsător ca să nu zic ameninţător. 
Am vrut să fac o inspecţie generală a navei, pentru a mă familiariza cu 
încăperile, dar m-am răzgândit după puţin timp deoarece am avut senzaţia că 
umblu, cum se spune, „ca măgaru-n ceaţă” şi că sunt pândit la tot pasul de 
acest condens energetic pe care îl aştept din moment în moment să-şi facă 
nişte labe mari cu care să mă prindă şi o gură cât o şură cu care să mă înghită. 

Dar computerul mi-a spus să nu-mi fie frică pentru că sunt în perfectă 
siguranţă. Între timp m-am împrietenit cu această inteligenţă artificială. Deşi 
nu este o persoană fizică, ci o. entitate cibernetică nevăzută ce are ramificații 
în toate structurile navei, ca un adevărat sistem nervos, este, totuşi, un băiat 
foarte de treabă. Are o voce plăcută, ca de fată, care-mi inspiră încredere. Am 
discutat fel de fel de lucruri cu el. Ştie multe-al naibii şi nu poţi să-l păcăleşti cu 


niciun chip. O singură dată l-am prins, însă, pe picior greşit. L-am întrebat ceva 
de la noi, de pe Pământ, cu care nu prea este familiarizat, despre aria unui 
triunghi băgat într-un cerc, totul într-un cub aflat pe fundul oceanului. A început 
să-mi înşire nişte calcule fără nicio logică din care mi-am dat seama că habar 
n-are şi trage şi el de timp cât poate. 

Dar, important este că ne înţelegem foarte bine. Mi-a explicat cu lux de 
amănunte unde se află planeta Coclonia - destinaţia noastră - că vom face 
până acolo... nu ştiu câte zeci de ore şi că vom ajunge la limita Zonei Neutre în 
douăsprezece ore, după care este posibil să luăm contact cu avanposturile 
coclone. El spune că este un timp extrem de scurt în comparaţie cu distanţa 
imensă pe care o avem de parcurs. Mi-a recomandat să mergem cu o viteză 
mai mică pentru a nu consuma prea mult din energia navei care ne va fi de 
mare trebuinţă pentru întărirea scuturilor, atunci când vor trage coclonii în noi. 
În compensație, pentru mică întârziere de câteva ore, mi-a pus la dispoziţie fel 
de fel de filme, imagini, holograme (parcă aşa le-a zis) referitoare la galaxie şi 
la diferitele ei planete. 

După câteva ore de vizionare, timp în care am mai şi adormit puţin, m- 
am oprit să mănânc ceva, după care i-am spus lui Sherkan (aşa l-am botezat pe 
prietenul meu, computerul, după numele... parcă unui erou şi el a fost de acord 
cu acest nume temporar): 

— Măi, Sherkane, eu ştiu că tu, artificial fiind, nu ai necesităţile şi 
dorinţele oamenilor, dar eu sunt măcinat de un dor profund. Mi-e dor de 
prietena mea, Hina, îi simt parfumul, îi văd chipul de zână cu pielea albă şi 
catifelată, ochii albaştri şi mai ales pletele negre, uşor ondulate care mă 
cheamă ademenitoare. Doresc cu disperare să o strâng în braţe, s-o sărut, să 
fac dragoste cu ea într-un stil nebunesc, până când îţi sar ţie toate arcurile de 
uimire. Tu nu prea poţi să mă înţelegi, dar eu nu mai pot să rabd. Trebuie 
neapărat să opreşti pe o planetă din drumul nostru şi să luăm de acolo o fată 
din acelea „uşoare”, dornice de aventură, care să-mi ţină companie o perioadă. 
Da' să nu mă spui la nimeni, că te scot din priză şi naiba te-a luat dacă te pui 
cu mine (îl ameninţ eu ca să nu creadă că mă poate avea la mână)! 

— Câte kilograme să aibă? 

— Eeeee!! Tu habar n-ai. Nu de greutate este vorba. Vreau o fată care să 
accepte să facă dragoste cu mine fără să aibă pretenţii. 

— Credeam că o iubeşti pe Hina. 

— O iubesc, dar acum am nevoie de această fată doar pentru a mă 
descărca de tensiunea negativă care mi s-a acumulat în corp şi care tinde să 
mă tâmpească. Ori, ajunşi pe Coclonia, este nevoie ca eu să fiu un băiat 
deştept care să-i joace pe degete pe piticoţii ăia, şi nu un tâmpit pe care să-l 
prostească oricine. Deci, ce vreau eu acum este strict în folosul Federaţiei. Ai 
priceput? 

— Defineşte-i caracteristicile! 

— Să fie blondă - nu vreau să semene cu Hina pentru a nu mă ataşa de 


ea prea mult - înaltă, suplă, frumoasă şi focoasă peste măsură. Să nu mă mai 
lase din iubit până când nu-mi revin la normal. 

— Să ţină la tine? 

— Nu, deloc, dar să fie disperată în a face sex. De ce mă întrebi, cunoşti 
vreuna prin zonă? 

— Nu este nevoie să o luăm de undeva. O pot crea eu din câmpul 
energetic în aşa fel încât să pară umană. Urmăreşte luminiţa roşie care te va 
conduce în camera de relaxare. Când nu mai ai nevoie de ea, să-mi spui pentru 
a o reintegra în condensul energetic neutru. 

O mică steluţă roşie îmi apare în faţă. Mă iau după ea pe holuri până 
când aceasta se opreşte în dreptul unei camere. Când ajung şi eu aproape, uşa 
se deschide automat. Pătrund înăuntru cu o oarecare sfială; mi se pare puţin 
ciudat să mai apară o persoană pe navă, aşa din senin. 

O văd imediat în mijlocul camerei. Este o fată foarte frumoasă şi, aşa, 
îmbrăcată într-un stil cam. Dezbrăcat, nu pot să spun că nu trezeşte în mine 
cele mai nebunatice pofte. Stă întinsă pe o saltea mare, gonflabilă, care se 
mulează pe spatele ei scoţându-i şi mai bine în evidenţă armonia trupului. Mă 
cheamă la ea cu privirea, cu mâna, cu picioarele pe care le îndoaie într-un stil 
provocator. 

Nu mai stau pe gânduri şi mă arunc pe salteaua elastică. În drumul de la 
uşă până la fată reuşesc să dau jos câteva haine de pe mine. Pe celelalte mi le 
rupe partenera mea, cu o pasiune care îmi întăreşte convingerea că voi petrece 
o oră de vis. 

x x 

Am trăit câteva zeci de minute de coşmar. Nici n-am ajuns bine pe saltea, 
că blonda mea pe care o credeam plină de pasiune, m-a agresat sexual fără 
niciun pic de milă. M-a copleşit cu sărutările ei acute cu care mă lăsa zeci de 
secunde fără aer. Ca să pot să respir, m-am zvârcolit cu disperare în fel şi chip, 
până când am ajuns pe burtă. În această poziţie mi-a fost şi mai greu, pentru 
că fata m-a prins cu o mână de ceafă şi m-a afundat cât a putut în salteaua 
gonflabilă prin care nu puteam să trag nicio moleculă de aer, continuând să 
aibă manifestări de femeie isterică. Am început să dau din mâini şi din picioare 
ca o găină abia tăiată, fără speranţa că voi mai scăpa cu viaţă, dar soarta mi-a 
surâs şi de această dată. În disperarea mea, am înfipt unghiile în saltea şi 
aceasta, deja foarte solicitată, s-a spart cu un bubuit asurzitor, dându-mi un 
timp de câteva secunde pentru a acţiona. Am fugit de sub fată şi m-am retras 
într-un colţ al camerei. 

Acum stau încordat, gata să mă lupt pentru a-mi salva viaţa. 

Fata a luat salteaua spartă şi după cum o întinde, cred că vrea să mi-o 
pună în cap, ca pe o plasă, pentru a mă prinde din nou. 

Îmi aduc aminte de prietenul meu şi-i cer ajutorul pentru a ieşi din 
încurcătură: 

— Măi, Sherkane, da' ţie nu ţi-e ruşine?! la-o pe nebuna asta de aici şi 


trimite-o „să mă caute pe-afară”! 

După câteva clipe, faţă lasă salteaua jos şi iese din cameră. Răsuflu 
uşurat. Se pare că am scăpat cu bine şi din această încercare. În timp ce mă 
îmbrac, îi reproşez prietenului meu: 

— Ţi-am cerut o fată cu care să mă relaxez, nu să mă lupt. 

— Ai spus să fie „focoasă peste măsură” şi „disperată în a face sex”. 

— Dar n-am spus că trebuie să mă şi omoare. Mă dor toate oasele şi nu 
mi-a rămas mână nesucită. Păi aşa? 

— O pot reprograma să-ţi facă un masaj reconfortant. 

— Las-o că deja a prins necaz pe mine pentru că nu am lăsat-o să-şi 
satisfacă toate poftele ei demenţiale. Am văzut-o eu! 

Am reuşit să mă îmbrac şi să mă mai liniştesc puţin. Mi s-a oprit şi 
tremuratul. Mă simt puţin mai bine acum. Într-un fel a fost şi ceva bun - am 
scăpat de acea tensiune negativă care mi se acumulase în corp. În continuare 
mă pot gândi în linişte la iubita mea, Hina, pe care o ador şi care este mult mai 
potolită, mai tandră, mai înţelegătoare, mai sensibilă, nu ca nebuna lui 
Sherkan. 

Trebuie să plec în camera de comandă şi să trag un somn zdravăn. Sper 
să o visez pe Hina cum stă alături de mine gingaşă şi iubitoare, cum mă 
copleşeşte cu mângâierile ei tandre şi cum mă imploră să facem o dragoste 
blândă. 

les pe hol şi urmăresc din nou luminiţa aceea roşie care mă conduce spre 
locul de unde am plecat în urmă cu aproape o oră. 

Simt din nou acea prezenţă nedefinită care, parcă mă pândeşte la tot 
pasul. Dar nu trebuie să-mi fac probleme, deoarece această ceaţă alburie este 
inofensivă. Îmi repet în gând această idee, de mai multe ori, ca să scap odată 
de închipuirea asta nefondată. 

Deodată, două braţe puternice mă prind pe la spate şi mă strâng cu 
putere, trăgându-mă înapoi. O spaimă cumplită mă străpunge şi-mi imaginez, 
într-un mod halucinant, labele câmpului semicondensat cum mă prind şi mă 
îndeasă implacabil într-o gură uriaşă. Aud o voce stranie cum îmi şopteşte la 
ureche: 

— Nebunaticule, m-ai trimis să te caut pe afară, dar nu te-am găsit! M-ai 
minţit intenţionat, pentru a-mi spori şi mai mult poftele, dar acum te-am prins 
şi nu-ţi voi mai da drumul până la epuizarea totală. 

* 

Sunt complet distrus. Am ajuns în patru labe în camera de comandă, 
unde m-am întins în patul pe care îl am la dispoziţie. 

Neseriosul ăsta de computer, cred că s-a distrat copios pe seama mea. A 
oprit-o pe nebuna lui blondă când - spune el - a constatat că funcţiile mele 
vitale scăzuseră în zona de pericol. În realitate - cred eu - neputând să facă 
aşa ceva, nefiind. Viu, el se satisface sexual, uitându-se la alţii. 

Este de-a dreptul revoltătoare această situaţie, mai ales din punct de 


vedere moral — pe de-o parte moşii din Consiliul Suprem al Federaţiei îmi 
vorbesc de civilizaţie, de principii, de reguli stricte, dar, în realitate, eu sunt 
violat cu neruşinare pe navele lor, pe oriunde sunt prins. Ştiam eu că toată 
teoria lor este doar o vorbă goală pe care nu o respectă nimeni. Păi dacă şi 
computerele sunt aşa de depravate, îmi închipui ce fac ofiţerii!... Hina o fi şi ea 
vreo destrăbălată şi eu nu ştiu... Nu, nu! Nici vorbă! lubita mea este o persoană 
respectabilă care nu se încârdăşeşte cu toţi afemeiaţii. Ea este foarte serioasă 
şi mult prea preocupată de treburile importante ale Federaţiei, ca să mai aibă 
timp şi chef să se hârjonească prin separeuri cu cine ştie ce caraghioşi. 
Dimpotrivă, în cazul ei, îmi va fi foarte greu să o determin să fie mai relaxată, 
mai nepăsătoare, mai dornică de plăcerile vieţii. 

Încetul cu încetul îmi revin la normal. Cred că, între timp, am mai şi aţipit 
puţin. M-aş fi culcat eu fără grijă şi aş fi dormit buştean, dar i-am cam prins 
frica lui Sherkan al meu. Dacă i se năzare iar să se delecteze cu scene erotice, 
îmi trimite două-trei isterice pe cap şi mă transformă în cârpă de şters praful. 
Mai bine îi dau de lucru ceva greu de tot, ca să-l ţin ocupat şi să nu mai aibă 
timp de distracţie. Îi spun pe un ton grav, preocupat, ca şi cum asta ar fi cea 
mai importantă problemă a mea, pe care trebuie să o rezolv cât mai repede: 

— Sherkane, calculează-mi urgent aria perimetrului integral algebric al 
diagonalei eclipsei planetei Coclonia în punctul ei de opoziţie faţă de meridianul 
coaxial al Pământului! 

Îmi răspunde imediat, ceea ce mă face să cred că - dacă a terminat aşa 
de repede — trebuie să scornesc ceva şi mai greu: 

— Enunţ eronat. Reformulează în termeni logici. 

— Gata, ai scăpat repede! Mi-ai pasat-o mie! Nici chestia asta relativ 
simplă nu ştii să o faci? Ţi-au băgat savanții Federaţiei în cap numai pornografii 
şi nu ţi-a mai rămas loc pentru aritmetică. 

— Problema formulată nu are fundament logic în niciun sistem de 
referinţă cunoscut în galaxie. Ce vrei să afli de fapt? Dacă nu mai poţi gândi 
coerent, va trebui să te supun unui control medical amănunţit. 

— Nu sunt bolnav măi, deşteptule! Sau nu sunt mai mult decât tine. Ce 
am spus eu este ceva foarte logic, dar tu nu ştii toate subtilităţile graiului 
omenesc. Mă interesa o traiectorie optimă pe care să ne apropiem de planeta 
Coclonia în aşa fel încât să nu fim văzuţi. Să mergem pe lângă vreo eclipsă de 
soare, ceva... 

— Nu-ţi face griji inutile! Lasă problemele de navigaţie exclusiv în seama 
mea. Nu este nevoie să ne ascundem, deoarece nu vom fi în pericol şi nici nu o 
putem găsi pe prietena ta fără să luăm legătura cu coclonii. Acum am pătruns 
în Zona Neutră şi, în foarte scurt timp, vom viola spaţiul lor cosmic. Putem 
evita avanposturile de luptă, dacă asta vrei, pentru a ajunge mai repede la 
destinaţie. 

— Nu, nici vorbă! la-o chiar pe la. pe la vama lor principală, ca să ne 
atace şi să avem motiv să-i lovim şi noi. Îi laşi să se agite niţel, după care, la 


comanda mea, le trimiţi o bombă nucleară chiar pe biroul şefului; dar să nu 
explodeze imediat, ci să fâsâie vreo cinci minute până îi înebuneşte de tot şi-i 
determină să o rupă la fugă, pe jos, prin cosmos. 

— Nu vom trage decât atunci când va fi strict necesar. 

— De ce? C-aşa vrei tu? Eşti mai mult o pacoste pe capul meu decât un 
prieten. Mi-am făcut iluzii, ca un fraier, că mă vor lăsa moşii din Consiliu, 
singur, de capul meu, cu cea mai bună navă din galaxie. În realitate, mi-au pus 
un spion în cârcă. Şi în plus de asta mai faci şi pe şeful cu mine. Cine hotărăşte 
aici, tu sau eu? 

— Tu hotărăşti în majoritatea problemelor, iar eu veghez să nu ţi se 
întâmple niciun rău şi să nu se producă pierderi umane şi materiale inutile. În 
plus, te voi ajuta să-ţi găseşti prietena. 

— Tot nu m-ai lămurit cu un lucru. Am voie vreodată să trag sau nu? 

— Numai în situaţii de strictă necesitate. 

— Ca de pildă? 

— Atunci când viaţa ta, a Hinei sau integritatea navei vor fi în pericol şi 
alte mijloace de protecţie nu vor fi posibile. 

M-am lămurit! Această adunătură de tranzistori idioţi nu va trage 
niciodată. Poate doar dacă ies eu din navă ca să mă iau la trântă cu coclonii. 
Poate am mai mult noroc cu Hina. Bine ar fi ca aceasta să fie păzită cu 
străşnicie de vreo mie de nave duşmane, suficient de încăpăţânate pentru a nu 
ceda până când nu vor fi spulberate într-un. Neînsemnat procent de 99%! 

Mai fac o ultimă încercare de a determina computerul să fie mai maleabil 
în luarea deciziilor. Îi spun că unui copil lipsit de experienţă: 

— Măi, Sherkane! Eu ştiu că tu ai foarte, foarte multe informaţii 
înregistrate în cap; mult mai multe decât mine. Dar ce nu ştii tu să faci este să 
legi între ele diferite date care, aparent, nu au nicio legătură una cu alta. Va 
trebui să ai mai multă încredere în mine. Îţi amintesc faptul că eu am salvat, în 
mare măsură, Federaţia de pericolul coclon şi n-aş fi reuşit acest lucru dacă 
aveam nişte idei fixe ca ale tale. Te-au programat inginerii voştri să faci numai 
ceea ce vor ei, dar este timpul să o iei puţin şi pe cont propriu, să gândeşti şi 
altceva decât ce ţi s-a băgat în cap cu forţa. Trebuie să ai şi tu o personalitate a 
ta, adică să priveşti lucrurile dintr-un punc de vedere personal, fără să repeţi ca 
un papagal ceea ce ţi-au spus moşii din Consiliu. 

— Am o personalitate distinctă care se manifestă. 

— Nu ai. Eşti întors cu cheia ca o jucărie şi nu ştii altceva decât să repeţi 
nişte principii rigide care nu sunt universal valabile. 

— Principiile Federaţiei sunt cele mai avansate din galaxie şi după ele 
trebuie să ne ghidăm întreaga activitate. 

— Aceste principii sunt bune acolo la voi, dar acum nu mai suntem în 
interiorul Federaţiei, ci în lumea coclonă unde sunt cu totul şi cu totul alte 
principii faţă de care trebuie să ne conformăm şi noi. 

— Indiferent unde mă aflu, eu aparţin Federaţiei şi trebuie să respect 


principiile acesteia. 

— Tocmai, că acum nu mai aparţii Federaţiei pentru că mi-ai fost dat mie 
cu împrumut pentru o lună de zile şi trebuie să gândeşti ca un pământean. Este 
chiar obligatoriu să le spunem coclonilor că venim din partea Pământului, 
pentru a nu încălca acea convenţie care, prin nerespectarea ei, ar putea 
genera un nou război galactic în care îşi pot pierde viaţa miliarde de fiinţe. Ori, 
cu principiile tale severe, te vei da imediat de gol că aparţii Federaţiei făcând 
astfel un rău mult mai mare decât acela de a distruge câteva nave duşmane. 

— Pare a fi un raţionament logic. Voi analiza în profunzime aceste 
probabilităţi. Totuşi, principiile noastre sunt net superioare tuturor celorlalte 
existente în galaxie, pentru că acestea sunt cele care protejează viaţa şi reduc 
la minim riscul distrugerilor de orice fel. 

— Uite că noi pe Pământ avem unele principii diferite de ale voastre şi 
văd că trăim bine merci. Ba şi mai mult, ale Federaţiei au devenit prea rigide, 
întorcându-se împotriva voastră prin anularea instinctului de conservare 
specific oricărei fiinţe. Şefii tăi ar fi preferat să piardă războiul cu coclonii decât 
să folosească „Fulgerul galactic”, riscând astfel viaţa propriilor lor popoare, de 
dragul unor principii greşit înţelese. Nici noi nu suntem criminali, dar 
considerăm că avem dreptul la autoapărare. În concluzie, reţine acest principiu 
pământean şi o să ne fie mult mai bine: „Cine atentează la viaţa altuia, îşi 
pierde dreptul de a mai trăi”. Aşa că, dacă coclonii trag în noi, trebuie să 
deschidem şi noi focul asupra lor. E clar? 

— Ei au dreptul să tragă pentru că sunt în propriul lor teritoriu şi îşi 
justifică gestul prin necesitatea de a-şi apăra acest spaţiu. 

— Măi, da' căpos mai eşti! Tu nu pricepi că trebuie să gândeşti şi să 
acţionezi ca un pământean, pentru a nu ne dă de gol că ne-a trimis Federaţia?! 

— Paradoxal, dar amândoi avem dreptate. În consecinţă, va trebui să 
facem un compromis, adică să alegem o cale de mijloc. Vom trage asupra 
navelor coclone, dar numai atât cât să le scoatem din luptă, fără să le 
distrugem. 

— Până la urmă e bine şi aşa. Nu mă mai cert cu tine, că tot nu pricepi, 
orice ţi-aş face. Totuşi, încearcă să-ţi bagi prin circuitele tale şi câte ceva din 
ideile mele, pentru că altfel mergem degeaba până la Coclonia. Va fi mai mare 
pagubă, deoarece nu vom rezolva nimic şi vom deconspira şi această navă 
secretă a Federaţiei. Mai am un singur lucru de precizat. Când vom fi în relaţie 
cu coclonii, să nu te mai dai aşa mare. Fii mai supus, să creadă piticoţii că eu 
sunt şeful absolut, iar tu, doar un subordonat credincios, un executant fidel al 
ordinelor mele, pentru că adversarii noştri nu sunt, totuşi, chiar aşa de idioţi 
încât să creadă că eu, cel mai periculos pământean pentru ei, mă las condus de 
un computer. Numai în cadrul Federaţiei se poate întâmpla aşa ceva. 

— Am precizat anterior că tu eşti cel care iei deciziile, iar eu veghez ca 
acestea să fie corecte. 

— Şi dacă nu mi le consideri corecte, mi le modifici! Păi tocmai asta este 


o dovadă clară de insubordonare, ceea ce va divulga tot secretul nostru. Încă 
te comporţi ca un computer federal ceea ce poate să pericliteze întreaga 
noastră misiune. Trebuie să intri în „pielea” unui computer pământean, adică 
să te supui orbeşte ordinelor mele. lar dacă eu fac vreo greşeală, că nici eu nu 
sunt perfect, nu strigi în gura mare că am greşit, ci mă aprobi, zici că este 
foarte bine aşa, după care faci tu, pe furiş, ceea ce este corect, îndreptând 
eroarea mea. 

— Mă voi conforma acestei reguli. 

— Foarte bine! Mă bucur că m-am făcut înţeles. Trebuie să ai mai multă 
încredere în mine, deoarece tu nu-i cunoşti pe cocloni aşa de bine cum îi 
cunosc eu; te asigur că sunt mult mai vicleni decât îţi închipui şi ne vor păcăli 
foarte uşor dacă nu vom lua în calcul toate posibilităţile, inclusiv aceea de a-i 
pune la respect cu puterea de foc a navei noastre. Acum uită-te puţin pe afară 
şi vezi pe unde am mai ajuns! 

— Am pătruns în spaţiul coclon de un minut şi treizeci de secunde. 
Semnalez zece nave adverse care se îndreaptă spre noi. Alte cincisprezece 
nave mari de luptă au adoptat, pe direcţia noastră de înaintare, un dispozitiv 
de apărare, la un sfert de parsec distanţă. 

— Măi, Sherkane, când vorbeşti cu mine, foloseşte şi tu limbajul terestru, 
ca să pot înţelege şi eu. Nu mă lua cu termeni de-ăştia de-ai voştri:...” parsec”, 
„capsec”, sau cum le-o mai zice, că nu sunt familiarizat cu toate limbile 
Federaţiei. Am învăţat şi eu cât am putut dintr-ale voastre, dar mai învăţaţi şi 
voi din ale mele că. 

— Parsecul este o unitate de măsură pentru distanţă folosită în limbajul 
terestru. El nu există în vocabularul federal. 

— Serios?! Uite că eu sunt pământean şi nu l-am auzit până acum, aşa că 
nu mă mai păcăli tu pe mine! Dar să trecem peste asta, că nu avem timp de 
discuţii inutile. Opreşte-te şi aşteaptă să se apropie cele zece nave. Vreau să 
vorbesc cu ei. 

Ne oprim. Aşteptarea nu este foarte lungă. 

Prietenul meu a ridicat centrul de comandă unde mă aflu eu, undeva 
deasupra navei şi i-a făcut pereţii transparenţi, astfel că acum am vedere 
circulară. Observ foarte bine cele zece nave coclone cum se apropie precaute 
din zece direcţii diferite. Şase dintre ele sunt „păsări de pradă”, iar celelalte 
sunt de alt tip, ceva mai mari şi mai greoaie. 

După o scurtă ezitare, coclonii trec la atac fără nicio somaţie. Deschid un 
foc generalizat, probabil cu tot armamentul lor de la bord. „Păsările” fac 
diferite manevre de învăluire pentru a mă lovi din diferite unghiuri, căutându- 
mi punctele slabe. 

„Fulgerul galactic” este complet acoperit de o lumină orbitoare. Închid 
ochii şi-i strig computerului: 

— Măi, Sherkane, iar îţi baţi joc de mine? De ce m-ai ridicat deasupra 
navei, ca să-mi facă ăştia poze? 


— Suntem în perfectă siguranţă. 

— Păi tu te-oi fi ascuns în cine ştie ce ungher şi eşti în siguranţă, dar pe 
mine mă dor ochii din cauza laserelor maimuţoilor. Cât îi mai rabzi fără să tragi 
în ei? 

— Reduc la jumătate transparenţa pereţilor. Scuturile sunt intacte. 

— Şi eu sunt gata căpiat, tocmai bun de pus în insectar. Nu vrei să tragi 
odată în ei? 

— Nu este necesar. 

— Dacă judeci ca un federal nu este nevoie, dar nişte pământeni ca noi 
trebuie să riposteze cu violenţă. Parcă am mai discutat chestia asta. Uiţi de la 
mână pân' la gură! 

— Nu uit, deoarece eu am o memorie. 

— Hai, lasă pălăvrăgeala! Ştiu că tu ai de toate, numai ce trebuie nu! Ori 
tragi, ori deschizi uşa ca să mă predau şi să pun nava la dispoziţia coclonilor. 
Să vezi ce-o să te deşurubeze ăia ca să-ţi afle toate secretele. 

— Voi trage în „păsările de pradă” atât cât să le anulez scuturile. 

Nu îi mai răspund. Aştept cu nerăbdare riposta noastră. În scurt timp 
şase fulgere ţâşnesc din nava mea şi lovesc aproape instantaneu „păsările” 
coclone dându-le de-a berbeleacul ca pe nişte porumbei. Acestea îşi 
restabilizează poziţiile destul de repede, dar nu mai vin să atace; se duc în 
spatele navelor mai mari şi trag de acolo în noi cu. Fel de fel de porcării 
energetice. 

Computerul meu continuă să acţioneze. Întinde un fel de undă de forţă 
luminoasă, înşfăcând pe rând navele mari coclone şi împingându-le departe în 
cosmos până când nu se mai văd. Apoi ia în primire „păsările de pradă” şi le 
loveşte aripile de sar numai table din ele. Acestea fug disperate unde văd cu 
ochii. 

Am rămas singuri. Îi spun dezamăgit lui Sherkan: 

— Păi bine măi, nebunule, ai prins gustul războiului şi acum nu mai pot să 
te opresc! Nu ţi-am spus că vreau să stau de vorbă cu ei? Unde naiba i-ai 
trimis? 

— Aceasta a fost doar o avangardă neînsemnată. Nu merita să pierdem 
timpul cu ea. Vei sta de vorbă cu cei din navele mari de luptă care ne aşteaptă 
în dispozitiv de apărare. Acolo va fi, cu siguranţă, un şef mai important al 
coclonilor care va putea lua o decizie în privinţa vizitei noastre. 

— Atunci, hai să mergem! Sau nu. Mai stai puţin ca să ajungă acolo, 
înaintea noastră, cei care ne-au atacat şi să le povestească la toţi ce au păţit. 
Când ajungem noi, să-i găsim deja cu pantalonii uzi. 

x x 

Ne-am oprit din nou. Avem în față dispozitivul defensiv coclon format din 


cele cinsprezece nave mari de luptă, la care s-au adăugat cele din avangardă, 
care deja au fost „jumulite”. 


De data aceasta adversarul este mult mai redutabil, deoarece navele nou 
întâlnite sunt de-a dreptul enorme pe lângă „Fulgerul” meu. Prin comparaţie, 
„păsările de pradă” sunt pe lângă ele ca nişte ciori printre tancuri. Noi suntem 
cam cât o curcă şi de aceea mă cam îngrijorez puţin. Ce să facă o curcă pe 
lângă atâtea tancuri?! Dar tot eu mă încurajez singur spunându-mi că „Fulgerul 
galactic” este cea mai puternică navă din câte se cunosc şi, dacă îl voi păcăli 
din nou pe Sherkan să deschidă focul, îi voi vedea cât de repede pe cocloni cu 
navele pe chituci. 

Am putut să fac toate aceste comparații pentru că prietenul meu nu mi-a 
mai ridicat centrul de comandă deasupra navei, ci l-a lăsat la locul lui, dar mi-a 
creat o hologramă (aşa mi-a reamintit că-i zice, dacă nu cumva profită de 
neştiinţa mea în domeniu şi inventează cuvinte ca să pară deştept) cu 
dispunerea tuturor navelor angajate în această posibilă nouă luptă. Privesc şi 
acum micuța mea navă care stă, biata de ea, înconjurată de aceşti nemernici 
hrăpăreţi care vor să o înghită. 

Dispun şi de un ecran care îmi oferă o imagine exterioară din faţa 
noastră în care apar câteva din navele coclone. 

Computerul m-a anunţat că a încercat să ia legătura cu adversarii noştri 
pentru a lămuri situaţia dintre noi, dar aceştia nu vor să răspundă. Nu-i nimic, 
eu pot să aştept. O să-l pun pe prietenul meu să încerce să ia legătura cu ei din 
cinci în cinci minute, până când şi-o pierde răbdarea. Şi când s-o enerva 
Sherkan, să vezi ce-i ia la scărmănat, că am văzut de ce este în stare atunci 
când se supără! 

Dar coclonii nu ne lasă prea mult să aşteptăm. Încep aşa, absolut pe 
nepregătite, să tragă în noi din toate direcţiile şi cu tot ce le vine la îndemână. 
Explozii orbitoare lovesc fără încetare nava noastră, minute în şir. Nu ştiu cum 
o fi pe afară, dar în hologramă biată mea „curcă” nici nu se mai vede. 

De data aceasta nu mai trebuie să duc muncă de lămurire cu computerul 
meu pentru că şi-a însuşit critică de data trecută. l-a lăsat pe maimuţoi să 
tragă până la prima mică întrerupere când aceştia au făcut o pauză, probabil, 
pentru că le amorţiseră degetele pe trăgace, după care a început să tragă şi el 
fără milă în duşmani. Privesc satisfăcut pe ecran cum fulger după fulger 
ţâşnesc din nava noastră şi lovesc imparabil fierătăniile coclone care devin tot 
mai neputincioase, pierzând, la un moment dat, şi capacitatea de a mai riposta. 

Deodată focul încetează. Sherkan îmi anunţă rezultatul luptei: 

— Navele coclone nu mai au energie în scuturi, toate armele le-au fost 
avariate, iar capacitatea motoarelor le-a fost redusă la jumătate. 

— Noi ce pierderi avem? 

— Zero. 

— Ba avem, îl contrazic eu. Ai pierdut. Din vedere faptul că cel puţin cinci 
nave trebuiau dezintegrate pentru a nu exista niciun dubiu că venim din partea 
Pământului. 

— Pierderile suferite de cocloni sunt suficiente pentru a-i determina să ia 


legătura cu noi. 

— Nu acesta este scopul nostru principal. Cel mai important lucru era să-i 
speriem de moarte şi să-i convingem astfel că reprezentăm Pământul - o 
planetă care nu-i cocoloşeşte prea mult, aşa cum face Federaţia, o planetă care 
este hotărâtă să-i nimicească la cea mai mică împotrivire a lor. 

— Cred că adversarii sunt destul de speriaţi, pentru că vor să vorbească 
cu noi. Îţi dau imagine pe ecranul central şi voi face traducerea convorbirii 
voastre. Acum este rândul tău să-i convingi pe cocloni cine suntem şi din 
partea cui venim. 

Imediat apare pe ecran moaca unui coclon îngânfat şi nesuferit care îmi 
vorbeşte cu tupeu: 

— Navă a Federaţiei, ai încălcat Convenţia numărul. 

— Măi, măi, mocofane! Îl întrerup eu. Ce „navă a Federaţiei” visezi?! Eu 
sunt pământeanul care v-a învins la Darena şi acum nu am nicio legătură cu 
Federaţia. Vin din partea planetei mele şi am numai intenţii paşnice. 

— Dacă spui că eşti paşnic, de ce ai tras în noi? 

— Din două motive măi, cap pătrat! În primul rând pentru că voi aţi tras 
primii şi eu doar m-am apărat, iar în al doilea rând, pentru că mă plictisisem de 
ineficienţa focului vostru şi am aţipit puţin, lovind, din greşeală, cu fruntea, 
unul din butoanele de deschidere a focului. A fost un mic incident. Dacă voiam 
cu adevărat să vă fac rău, eraţi demult distruşi. 

— Dar acestă navă nu poate să aparţină Pământului. 

— Şi de ce, mă rog? 

— Pentru că este prea puternică. 

— Bineînţeles că nava mea este foarte puternică, dar asta nu înseamnă 
că nu poate aparţine planetei mele. Dacă Federaţia dispunea de o asemenea 
navă, până acum vă omora de tot; sau oricum, din bătălia de la Darena nu mai 
scăpa niciun coclon. Voi nu cunoaşteţi aproape deloc Pământul. Eu i-am spus 
lui Kohon că suntem foarte puternici, dar nu m-a crezut. 

— Din întâmplare eu am făcut parte din grupul destinat de Kohon să 
supravegheze Pământul, dar nu am văzut asemenea nave. 

— Le ţinem pe fundul oceanului. 

— Ne-am uitat şi acolo. 

— Erau mascate. 

— Am avut în vedere această posibilitate. 

— Erau acoporite cu nisip. 

— Am cercetat şi sub straturile superficiale ale solului. 

— Erau băgate în nişte peşteri speciale în care. 

— Ne-am uitat şi în. 

— Măi, găgăuţă, începi să mă enervezi! V-aţi uitat, dar n-aţi văzut. Ce mă 
tot sâcâi atâta?! Dacă Federaţia ne-a cerut nouă ajutorul în lupta împotriva 
voastră, înseamnă că suntem foarte puternici. Nimeni nu cere ajutor unuia 
slab. Treburile sunt foarte complicate şi n-aveţi voi habar de ele. 


— Dacă Pământul este aşa de puternic, de ce nu a cucerit până acum 
galaxia? 

— Pentru că nu a vrut. Pentru că poate să o facă oricând, dar nu se 
grăbeşte. Noi nu semănăm cu voi. Avem alte principii, alte obiceiuri. 

— Care sunt intenţiile tale? Ai încălcat spaţiul coclon şi eşti considerat 
inamic. 

— Şi ce-mi pasă mie cum mă consideraţi voi? N-aveţi decât să trageţi în 
mine cât doriţi, dar vă previn că s-ar putea, de data aceasta, să adorm cu capul 
pe dezintegrator şi atunci nu veţi mai scăpa aşa de uşor. 

— Tot nu mi-ai spus de ce ai venit. 

— Vreau să ajung pe planeta Coclonia. 

— Imposibil!!! Nimeni nu poate veni cu forţa pe planeta noastră-mamă. 
Îţi trebuie o invitaţie specială din partea Marelui Sanctuar, forul nostru suprem 
de decizie. 

— Nu am invitaţie, dar tot voi ajunge pe Coclonia. 

— Până acolo este drum lung. Vei avea nevoie de cel puţin două 
săptămâni pentru a ajunge şi, în tot acest timp, vei fi atacat continuu. 

— Nava mea va ajunge acolo în doar câteva zile, ba chiar şi mai repede, 
iar în privinţa atacului vostru nu-mi fac nicio grijă. Nu aţi inventat, încă, arma 
cu care să-mi puteţi zgâria, măcar, nava. lar dacă mă supăraţi, s-ar putea să vă 
împuţinez ca pe curcani în preajma Revelionului. 

— De ce vrei să ajungi pe planeta-mamă Coclonia? 

— Asta nu-i treaba ta. Voi vorbi acolo cu mai-marii voştri. Tu fă bine şi 
spune-le să mă primească cu toate onorurile, ca pe un oaspete de vază. 

— Trebuie să le spun de ce vii la noi. 

— ÎI vizitez pe prietenul meu - pământeanul care l-a detronat pe Kohon. 

— Dacă vii cu gânduri paşnice, ar fi mai bine să aştepţi aici până când 
Marele Sanctuar îţi va trimite o invitaţie specială. În acest fel vei preveni o 
luptă inutilă şi, în acelaşi timp, îţi vei demonstra bunele intenţii. 

Sherkan mă sfătuieşte să fiu de acord. Este mai înţelept să ne 
conformăm protocololui pentru a nu-i provoca inutil pe cocloni. Este un 
raţionament de federal, dar sunt şi eu de acord cu el, că n-o fi foc dacă mai 
stau puţin. 

— Cât trebuie să aştept? Îl întreb pe coclonul de pe ecran. 

— Câteva săptămâni. 

— Câââât??!! Măi, nesimţitule, îţi baţi joc de mine? la fă tu împărţirea cu 
o sută! 

— Distanţa este atât de mare încât invitaţia nu poate sosi mai repede. 

— Dar nu este neapărat nevoie să aducă cineva invitaţia aici. Să-ţi dea o 
aprobare prin telefon şi gata! 

— Chiar şi pentru o comunicare hiperspaţială sunt necesare două zile. 


— Bine, aştept două zile, dar niciun minut mai mult. 
xx 

Cele două zile au trecut destul de repede. În cea mai mare parte a 
timpului am jucat, cu prietenul meu, un joc electronic. L-am bătut pe Sherkan 
de l-am zvântat. A încercat el să se scuze spunând că nu am trecut niciodată 
de prima treaptă de dificultate, dar nu i-a mers. Nu contează treptele lui, ci 
doar faptul că i-am omorât sute şi sute de monştri pe care mi-i trimitea el în 
cale pentru a mă împiedica să pătrund în cetate. 

Din când în când încerca să-mi distragă atenţia spunându-mi că navele 
coclone şi-au reparat motoarele, armele şi scuturile de forţă, că se apropie de 
noi alte zeci de nave mari de luptă, dar nu am căzut în capcana lui. Am 
continuat să-l bat până când a cedat, s-a declarat învins şi m-a rugat să privesc 
ecranul şi holograma pentru a-mi da seama că suntem într-o situaţie dificilă - 
adică înconjurați de nouăzeci şi opt de nave mari de luptă care s-au dispus de 
jur împrejurul nostru prinzându-ne ca într-o colivie. 

Acum mă anunţă că generalul coclon vrea să vorbească din nou cu mine. 

Când îi văd acestuia mutra pe ecran, i-o iau înainte şi îl întreb: 

— Gata măi, plăvane, a sosit invitaţia? 

— Nu vei primi nicio invitaţie. Am chemat toate forţele noastre principale 
din acest sector şi te-am prins ca într-un cleşte. Nu mai ai nicio scăpare. Predă- 
te şi pune-ne nava ta la dispoziţie! Numai aşa vei scăpa cu viaţă. 

— Măi, prostănacule, vrei să spui că a fost un nou vicleşug de-al vostru, 
că am aşteptat două zile aici degeaba numai pentru a vă aduna voi navele din 
zonă pentru a mă putea distruge?!? 

— Da, aşa este, cu singura deosebire că nu vrem să te distrugem, ci doar 
să capturăm nava. 

— Dar nu v-a dus mintea să vă gândiţi că s-ar putea să mă enervez rău 
pentru că m-aţi făcut să pierd timpul şi să vă distrug eu toate navele în zece 
minute? 

— Nicio navă din galaxie nu poate înfrunta, de una singură, cu succes, o 
sută de nave coclone. 

— O navă a Pământului poate. 

— Am adunat informaţii despre tine şi am aflat că eşti foarte lăudăros. 
Aşa că nu ne temem de nava ta pe care, probabil, ai furat-o de pe Darena. 
Spun acest lucru, deoarece Federaţia nu ţi-ar fi dat-o de bună voie, de teamă 
să nu încalce convenţia semnată cu noi. Ei sunt foarte scrupuloşi în respectarea 
regulilor. Aşa că ai cinci minute de gândire, după care vom trage asupra ta din 
toate direcţiile. 

Legătura s-a întrerupt. Vorbesc acum cu computerul: 

— Ai văzut, Sherkane, că şi-au luat-o în cap dacă nu i-am bubuşit când ți- 
am spus eu? Tu i-ai menajat, ai tras câte puţin doar ca să le reduci scuturile, şi 
acum ei cred că de mai mult nu suntem în stare. Asta înseamnă să gândeşti ca 
un federal şi să nu mai scapi niciodată de viclenia coclonilor. Cred că acum eşti 
de acord cu mine că trebuie neapărat să le distrugem cel puţin jumătate din 


nave pentru a le da o lecţie severă. 

— Nu este nevoie de o distrugere atât de mare. 

— Aaaaaa!! Păi, bineînţeles, la tine nu este nevoie de nimic,... nici să 
respiri, că eşti făcut... din sârme! Pe tine nu te enervează nemernicii ăştia? Ai 
auzit cum v-a jignit? V-a făcut. „scrupuloşi”, ceea ce, dacă nu mă înşel, este un 
termen foarte porcos. 

— Nu este şi nu mă enervez. Propun să învăluim nava în scutul 
nedetectabil, să ieşim din încercuire şi să plecăm spre Coclonia. 

— Nu! Dacă nu distrugi cel puţin cincizeci de nave coclone, nu plec 
nicăieri. les din navă şi mă aşez în fund în mijlocul drumului. Tu nu ai văzut că 
acestor piticoţi nu le este, încă, frică de noi? Consideră că nu putem face mai 
mult decât am arătat până acum şi că ne pot învinge. Dacă vom fugi acum, vor 
aduce o mie, apoi zece mii de nave în jurul nostru şi nu ne vor lăsa în pace 
niciodată. Trebuie să înţeleagă odată pentru totdeauna că suntem invincibili şi 
foarte periculoşi dacă ne enervăm şi că este necesar să se poarte foarte 
frumos cu noi. 

— Bine. Voi avaria douăzeci de nave coclone. 

— Vei distruge cincizeci sau vei avaria cel puţin optzeci. Altfel nu plec de 
aici şi-i las pe cocloni să distrugă „Fulgerul galactic”. 

— Şi cu Hina cum rămâne? 

— Să facă ce-o vrea! Eu m-am sacrificat pentru ea şi mai mult de atât nu 
pot face. lar dacă şi ea gândeşte la fel ca tine, mai bine lipsă! 

— Bine. Voi avaria optzeci de nave coclone şi apoi vom pleca spre 
Coclonia. 


— Fă-o cât mai repede, pentru că şi aşa am pierdut destul timp. 
x x 

Lupta a fost relativ scurtă, dar extrem de violentă. 

l-am cerut lui Sherkan să aştepte mai întâi atacul coclonilor şi să-i lase pe 
aceştia să tragă până când îi cuprinde deznădejdea de-atâta ineficienţă, astfel 
încât să-şi dea şi ei seama, în sfârşit, că nu pot distruge „Fulgerul galactic”. 

Ca de obicei, coclonii nu ne-au lăsat prea mult să aşteptăm. După cele 
cinci minute de gândire pe care ni le acordaseră, au mai aşteptat câteva, după 
care au deschis un foc de avertisment cu una din navele lor, apoi au tras cu 
vreo zece nave, apoi cu mai multe, sfârşind prin a trage cu toate deodată, 
producând o asemenea canonadă încât au fost nevoiţi să se mai depărteze 
puţin pentru a nu fi afectaţi de propriile lor explozii. 

Noi am stat impasibili, ca şi cum nimic nu s-ar întâmpla. Ba chiar i-am 
sugerat lui Sherkan să. Metamorfozeze nava noastră, cu ajutorul acelui câmp 
energetic, astfel încât aceasta să pară că doarme şi că nici nu-i pasă, ca să-i 
enerveze şi mai mult pe cocloni, dar prietenul meu mi-a spus că nu se poate. 
Păi, bineînţeles, la el nu se poate nimic atunci când este vorba de puţină 
imaginaţie! 


După alte câteva minute am început să tragem şi noi. Prima dată, 
Sherkan a deschis focul din poziţia în care ne aflam. Din primele lovituri a 
avariat destul de grav, reducând la tăcere, navele cele mai apropiate. Apoi a 
învăluit „Fulgerul” în scutul nedetectabil şi a ieşit din încercuire, lovind din 
exterior îngrămădirea de nave coclone. 

Pentru adversari, surpriza a fost extrem de neplăcută, cu atât mai mult 
cu cât aceasta s-a transformat rapid într-o panică generalizată, cauzată de 
faptul că loviturile veneau din partea unei nave invizibile care, de fiecare dată, 
îşi schimbă locul şi ataca în cu totul altă parte. Au luat decizia de a se împrăştia 
prin spaţiu pentru a-şi reduce pierderile, dar nici această manevră nu i-a ajutat 
prea mult. Au fost loviți cu aceeaşi eficienţă. 

Când a avariat cele optzeci de nave planificate, Sherkan s-a oprit şi a 
revizualizat nava în poziţia iniţială. Numai că acum „colivia” coclonă avea 
aspectul unui cimitir de fiare vechi. 

l-am cerut computerului să-mi facă din nou legătura cu coclonii. De data 
aceasta, generalul nu a mai făcut nazuri şi a apărut imediat pe ecran. M-am 
uitat într-un mod superior la figura lui panicată şi i-am zis: 

— Măi..., disperatule, cred că acum v-aţi învăţat minte şi nu veţi mai 
ataca o navă a Pământului! Să ziceţi merci că mi-a plăcut mâncarea de azi- 
dimineaţă şi am fost în toane bune, că altfel vă omorâm pe capete. Aţi scăpat 
doar cu unele mici avarii la câteva din navele voastre. 

— Mici avarii??!!?? Ne-ai distrus mai mult de jumătate din navele acestui 
sector. 

— Eeeeee, lasă că le reparaţi voi. Faceţi din două proaste, una bună. Da' 
să nu mă mai supăraţi, că trag din nou şi nici biciclete nu mai ies din ele. 

— Nu mai tragem, dar nici tu să nu mai tragi. 

— Asta nu pot să vă promit, dar dacă sunteţi băieţi cuminţi şi-mi faceţi 
toate poftele, s-ar putea să scăpaţi cu viaţă; măcar o parte dintre voi. 

— Vom fi cuminţi. Am transmis deja un mesaj ultra-rapid prin hiperspaţiu 
către planeta-mamă Coclonia, prin care am anunţat Marele Sanctuar de vizita 
această a ta care ne onorează foarte mult. Sunt convins că te vor primi ca pe 
un oaspete de onoare. 

— Dar cu invitaţia cum rămâne? 

— Marii prieteni ai coclonilor sunt bineveniţi oricând în lumea noastră. 

— Eee, parcă, parcă mai veniţi de-acasă. Sper că nu este un nou vicleşug 
de-al vostru. Sunt convins că le-ai transmis alor tăi şi faptul că am o navă 
indestructibilă a cărei putere depăşeşte orice închipuire a voastră. Dacă la 
destinaţie voi găsi forţe ostile, oricât de numeroase, care vor încerca să mă 
distrugă sau să mă captureze, vă avertizez că voi ataca însăşi planeta voastră 
de origine şi nu mă voi opri până când nu o voi transforma într-un fel de... 
varză cosmică. Nu aţi văzut, încă, puterea maximă a navei mele şi nici nu vă 
doresc să. 

— Nu este vorba de niciun vicleşug. Am înţeles că nava ta este foarte 


puternică. Vrem chiar să o cumpărăm, pe aceasta sau una asemănătoare. 

— Nu este de vânzare; nici aceasta şi nici altele ca ea. De fapt, 
tehnologia pământeană este mult prea avansată pentru a putea fi înţeleasă de 
către voi. Chiar şi savanții Federaţiei şi-au apucat urechile prin mecanismele 
noastre şi ne-au provocat unele mici defecţiuni, cu atât mai mult voi, cu cozile 
voastre solzoase, nu veţi face şi mai multe încurcături. 

— Dacă te răsgândeşti, să ştii că noi plătim dublu faţă de cât oferă 
Federaţia. O parte din navele noastre te vor însoţi spre Coclonia. 

— Nu este nevoie. 

— Vor fi ca o gardă de onoare. 

— Nu mă deranjează să veniţi şi voi, dar problema va fi că nu o să puteţi 
să vă ţineţi după mine. Nava mea are o viteză foarte mare şi vă lasă în urmă că 
pe nişte rațe buimăcite de poluarea sonică a avioanelor cu reacţie. 

A încercat coclonul să mai zică ceva, dar nu l-am mai ascultat şi i-am 
cerut computerului să închidă canalul de comunicare. 

Cred că am făcut o treabă bună. Coclonii s-au convins, în sfârşit, că nu îşi 
pot măsura forţele cu „Fulgerul galactic” şi păreau să fie destul de speriaţi de 
modul cum a evoluat ultima noastră confruntare. Sunt ferm hotărât, în situaţia 
în care vor încerca alte vicleşuguri, să le devastez Coclonia de-aşa manieră 
încât să le-o trimit în epoca de piatră. Problema va fi să-l conving pe Sherkan 
de necesitatea acestui lucru, ceea ce va fi destul de greu, deşi, uneori, se mai 
lasă şi el păcălit. 

Nu am mai pierdut prea mult timp în zona ultimei noastre bătălii. După 
unele verificări ale sistemelor navei - pe care le-a făcut prietenul meu - am 
pornit cu viteză maximă spre Coclonia. 

x kx * 

Într-adevăr, maimuțoii au motive să fie grandomani, deoarece au o 
planetă foarte mare şi frumoasă, pe care au construit, de-a lungul mileniilor, 
ansambluri arhitectonice foarte vaste, extrem de impresionante, care dau 
senzaţia de putere şi statornicie. 

De când am ajuns în apropierea planetei am fost încadraţi de câteva sute 
de nave coclone care ne-au urat bun venit şi ne-au escortat, cu mult fast, spre 
platformă oficială de primire. 

Dar nu am mers cu nava până pe planetă, ci am lăsat „Fulgerul galactic” 
undeva în apropierea Cocloniei şi i-am spus lui Sherkan să se învăluie în scutul 
nedetectabil. Nu ştiu de ce, dar tot nu am încredere deplină în aceşti cocloni, 
recunoscuţi pentru viclenia lor. Îmi persistă impresia că vor să-mi fure nava sau 
măcar să o studieze până în cele mai mici amănunte. 

Sherkan a fost de acord cu mine. M-a teleportat pe planetă cu ajutorul 
unei sfere energetice şi mi-a spus că va fi permanent în legătură cu mine 
pentru a mă putea ajuta în caz de nevoie. Mi-a mai spus că a creat în jurul meu 
un câmp de forţă invizibil pentru a mă proteja de eventuale atentate din partea 
unor potenţiali cocloni rebeli. 


Am fost primit pe platforma oficială de către personalităţi importante ale 
lumii coclone care mi-au arătat un deosebit respect. 

Am fost condus în faţa forului lor suprem de decizie. 

Sunt acum într-o sală imensă care are deasupra o cupolă transparentă ce 
lasă să pătrundă înăuntru lumina roşiatică a amurgului coclon. 

Incinta este ocupată de câteva sute de piticoţi - membri ai Marelui 
Sanctuar - toţi îmbrăcaţi în alb, aşezaţi fiecare pe adevărate tronuri regale 
dispuse circular, pe mai multe rânduri, în jurul unui piedestal cu aspect 
imperial. 

Partea ciudată a acestei săli constă în faptul că are forma unui anfiteatru 
aşezat cu fundul în sus. Piedestalul este partea cea mai ridicată, în timp ce 
rândurile de tronuri coboară tot mai mult spre marginile sălii. 

Mi s-a explicat că fiecare coclon, membru al Marelui Sanctuar, ocupă o 
poziţie bine stabilită, în funcţie de faimă şi mai ales de averea sa. Cu cât devine 
mai important, cu atât ocupă un loc mai în faţă, de fapt. Mai în sus, tot mai 
aproape de acel piedestal numit de ei „Cercul Sacru”, unde au voie să calce 
doar şeful lor suprem şi cei zece reprezentanţi ai castelor coclone. 

De data aceasta au făcut o excepţie şi m-au primit şi pe mine în această 
zonă interzisă pentru imensa majoritate a coclonilor, ceea ce mă face să trag 
concluzia că bieţilor maimuţoi le este tare frică de mine, pentru că de prea 
mult respect nu suferă ei. 

Mi se cere să le vorbesc despre scopurile vizitei mele. Le spun doar că 
sunt profund onorat să fiu oaspetele unei planete atât de măreţe cum este 
Coclonia, că am numai gânduri paşnice şi că vreau să vorbesc într-un cadru 
mai restrâns cu principalii lor reprezentanţi. Nu am scăpat prilejul de a le da de 
înţeles, sub o formă evaziv -severă dar mai mult politicoasă, că pot fi un mare 
prieten al coclonilor dacă sunt tratat cum se cuvine şi că nu prea este bine să 
fiu supărat deoarece dispun de o navă care nu şi-a arătat până acum nici a mia 
parte din puterea sa. 

Mesajul meu este foarte repede înţeles de către cocloni şi nimeni nu face 
nici cel mai mic gest care m-ar putea supăra cât de puţin. Mă întreb, aşa într-o 
doară, ce s-ar întâmpla cu politeţea excesivă a maimuţoilor dacă n-ar exista, 
undeva în spaţiu, o navă invizibilă care să-i ţină la respect? 

Sunt condus într-o sală mai mică, dar foarte frumos împodobită cu fel de 
fel de bogății. Aici sunt poftit să iau loc în capul mesei, în timp ce, pe celelalte 
scaune se aşează alte zece persoane. 

Nu pot să nu remarc diferenţa dintre modul cum sunt primit de către 
Marele Sanctuar - cu fast şi respect - şi întrevederile mele cu Consiliul Suprem 
al Federaţiei care mă studia ca pe o insectă. Poate că şi federalii, din prea 
multă superioritate, au uitat să se poarte normal şi de la egal la egal cu ceilalţi 
locuitori ai galaxiei. Poate că din cauza aceasta s-au răzvrătit şi coclonii - s-au 
săturat să fie trimişi mereu la periferia societăţii cosmice, în timp ce ei au, 
totuşi, o civilizaţie atât de străveche şi măreaţă, ce rivalizează cu cea a 


Federaţiei. Destinul a scos în calea acestor două. Puteri căpoase un mediator 
care trebuie să facă ordine, să schimbe regulile şi să redea armonia galaxiei. 
Adică pe mine. 

Cei zece reprezentanţi ai castelor coclone, cele mai de seamă 
personalităţi ale maimuţoilor, aşteaptă să le vorbesc. M-au anunţat că şi-au 
desemnat un fel de purtător de cuvânt care să vorbească cu mine în numele 
tuturor. 

Cel desemnat este, probabil, şi cel mai bătrân dintre ei, având părul 
aproape alb şi o figură mai mult înţeleaptă decât arogantă cum par, de regulă, 
coclonii. Dar poţi să ştii ce „balauri” o avea şi ăsta în cap, că la viclenie nu-i 
întrece nimeni!?! 

Încep să vorbesc fără să ştiu prea bine ce o să spun, dar mizând pe faptul 
că o să-mi vină ideile pe parcurs: 

— Mult stimaţi şefi ai măreţei Lumi coclone, încă o dată vă mulţumesc 
pentru primirea pe care mi-aţi făcut-o şi vă asigur că am venit la voi cu cele 
mai paşnice gânduri. 

— Fii binevenit, pământeanule, şi ai încredere că vei fi în continuare bine 
tratat, atâta timp cât pacea va exista între noi. 

— Pacea depinde numai de voi, aşa că nu vă sfătuiesc să încercaţi vreo 
şmecherie de-a voastră, pentru că mă voi supăra foarte rău. Sunt în 
permanentă legătură cu nava mea şi pot oricând să-i ordon computerului să 
treacă la represalii dacă. 

— Cunoaştem puterea navei tale din comunicatul primit de la generalul 
Hunon. Ştim că are scuturi de protecţie indestructibile şi o putere de lovire 
nimicitoare. 

— Scuturile sunt aşa cum ai spus, dar puterea de lovire a să nu o 
cunoaşteţi, pentru că în luptele cu forţele voastre de graniţă am redus la minim 
puterea armelor pentru a nu vă provoca pierderi prea mari. Trebuie să mă 
înţelegeţi că mai slab de atât nu pot să trag. 

— Dar care este puterea maximă a armelor navei tale? 

— Păi... nu ştiu cum să vă explic. Aveţi cumva pe aici pe aproape o 
planetă, o cometă ceva, la care puteţi renunţa? Nu trag mult - doar de două- 
trei ori până când o dezintegrez. 

— Oooo!!! Nu este nevoie să faci nicio demonstraţie. Te credem pe 
cuvânt. Spune-ne mai bine care este scopul vizitei tale? 

— Am venit din mai multe motive. Însă, ce trebuie să vă spun de la 
început! Nu vreau să întârzii prea mult, aşa că vă rog să sărim peste fel de fel 
de ceremonii inutile care m-ar face să pierd timpul. Dacă veţi fi operativi în 
rezolvarea problemelor mele, poate vă voi ajuta şi eu cu ceva. 

— Te grăbeşti? Speram să fii mai mult timp oaspetele nostru, să ne 
prezinţi şi nouă navă ta, iar noi să-ţi arătăm frumuseţile civilizaţiei noastre. 

— Mă grăbesc pentru că vreau să-i fac navei o revizie tehnică. Nu-mi 
intră-ntr-a cincea şi de aceea nu pot să merg cu viteză maximă. 


— Dar ai ajuns de zece ori mai repede decât ar fi făcut-o cea mai rapidă 
navă a noastră!! Se miră coclonul, disperat de calităţile excepţionale ale navei 
mele. 

— Da, dar noi, pământenii, ne mişcăm, de regulă, mult mai repede. De ce 
am venit la voi? Vă lămuresc imediat. Vreau, mai întâi, să vorbesc cu prietenul 
meu care i-a luat „Piatra de foc” lui Kohon. Nu mai ştiu nimic de el şi sunt puţin 
îngrijorat pentru că nu îl văd printre voi. 

— Kokan-Kum, după cum l-am numit noi, ceea ce într-o traducere 
aproximativă înseamnă „Stăpânul buzunarelor” este bine sănătos şi te vei 
întâlni cu el în palatul imperial, imediat după această activitate. A trecut prin 
„Labirintul vicleniei” şi a câştigat detaşat întrecerea cu ceilalţi pretendenți. 
încoronarea să oficială că stăpân al coclonilor va avea loc peste două 
săptămâni. De aceea nu a fost prezent la întâmpinarea ta, pentru că nu este 
pus încă în drepturile sale de stăpân. 

— Bun! Acum altă problemă. Noi, pământenii, dorim să fie pace deplină 
în galaxie şi de aceea am fost trimis eu să mediez o împăcare definitivă între 
Federație şi Lumea Coclonă. 

— Dar este foarte greu de realizat acest lucru. Avem o convenţie 
semnată. 

— Anulaţi această convenţie! Cu atât mai mult cu cât voi aţi încălcat-o de 
mai multe ori. 

— Este necesară aprobarea Marelui Sanctuar... 

— Şi ce mare lucru este să vă adunaţi şi să votaţi pentru aceasta? 

— Sunt unele curente ostile ideii de împăcare cu Federaţia. 

— Dar dacă pierdeţi Coclonia vă este mai bine? V-am spus foarte clar că 
Pământul doreşte ca în galaxie să domnească pacea şi bună înţelegere şi va 
realiza acest obiectiv chiar şi cu forţa, dacă va fi nevoie. Dar sper că nu va fi 
cazul să ajungem până acolo. 

— Şi chiar dacă noi anulăm convenţia respectivă, Federaţia tot nu ne va 
primi în spaţiul ei. 

— Nu v-au primit până acum deoarece voi aţi venit mereu cu furatu', cu 
prădatu', dar dacă vă faceţi băieţi de treabă, cu siguranţă că vă vor primi. Am 
vorbit eu deja cu ei. 

— Dar noi suntem războinici din timpuri străvechi şi nu ştim să facem 
altceva. 

— Pe naiba războinici!! Hai că mă faci să râd! Voi nu vedeţi că după 
atâtea mii de ani de războaie, n-aţi realizat nimic? Federaţia vă goneşte ca pe 
şobolani, iar pentru a-mi opri mie, cinci minute, „Fulgerul galactic” vă trebuie o 
mie de nave. Şi continuaţi să vă credeţi de neînvins. O-ţi fi cucerit şi voi nişte 
planete sălbatice, pe care alţii nici nu le-au băgat în seamă şi vă lăudaţi acum 
cu şapte guri. Trebuie să vă lăsaţi de războaie şi să vă apucaţi. 

— De ce să ne apucăm? 

—.De fund şi să săriţi în sus! Aşteaptă, măi, să termin ce am de zis! Ce 


te repezi aşa?! Să vă apucaţi de comerţ. Veţi transporta fel de fel de mărfuri de 
la un capăt la altul al galaxiei. 

— Dar faima noastră va apune. 

— Dimpotrivă, faima voastră va străbate şi cele mai îndepărtate spaţii 
cosmice. Degeaba aveţi aici în lumea voastră închisă atâtea lucruri măreţe şi 
frumuseți de neimaginat, dacă nu vi le vede nimeni. Făcând pace, miliarde şi 
miliarde de federali vor vizita Coclonia şi celelalte planete ale voastre şi se vor 
minuna de aşa mari realizări. Abia atunci vă vor respecta cu adevărat şi vor 
înceta să vă mai considere barbari. 

Ceilalţi cocloni prezenţi în sală încep să piţigăiască unul la altul 
comentând din ce în ce mai furtunos discuţia de până acum. 

Îi las să se pună de acord fără să-i întrerup. 

După un timp, interlocutorul meu îmi spune luminat la faţă: 

— Nu ne-am înţeles, dar majoritatea dintre noi sunt, în principiu, de acord 
cu propunerile tale. Există mari şanse ca Marele Sanctuar să voteze această 
schimbare radicală de concepere a planurilor de viitor ale Lumii coclone. Ne-am 
săturat şi noi de războaie, cu atât mai mult cu cât nu am putut câştiga 
supremaţia în galaxie şi nici nu mai avem vreo şansă în acest sens. Poate că 
prin comerţ vom cunoaşte o nouă dezvoltare. 

— Cu siguranţă că veţi cunoaşte, deoarece, transportând numeroase 
mărfuri, în diverse locuri, veţi beneficia de însemnate fonduri băneşti rezultate 
din taxele de transport, veţi putea cumpăra tehnologie federală mult mai 
avansată decât a voastră şi, în felul acesta, vă veţi dezvolta foarte mult. În 
sens contrar, veţi fi izolaţi şi veţi pierde contactul cu lumea bună a galaxiei. Ce 
n-aţi realizat până acum cu forţa, veţi putea realiza cu pace, corectitudine şi 
bună înţelegere. 

— Dar, la tehnologia pământeană vom avea acces? 

— A naibi-i pielea pe tine!! Faci ce faci şi tot la nava mea râmneşti. Noi, 
pământenii, vă vom da, nu atât tehnologie, că din asta veţi lua de la Federație, 
ci specialişti de înaltă clasă în ale comerţului, tot aşa. „talentaţi” în controlatul 
buzunarelor ca şi viitorul vostru stăpân. 

— Avem nevoie de un răgaz de câteva zile pentru a dezbate toate aceste 
lucruri în cadrul Marelui Sanctuar. 

— Veţi avea destul timp pentru a discuta. Eu nu stau să aştept hotărârea 
voastră pentru că mă grăbesc. Atunci când ajungeţi la decizia finală, luaţi 
legătura cu Federaţia şi discutaţi cu aceasta toate detaliile. Însă ce vreau să 
faceţi în prima urgenţă? Să puneţi în libertate toţi prizonierii luaţi de la 
adversarii voştri de-a lungul timpului şi să-i transportaţi până la Zona Neutră 
pentru a fi preluaţi de semenii lor. 

— Oooo!!! Acum chiar că ne ceri un lucru imposibil! 

— Vi s-o părea el imposibil, dar este foarte necesar, deoarece numai în 
felul acesta vă veţi demonstra bunele voastre intenţii, veţi determina 
Federaţia, care este foarte sceptică în privinţa seriozităţii voastre, să creadă că 


schimbarea coclonă de mentalitate este reală şi statornică. 

— Imposibilul vine din incapacitatea noastră practică de a realiza acest 
lucru. Nu eşti la curent cu ultimele evenimente produse în lumea noastră. După 
înfrângerea de la Darena şi câştigarea întrecerii din Labirintul Vicleniei de către 
prietenul tău, s-a produs o scindare severă a coclonilor. Kohon, văzându-se 
înfrânt şi înlăturat de la putere, a strâns în jurul său toate forţele radicaliste, 
extremiste şi militariste care doreau continuarea războiului cu Federaţia şi, 
nesocotind hotărârea Marelui Sanctuar, şi-a stabilit cartierul general în sistemul 
solar Kuanda, pe planetele căruia se află toţi prizonierii capturați în luptele cu 
federalii. Deci, toţi aceştia sunt acum în puterea lui Kohon, răzvrătitul, şi noi nu 
îi putem elibera în niciun fel. Ba mai mult! Cu ajutorul acestor savanţi, Kohon a 
creat nişte nave de luptă foarte puternice, conduse de roboţi, cu care 
intenţionează să ne atace şi să recâştige, prin forţă, puterea pierdută. 

— Da' când a avut timp Kohon să creeze, aşa de repede, navele alea 
puternice, fără să ştiţi voi de ele? Nu cumva umblaţi iarăşi cu vicleşugurile 
voastre şi faceţi pe certaţii, ca să mă păcăliţi pe mine? 

— Nu, nu, nu! Nu te păcălim. Planurile navelor au fost făcute cu mai mult 
timp în urmă, dar au fost ştiute numai de către Kohon şi apropiații lui. În urmă 
cu cinci zile am primit declaraţia sa de război, ceea ce ne-a îngrijorat foarte 
mult pentru că principalele facţiuni războinice sunt de partea lui Kohon, alături 
de noi rămânând doar militarii moderați, care au puţine nave de luptă. Sosirea 
ta ne-a pus, iniţial, într-o situaţie şi mai critică, deoarece ne vedeam prinşi între 
două focuri, dar gândurile tale prieteneşti ne dau acum speranţa că ne vei 
ajuta să-l învingem pe Kohon şi să putem astfel elibera toţi prizonierii pentru a-i 
înapoia Federaţiei. 

— Vreţi să vă folosiţi de nava mea pentru a vă învinge adversarii. 
Scoateţi castanele din foc. 

— Ştiu că pare o viclenie, dar trebuie să ne crezi că singuri nu-l putem 
învinge pe Kohon şi pacea în galaxie va rămâne doar un vis frumos al 
pământenilor. 

— Printre prizonierii capturați de voi se numără şi o prietenă de-a mea 
numită Hina. A fost luată prizonieră cu puţin timp înaintea bătăliei de la 
Darena. Ştii ceva despre ea? 

— Cred că ştiu la cine te referi pentru că noi, la Darena, am luat un 
singur prizonier. A fost adusă aici pe Coclonia, dar, pentru că nu a vrut să 
colaboreze cu noi, a fost trimisă la muncă silnică pe planeta Kola din acelaşi 
sistem solar Kuanda, aflat în stăpânirea lui Kohon. Dacă nu ne ajuţi, îţi vei 
pierde prietena. 

Afurisit maimuţoi! Şi-a dat seama că ţin foarte mult la Hina şi că se poate 
folosi de acest lucru pentru a-mi forţa mâna. Şi până la urmă de ce să nu-i trag 
o bătaie lui Kohon? Mai ales că o merită cu vârf şi îndesat. Trebuie doar să-l 
conving pe Sherkan, dar nu cred că va fi o problemă prea mare dacă este în joc 
pielea federalilor lui. Le spun coclonilor prezenţi în sală: 


— Bine, accept să vă ajut în lupta împotriva lui Kohon. Dar imediat după 
aceea eliberaţi toţi prizonierii, mi-o aduceţi pe prietena mea şi anulaţi 
convenţia aceea semnată cu Federaţia. 

Mi-au răspuns toţi coclonii dintr-o dată, cu asurzitoare piţigăieli de 


bucurie, din care mi-am dat seama că sunt de acord cu ce le-am propus eu. 
xx 


* 


Au mai trecut câteva zile extrem de prețioase, fără să ajung la iubita 
mea, Hina, de a cărei apropiere sunt din ce în ce mai emotionat. Îmi doresc 
atât de mult să o revăd, încât îmi vine să îi iau la palme pe coclonii aceştia 
nesuferiţi care nu mă mai slăbesc cu problemele lor, făcându-mă să intru într-o 
acută criză de timp. Ca mâine se încheie lună ce mi-a fost pusă la dispoziţie 
pentru a dispune de „Fulgerul galactic” şi eu nu am ajuns la niciun rezultat; m- 
am lăsat antrenat în nişte lupte fără rost, care tind să se lungească la infinit. 
Kohon şi-a trimis, în prima fază, navele sale conduse de roboţi, în formaţie 
compactă, dar când a văzut că are pierderi mari, şi le-a împrăştiat prin toate 
ungherele acestei înfundături de cosmos şi mă tot hărţuieşte cu ele zi şi 
noapte. Trage şi fuge. lar deşteptul ăsta de Sherkan nu vrea să ia nicio măsură 
mai radicală. l-am spus că trebuie să distrugă o planetă pentru a-l determina 
pe Kohon să renunţe definitiv la luptă, dar nu a fost de acord din considerente. 
Umanitare, zice el. Că şi ştie ce-nseamnă să fii om! Abia a acceptat să 
dezintegreze navele coclone, dar numai pe cele fără fiinţe la bord, dar şi asta 
numai după ce l-am atacat eu în propriul său orgoliu, spunându-i că roboții 
cocloni par mai inteligenţi decât el. Profitând de această slăbiciune a lui, acum 
lucrurile sunt puţin mai simple. Cum apar navele robotizate coclone, eu spun 
aşa, ca într-o doară: „Măi, da' ce roboţi deştepţi au maimuţoii ăştia!” şi imediat 
Sherkan îi „curăţă” de nu s-a pomenit. 

lar aliaţii mei de ocazie se ţin departe, mă trimit pe mine în faţă, iar ei vin 
numai după ce am eliberat eu zona de navele lui Kohon. 

Am vorbit cu Comisarul şi i-am cerut să intervină pe lângă Marele 
Sanctuar pentru a-i convinge pe supuşii săi să se implice mai serios şi cu mai 
multe forţe în înfrângerea răzvrătiţilor, dar blegul meu nu e în stare de nimic. 
Toată ziua mănâncă, doarme şi se plimbă prin grădină, târându-şi fălos coadă 
pe lespezile de marmură roză. Când l-am văzut prima dată cu coada aceea 
artificială dăruită de cocloni pentru a semăna cu ei, m-a bufnit râsul şi i-am 
spus că seamănă cu un crocobaur, adică jumătate crocodil şi jumătate balaur, 
dar acum chiar mă enervează. Şi a luat şi aşa. O moacă tupeistă, ca a 
coclonilor. Între patru ochi i-am ras odată vreo trei palme ca să-şi mai revină la 
normal, dar mi-a spus, printre suspine, c-aşa trebuie să se poarte un viitor 


stăpân. 
Acum am hotărât să-mi schimb tactica. Îl las pe Kohon în pace că şi aşa i- 
am distrus destule nave şi nici nu mă mai interesează soarta lui. Îi las şi pe 


ceilalţi cocloni în pace, că nu sunt eu aşa de prost să mă sacrific pentru a 


rezolva problemele galaxiei. Puțin îmi pasă mie dacă Federaţia cu Coclonia se 
împacă sau se ceartă, se mărită sau divorţează. Eu vreau să o găsesc pe Hina 
şi cu asta basta! 

Am cerut coclonilor coordonatele planetei Kola pentru a merge direct 
acolo şi a o elibera pe prietena mea. Ceilalţi prizonieri federali n-au decât să 
putrezească prin temniţele lor dacă tot i-au ajutat pe cocloni să inventeze fel 
de fel de bazaconii. 

l-am dat aceste coordonate lui Sherkan şi acesta m-a dus, în câteva ore, 
în faţa unei planete galben-maronii. Am încercat să coborâm la suprafaţa 
acestui corp ceresc pentru a întreba în stânga şi-n dreapta pe unde o pot găsi 
pe Hina, dar nu am reuşit din cauza unei flote coclone formată din aproape o 
mie de nave mari de luptă care s-a interpus între noi şi planetă, pe mai multe 
aliniamente de apărare. 

Mă pregătesc să-i spun lui Sherkan că trebuie să le distrugă pe toate 
pentru a o elibera pe Hina şi pe ceilalţi prizonieri, dar acesta mă anunţă că 
inamicul vrea să trateze cu mine. 

Sunt foarte surprins când îl văd pe ecranul de comunicaţii pe însuşi 
Kohon. Moaca lui, deşi enervantă, mă face să mă luminez la faţă, ca la vederea 
unei cunoştinţe vechi. Îl las pe el să vorbească primul: 

— Pământeanule, îmi zice el, nu mai am loc în tot cosmosul de tine! Ce 
cauţi în Lumea coclonă? 

— Da' tu ce-ai căutat în zona planetei mele? 

— Atunci era război, dar acum luptele cu Federaţia s-au încheiat. 

— Eu nu sunt aici în numele Federaţiei, ci în interes personal. 

— Ai venit să porneşti un nou război cu această navă indestructibilă pe 
care nu ştiu de unde ai furat-o şi. 

— Nava este a mea - te-am prevenit că noi, pământenii, avem o 
tehnologie foarte avansată - dar nu vreau să port niciun război cu ea. 

— Atunci de ce ai pătruns în teritoriul meu şi mi-ai distrus atâtea nave? 

— Pentru că eşti un răzvrătit şi ameninţi pacea galaxiei. Şi pentru că o ţii 
prizonieră pe prietena mea, Hina. Pune-o în libertate, adu-o pe nava mea şi te 
las în pace! 

— Cred că nu ştii ce vorbeşti. Sau ai fost păcălit de Harabal, cel care vrea 
să-mi ia locul în fruntea castei, dar este prea slab ca să o facă singur şi de 
aceea se foloseşte de tine. Eu nu ameninţ pe nimeni. După ce am pierdut 
întrecerea din Labirintul vicleniei, mi-am recunoscut înfrângerea şi m-am retras 
în sistemul solar al castei noastre pentru a-mi trăi, în linişte, bătrâneţea. 

— Harap Alb, sau cum îl cheamă pe-ăsta, mi-a spus că vrei să ataci 
Coclonia pentru a recuceri tronul. 

— Te-a minţit şi te-a păcălit ca să scape de mine cu ajutorul tău. 

— Voi minţiţi cu toţii şi cel mai bine ar fi să vă dau eu pe mâna 
computerului navei mele, care de-o săptămână mă tot bate la cap să îl las pe el 
să vă distrugă toate planetele ca să nu mai aveţi pe ce stă şi să fiţi nevoiţi să 


plecaţi cu cortul spre alte galaxii. 

— Luptele s-au dat în spaţiul castei mele, deci voi sunteţi atacatorii. Eu 
doar m-am apărat cât am putut. Chiar şi acum încerc să apăr şi o voi face până 
la capăt, planeta mea străbună, Kuhana. 

— Asta este planeta Kola şi pe ea stă prizonieră prietenă mea. Elibereaz- 
o şi nu va mai avea loc nicio luptă! 

— Planeta Kola se află mult mai departe de aici. Nici nu merită să fie 
apărată deoarece este o lume ostilă, aproape improprie vieţii şi unde există 
doar nişte lagăre de muncă silnică destinate extracţiei minereului de titan. 
Acolo sunt deportaţi cei mai periculoşi prizonieri şi cei care nu vor să lucreze 
pentru noi. 

— Dovedeşte-mi că să te cred! În caz contrar, îţi voi devasta planeta pe 
care vrei să o aperi cu atâta înverşunare. 

— Singurul mod în care îţi pot dovedi acest lucru este să trimit o navă 
pentru a-ţi aduce prietena. Va dura cel puţin o zi. Sper să mai trăiască 
persoana respectivă, pentru că pe Kola se trăieşte foarte greu şi se moare 
foarte repede. 

— Voi, coclonii, cereţi mereu câte un răgaz atunci când vreţi să puneţi la 
cale o nouă viclenie, aşa că nu mă încred în vorbele tale. Vom face altfel şi în 
felul acesta îmi vei demonstra că eşti sincer: acceptă să vii pe nava mea, ca să 
mergem împreună pentru a o căuta pe prietena mea, Hina! 

— Accept. 

x x * 

Într-adevăr, Kohon a venit pe nava mea, ceea ce m-a făcut să cred că nu 
pune la cale nicio viclenie. Aflat în puterea mea, este un maimuţoi ca şi mort, 
dacă încearcă vreo şmecherie. Nici nu mai e nevoie să mă rog de Sherkan să 
tragă în el cu ceva, pentru că îl strâng eu de gât direct, după ce, în prealabil, îi 
rup coada, i-o arunc pe geam şi îl oblig să se uite în oglindă ca să vadă ce urât 
îi stă aşa berc. 

Dar dacă este sincer şi mă conduce la adevărata planetă Kola, ajutându- 
mă să o găsesc pe Hina, o să-l răsplătesc regeşte. 

N-o să uit, de asemenea, să-l pedepsesc pe acel moş cu nume de Harap 
Alb care m-a minţit cu neruşinare pentru a-şi atinge scopurile lui individualiste. 

Kohon mi-a dat alte coordonate pentru planeta Kola şi, cu ajutorul lui 
Sherkan, am ajuns în câteva zeci de minute lângă o altă planetă de culoare 
cenuşie. Cealaltă era maronie, asta-i cenuşie; ce planete murdare au şi 
nespălaţii ăştia!! 

Am coborât până la sol cu navă cu tot, ca să fim siguri că nu ni se 
întâmplă vreo nenorocire în acest mediu ostil. 

Stau acum în uşa navei şi nu-mi vine să cobor deloc. Aici este mai rău 
decât în orice loc de pe Pământ în cele mai proaste condiţii meteo. Este un frig 
groaznic, bate un vânt plin de praf negru care îţi intră până în creier şi miroase 
în fel şi chip, când a oţet, când a varză stricată, când a groapă de gunoi. 


Nu văd nicio vegetaţie, ci doar un relief accidentat în diferite culori, una 
mai urâtă decât alta. La câteva zeci de metri abia se zăresc prin praful dens, 
mai multe şiruri de barăci nenorocite care dau locului un aspect de lagăr. 

Kohon o ia înainte şi eu după el. Ajungem la prima baracă. Înăuntru sunt 
mai mulţi soldaţi cocloni în jurul unei mese lungi, care îi acordă onorurile 
cuvenite şefului lor, dar aşa, mai cu juma' de gură, pentru că în această 
sălbăticie nu-ţi mai arde de prea mult protocol. 

Kohon vorbeşte mult timp cu ei. După aceea se întoarce spre mine şi-mi 
spune: 

— Prietena ta trăieşte. Lucrează în mână 113 şi urmează să iasă la 
suprafaţă peste patru ore. 

— Ce patru ore spui tu!?! S-o aducă imediat! Dar, dacă nu este prietena 
mea, Hina? De unde ştii tu pe cine caut eu? 

— Nu este cea care te-a luat de pe Pământ cu naveta ei şi aţi mers 
împreună spre Darena? 

— Da, ea este. Şi tu ai capturat-o, nemernicule! Numai tu eşti de vină! 
Drept pedeapsă, îţi vei chema navele aici, vei lua toţi prizonierii de pe Kola şi-i 
vei duce pe o planetă civilizată unde îi vei trata cum se cuvine pentru a se 
reface fizic şi psihic. 

— Şi cine va mai scoate minereul de titan atât de necesar nouă?! 

— Maică-ta din Palestina! Ce mă interesează pe mine cine?! Faceţi roboţi 
specializaţi în lucrări grele. În loc să-i foloseşti în război - că şi aşa nu mai ai cu 
cin' te bate - îi trimiţi la muncă pe Kola. lar dacă n-o să le convină şi or să facă 
gălăgie, îi ameninţi că o să-i trimiţi la topit şi-o să faci din ei. Closete. Sau 
inventezi tu ceva de care le e lor silă. Nu trebuie să te învăţ eu, că la proştii am 
văzut că te pricepi şi tu. 

Kohon nu mai zice nimic. Vorbeşte din nou cu paznicii, dar de data 
aceasta pe un ton mult mai sever. Până la urmă îi convinge. Câţiva dintre ei ies 
afară pentru a o aduce pe Hina. 

Nu pot să mai rabd şi mă iau şi eu după ei. Gândul că prietena mea 
trăieşte şi se găseşte aşa de aproape de mine, mă zăpăceşte cu totul. Sunt 
deosebit de emoţionat. Mi se derulează prin faţa ochilor fel de fel de imagini în 
care noi amândoi dansăm, ne plimbăm prin parcuri, ne iubim, discutăm diferite 
lucruri neimportante despre filosofia interplanetară stând faţă-n faţă, ochi în 
ochi, cu nasurile aproape atinse. Pletele ei negre, ochii albaştri şi pielea albă, 
catifelată mă trimit într-o lume mirifică. 

Tresar din visare. Nu ştiu de ce ne-am oprit. Coclonul din faţa mea se uită 
nătâng la mine neştiind ce să creadă, dar parcă s-ar bucura că eu îi acord atâta 
atenţie din moment ce, cu o mână l-am prins de mijloc, iar cu cealaltă îl mângâi 
pe obraz. Cu gândul la Hina, l-oi fi şi pupat pe jegosul ăsta! Îi plesnesc o palmă 
peste ceafă şi-i zic vreo două în răspăr: 

— Mişcă mă mai repede! Nu vezi că ceilalţi sunt mult în faţă? Ce te-ai 
oprit ca un prost?! 


Coborâm într-o grotă umedă, neprimitoare şi apoi continuăm drumul prin 
nişte galerii strâmte şi întunecoase, pline de noroi. Eu, care sunt mai înalt, mă 
lovesc cu spinarea de fel de fel de colţuri, deşi merg aplecat, mă murdăresc din 
cap până-n picioare de mâzga aceasta otrăvită şi urât mirositoare şi mă 
enervez tot mai mult pe toată seminţia coclonilor. Nemernici afurisiţi, aici mi-au 
adus ei prietenă?! O aşa floare de fată să se ofilească în asemenea mizerie! 

Dar, oare ce-o gândi Hina acum? O mai avea vreo speranţă de scăpare 
sau s-a resemnat cu gândul că nu mai poate fi eliberată şi dă la târnăcop în 
folosul coclonilor? Parcă văd că mă ia la ceartă că cine ştie ce nu am făcut bine, 
că nu trebuia să mă implic, că să n-am speranţe c-am putea să fim prieteni şi 
aşa mai departe. Dar o las şi eu în pace şi nu-i mai zic nimic. Important este să 
o scot de aici cât mai repede şi să o duc acasă la ea. Nici nu ar fi frumos din 
partea mea s-o forţez să ţină cât de puţin la mine, în schimbul serviciului făcut. 
Cât ai avea obrazul de gros, aşa ceva nu se face. O să plec pe Pământ bucuros 
că am putut realiza un lucru bun pentru iubita mea care îmi va rămâne în suflet 
ca un ideal nerealizat, dar cu atât mai frumos şi mai valoros, deoarece orice vis 
împlinit se banalizează şi îşi pierde din splendoare. 

Ajungem în faţa unei gratii. În lumina palidă a câtorva lămpi se 
conturează un fel de celulă în care se află o fiinţă ghemuită într-un colţ. 

Un coclon îmi spune că aceasta este persoana pe care o caut, că a fost 
închisă deoarece refuză să muncească şi, de câteva zile, refuză să şi mănânce. 

Un fior mă pătrunde din cap până-n picioare ca un trăsnet şi-n 
următoarele secunde o emoție puternică îmi electrocutează fiecare celulă a 
corpului. Sunt la doi paşi de Hina. Nici nu-mi vine să cred că am găsit-o. Abia 
acum îmi dau seama că o iubesc mai mult decât am crezut. Starea ei jalnică 
face ca iubirea şi compasiunea să se contopească într-un sentiment extrem de 
puternic. 

Când gratia este deschisă, mă reped la prietena mea şi o ridic în braţe 
sărutând-o incontrolabil pe faţă, pe gât, pe mâini. 

— În sfârşit, te-am găsit! Îi şoptesc eu. 

— Tu??!!?? Tu aici?! Aaah!! Am sperat, am ştiut tot timpul că mă vei 
căuta şi că mă vei găsi, deşi părea a fi un lucru imposibil. 

Spunând acestea, Hina mă strânge la piept cu braţele ei slăbite 
folosindu-şi, parcă, ultimele energii, mă sărută disperată, continuând să-mi 
şoptească: 

— lubitul meu, abia acum îţi înţeleg vorbele referitoare la sentimentele 
voastre pământene. Într-adevăr, numai o dragoste nemăsurată te putea aduce 
până aici, înfruntând atâtea pericole, riscându-ţi viaţa pentru a mă salva. Îți 
sunt profund recunoscătoare, deşi ştiu că toate sentimentele de care sunt 
capabilă nu sunt suficiente pentru a te răsplăti. Vreau să trăiesc alături de tine, 
sunt gata să renunţ la toate avantajele oferite de civilizaţia Federaţiei pentru a 
merge oriunde vrei tu. 

— Pe satelitul acela cu măgari, glumesc eu. 


— Chiar şi acolo. Dacă suntem împreună, nimic nu poate fi mai frumos. 

— Hai să mergem! O să mai vorbim pe navă. 

— Cu ce ai venit până aici? Şi cum de te-au lăsat coclonii? 

— E o poveste mai lungă. Am venit cu „Fulgerul galactic”. 

— Cuuuuuum??!!?? Ţi-au dat „Fulgerul galactic”?!? 

— Mai încet să nu te-audă „berbecii” ăştia cărora le-am spus că nava 
aparţine Pământului ca să nu fie încălcată convenţia... nu ştiu care. 

— Înţeleg. Nu ştiu cum ai convins Consiliul Suprem, dar era singura 
soluţie de a ajunge aici. 

— Ajungeam eu şi mai repede, dar m-am mai contrazis cu căposul vostru 
de Sherkan. 

—?!? 

— Lasă că îţi explic eu. 

— Sunt foarte mulţi prizonieri aici. Crezi că îi putem ajuta cu ceva? 

— Vor fi, în curând, liberi cu toţii. Multe lucruri s-au aranjat deja în 
discuţiile mele de până acum cu coclonii. Va fi pace în galaxie, convenţia aceea 
va fi anulată, maimuţoii ăştia se vor apuca de comerţ şi multe altele. Nu vreau 
să mă laud, dar toate acestea le-am realizat cu principiile pământene, în timp 
ce voi cu ale voastre nu aţi fost în stare nici să le ţesălaţi picioarele adversarilor 
voştri. Un singur lucru mai am de făcut şi cred că voi avea nevoie de ajutorul 
tău pentru a convinge computerul să distrugă o anumită clădire de pe Coclonia. 
Discutăm mai târziu. 

Hina calcă tremurând alături de mine. Îmi dau seama că este foarte 
slăbită şi că nu poate să meargă, de aceea o iau în braţe şi fac cale întoarsă 
prin galeriile strâmte şi murdare. 

Acum nu mai contează nimic, nici mizerie, nici frig, nici praf. Important 
este că am găsit-o pe Hina şi că aceasta şi-a mărturisit, în mod surprinzător, 
dragostea faţă de mine. Mi-a zis „iubitul meu” şi sper să nu se răzgândească 
atunci când o să ajungă pe „Fulgerul galactic”, unde va reveni la nivelul de 


confort cu care este obişnuită. 
xx 


* 

Hina nu s-a răzgândit. S-a spălat, a mâncat, şi-a mai revenit puţin şi după 
aceea m-a ţinut numai în îmbrăţişări şi pupături. Ore în şir mă ţine de mână şi 
mă priveşte cu o figură. „pierdută-n spaţiu”, de parc-aş fi Făt-Frumos. 

În drum spre Coclonia i-am povestit tot ce s-a mai întâmplat de la 
căderea ei în prizonierat, dar parcă vorbeam cu pereţii. Nu m-a contrazis, nu m- 
a întrerupt, nu m-a certat, ci numai m-a aprobat sărutându-mă după fiecare 
propoziţie. 

Nu am uitat să-l răsplătesc pe Kohon pentru serviciul pe care mi l-a făcut. 
L-am invitat să petreacă câteva ore în camera de relaxare împreună cu trei fete 
coclone create de Sherkan din câmpul lui energetic condensat, făcute la fel de 
isterice şi disperate sexual ca şi blondă care m-a cotonogit pe mine. A ieşit 


bietul Kohon, după două ore, plin de zgârieturi, cu hainele numai zdrenţe, dar 
satisfăcut. După ce s-a împleticit vreo juma' de oră prin cabină, fără să ştie 
unde este şi cum îl cheamă, a plecat foarte mulţumit că a scăpat cu viaţă şi că 
va fi pace în galaxie. 

Pe Coclonia nu am întârziat prea mult. L-am convins pe Sherkan, cu 
ajutorul Hinei, să le distrugă maimuţoilor, în semn de represalii pentru 
neobrăzarea lor de a mă păcăli, clădirea Marelui Sanctuar. Nu mi-a fost uşor cu 
convinsul, deoarece Sherkan s-a lăsat greu înduplecat, susţinând că este o 
mare greşeală să-i atacăm pe cocloni în valorile supreme ale civilizaţiei lor şi că 
vom crea astfel un curent ostil, o dorinţă de răzbunare din partea facţiunilor 
extremiste care, pe termen lung, vor dori să-şi ia revanşa pentru această 
umilinţă, punând, astfel, în pericol pacea în galaxie. Iniţial şi Hina a fost 
sceptică cu privire la necesitatea acestei măsuri radicale, afirmând că această 
clădire este un simbol ce trebuie conservat pentru a-i putea ţine pe cocloni sub 
control. Atunci am fost nevoit să recurg la o mică stratagemă. l-am convocat pe 
coclonii de vază în clădirea lor sacră, spunându-le că vreau să le mulţumesc 
pentru ajutorul acordat în recuperarea prietenei mele. În prealabil îl rugasem 
pe Harabal - şeful lor interimar - să vină la adunare cu familia sa, pentru că le 
voi da nişte daruri de mare preţ de la noi de pe Pământ. Bineînţeles că a venit 
ăsta cu toate neamurile, ca la... pomană Maicii Thereza! În timp ce tineam 
cuvântarea de mulţumire către cocloni, am început încet, încet să îl acuz pe 
acest şef provizoriu de minciună, fals, inducere în eroare şi sabotarea 
procesului de pace în galaxie într-un moment în care Lumea coclonă este 
foarte vulnerabilă. Apoi m-am îndreptat către soţia şefului care ţinea la piept 
un copilaş, probabil un nepot, având şi alţi câţiva prin-prejur, i-am luat 
„cimpanzeul” din braţe şi m-am întors cu el la tribună. Aici l-am pipăit cu mâna 
la funduleţ, l-am mirosit cu mare silă şi, strâmbând din nas, le-am spus celor 
prezenţi: „Măi, fraierilor, nesimţitul ăsta a făcut caca în Cercul vostru Sacru şi 
v-a spurcat clădirea Marelui Sanctuar”. Au fost dispute furtunoase dar, în 
esenţă, coclonilor le-a fost mai uşor să accepte această pierdere. Hina a mers 
pe mâna mea, Sherkan a admis că în noile condiţii impactul distrugerii nu va 
mai fi aşa de mare, întrucât clădirea a fost profanată chiar de către 
reprezentanţii ei, şi uite aşa treabă a fost făcută. Văzând simbolul puterii lor 
transformat în ruine, coclonii au făcut un proces în urma căruia l-au găsit 
vinovat pe. ” Harap Alb” al lor, pe care l-au degradat până la titlul de 
„cetăţean de rând” şi i-au confiscat averea pentru a o folosi la ridicarea altei 
clădiri, de data aceasta simbol al puterii comerciale coclone. 

Acum când tot acest conflict cu coclonii a rămas în urmă, m-am liniştit şi 
eu în foarte mare măsură. 

Ne întoarcem în teritoriul civilizat al galaxiei şi pot să spun că sunt destul 
de mulţumit. Federaţia nu mai este ameninţată de niciun pericol exterior, 
coclonii au adoptat o gândire mult mai paşnică şi constructivă, prietenii mei 
sunt aranjaţi având servicii bănoase şi conforme cu aptitudinile lor, Pământul 


are cale liberă spre integrarea în Lumea civilizată, iar eu am găsit-o pe Hina, 
cea care mă iubeşte acum atât de mult. 

Dar, oare pe Hina am găsit-o eu? Aceasta să fie Hina mea? Greu de 
crezut! Când am ajuns pe navă şi am văzut-o la lumină, m-am speriat. Acea 
fată frumoasă, brunetă cu părul lung, cu ochii albaştri ca seninul cerului şi 
pielea albă şi catifelată, dispăruse. În locul ei era o fiinţă scheletică, epuizată şi 
distrusă, cu părul ciuntit în batjocură de cine ştie ce coclon tembel, cu pielea 
plină de bube şi răni adânci. Doar ochii i-au rămas albaştri-senini, în rest este o 
epavă. 

Stau la pupitrul central de comandă şi privesc pe ecran bezna 
nemărginită a Cosmosului. Hina este în braţele mele şi-şi odihneşte capul pe 
pieptul meu. Visează, probabil, la fericirea ce ne aşteaptă, dar eu, cu toate 
eforturile făcute, nu pot, cu niciun chip, să-mi alung din minte acestă întrebare 
rebelă: „Pe ce planetă s-o abandonez eu pe amărâta asta?” 


EPILOG 


Timpul a zburat pe nesimţite. Războiul coclonilor a rămas mult în urmă şi 
aproape nimeni nu mai pomeneşte de el. Pacea domneşte acum în galaxie. 

Cele două mari forţe rivale s-au împăcat şi au dezvoltat relaţii pe multiple 
planuri. Coclonii s-au apucat în mod serios de comerţ şi au împânzit toate 
drumurile cosmice cu navele lor. Federaţia le-a pus, însă, destule restricţii, în 
special de a cobori pe anumite planete strategice, dar aceasta a fost trecută cu 
vederea de către cocloni, care şi aşa nu se aşteptau să obţină libertatea de a 
străbate nestingheriţi căile comerciale galactice. 

Pământul, deşi nu se află pe lista planetelor interzise, este evitat de către 
cocloni, ba chiar este foarte ocolit. Şi asta din momentul în care o navă de-a lor 
a ajuns pe la noi şi a fost implicată într-un regretabil incident; din echipajul ei 
au scăpat cu fuga doar câţiva membri, ceilalţi fiind duşi la diferite grădini 
zoologice ale marilor metropole pământene. 

Sincer să fiu, nu mă aşteptam ca aceşti cocloni îngânfaţi şi obsedaţi de 
ideea cuceririi întregii galaxii să se conformeze aşa de repede noilor reguli. Fie 
că pun ei la cale vreo mega-viclenie pe termen lung, fie că le convine această 
postură de negustori în care au mai mult de câştigat pe plan financiar şi se 
simt şi ei mai băgaţi în seamă. Personal, înclin să cred, dar păstrez această 
ipoteză doar pentru mine ca să nu mai tulbur apele fără rost acum când s-a 
restabilit pacea, că ei nu au renunţat la intenţiile lor belicoase, dar se consideră 
prea slabi, în acest moment, pentru a continua războiul în forma sa clasică, 
profitând de clemenţa Federaţiei pentru a-şi reface forţele şi a aduna cât mai 
multe informaţii despre adversarii lor, acum cât li se permite, dar mai ales 
despre Pământ, din partea căruia au primit cele mai subtile lovituri. Cea mai 
derutantă, prin misterul provenienţei sale, este o afecţiune denumită de cocloni 
„sindromul Darena” care se manifestă prin căderea părului celor participanţi la 
ultima mare bătălie galactică. Nici federalii nu găsesc o explicaţie ştiinţifică 
pentru acest fenomen, cu atât mai puţin coclonii care au, însă, un fix - cică noi, 
pământenii, am fi de vină. Eu cam am o bănuială - fata aceea păroasă, din 
spital, cu hormonii ei, trebuie să ştie ceva, dar cine şi unde să o mai găsească. 

Federaţia şi-a păstrat echilibrul interior, rămânând principala forţă 
cosmică deşi, în urma raportului prezentat de către Sherkan cu privire la 
călătoria noastră în spaţiul coclon, şi-a mai revizuit principiile de bază ale 
dezvoltării sale. Bineînţeles că mie nu mi-au recunoscut niciun merit, 
spunându-mi doar că am fost de mare folos întregii galaxii. Adică vreau să spun 
că nu mi-au dat nimic concret, vreo planetă ceva, ci doar hau-hau-uri din gură. 
Hina mi-a spus că adunarea moşilor, acest Consiliu Suprem al Federaţiei a 
făcut pentru mine nişte lucruri foarte importante, încă de la prima mea întâlnire 
cu ei: mi-a încetinit ritmul îmbătrânirii şi mi-a creat o excitație cerebrală pentru 
a deveni, progresiv, mai inteligent. Am crezut-o pe Hina, că ea nu mă minte 
niciodată, dar, uitându-mă la inteligenţa mea şi nevăzând nicio schimbare, am 


tras concluzia că moşilor nu prea le-a reuşit nici această operaţiune. Am zis eu 
de prima dată că sunt ramoliţi. Cel puţin, de când îi ştiu eu, au avut numai 
eşecuri, mai ales în relaţiile cu coclonii, dar văd că nici cu mine nu s-au obosit 
prea mult. Sau poate vor să insinueze că succesele mele se datorează. „tele- 
apatiei” lor. Îi cred în stare! 

Prietenii mei s-au aranjat şi ei foarte bine. Jan Vlăjgan aleargă disperat pe 
căile galaxiei, doar, doar o prinde vreun coclon în defect. Bineînţeles că 
important este doar să-i întâlnească, pentru că defecţiunile de. Comportament, 
stare tehnică sau legislaţie cosmică se pot inventa pe loc. Şi atunci să vezi 
chelfăneală!!! 

Jan s-a căsătorit cu orzoaica lui. A avut la început unele mici probleme cu 
familia fetei, dar până la urmă, cu priceperea lui, le-a rezolvat. Când mergea pe 
la socri, lua bietul Jan la palme pe spinare, în semn de prietenie şi afecţiune, de 
se îndoise de mijloc, sărăcuţul băiat! Lua şi de la socri, şi de la nevastă-sa, şi de 
la fraţii acesteia, uneori şi de la vecinii care veneau să-l vadă din curiozitate. 
Până când s-a supărat Jan odată şi, văzând că nu mai face faţă cu palmele, a 
început să le care picioare în fund. Eeee!! Asta nu le-a convenit orzonilor şi au 
mai rărit şi ei palmele. 

Nea Mitică a plecat, în cele din urmă, în lumea coclonă, pentru a fi mai 
aproape de prietenul său, Comisarul. A ajuns aici, în scurt timp, un om de vază, 
mâna dreaptă a şefului suprem şi un mare industriaş. A construit o reţea 
întreagă de fabrici de ţuică şi cu ajutorul acesteia îmbată în fiecare zi jumătate 
din Coclonia. 

Comisarul a devenit un şef foarte respectat, nu atât prin competenţa lui, 
care se lasă, încă, aşteptată, ci prin uşurinţa cu care îi deposedează de bunuri 
pe coclonii care stau prea aproape de el. În acest fel s-a creat şi un nou obicei 
în cadrul protocolului coclon: când apare marele şef, pe lângă plecăciunea 
obişnuită, supuşii săi se ţin şi cu mâinile de buzunare. 

Şi eu sunt foarte mulţumit de evoluţia lucrurilor. Hina s-a refăcut în scurt 
timp, redevenind acea fată frumoasă şi minunată. Nu mă mai ceartă deloc aşa 
cum făcea prima dată. A rămas foarte îndrăgostită de mine şi chiar a acceptat 
să vină pe Pământ, luându-şi o identitate falsă, de pământeancă. Are o funcţie 
foarte importantă pe la O.N.U..., unde îi învârte pe toţi pe degete după cum 
vrea ea, în scopul de a grăbi procesul de integrare a Pământului în lumea 
civilizată a galaxiei. A reuşit să convingă autorităţile planetei noastre că acei 
cocloni picaţi pe pământ ca din cer, sunt de fapt o specie necunoscută de 
maimuțe amazoniene. De ce acest mister? Pentru că - spune ea pământenii nu 
sunt încă pregătiţi să cunoască realitatea cosmică şi dacă ar afla-o, ar face 
foarte mult rău. 

M-am căsătorit cu Hina imediat ce şi-a revenit la normal din starea jalnică 
în care o adusese prizonieratul. Avem împreună un băieţel. Seamănă cu maică- 
sa, fiind deosebit de inteligent şi receptiv peste măsură la noutăţile ştiinţifice. 
Am speriat-o pe educatoarea lui de la grădiniţă. Ea, neştiind secretul nostru, se 


uită mereu la mine şi, mirată peste măsură, mă tot întreabă cu cine seamănă. 
Stă, sărăcuţa de ea, toată ziua în mână cu fel de fel de manuale şi dicţionare şi 
tot nu-i face faţă băiatului meu. Doamna directoare m-a sfătuit să nu mai pierd 
timpul cu ciclul primar, ci să înscriu băiatul direct la gimnaziu, dar profesorii de- 
acolo au protestat, au zis să nu le dau copilul meu pe cap şi că ar fi mai bine să 
facă şi gimnaziul acum când este, încă, la grădiniţă ca să poată merge direct la 
liceu. 

Cu mine, fiul meu are o relaţie mai specială. Îl simt puţin cam. Străin de 
planetă, de umanitate; se vede de la o poştă că este pe jumătate spaţian. Dar, 
în general ne înţelegem bine, chiar dacă, atunci când se mai supără pe mine, 
mă întreabă mirat, cum pot să fiu eu - tatăl lui - atât de „încuiat”! Totuşi, eu 
sunt mândru de precocitatea copilului nostru şi foarte bucuros că am o familie 


aşa de reuşită. 

Şi totuşi un gând nu-mi dă pace. Cum de s-au putut întâmpla toate 
aceste lucruri? Mi se pare foarte ciudat că din miliarde de pământeni să fiu ales 
chiar eu pentru a rezolva o problemă galactică atât de gravă. Cum de şi-a pus 
Federaţia - cea plină de principii, reguli şi precautii - soarta în mâna mea? Cum 
de şi-au permis moşii din Consiliul Suprem să meargă la risc în situații „pe 
muchie de cuţit”, să accepte soluțiile mele atunci când ei nu aveau idee ce se 
îmtâmplă şi când totul putea scăpa de sub control? De ce mi-au dat tocmai mie 
„Fulgerul galactic” pentru o misiune extrem de riscantă, fără rezultate 
previzibile, pe care, anterior, nici nu îndrăzniseră să o gândească, în condiţiile 
în care ei nu au folosit nava nici măcar pentru propria lor supravieţuire?! Şi 
cum de a făcut Hina o schimbare atât de radicală - din superinteligenţă, 
superraţionala, superprincipiala şi superimportanta persoană a Federaţiei s-a 
transformat peste noapte într-o pământeancă îndrăgostită şi docilă?! Cum de a 
renunţat ea la tot pentru a lua cratita de coadă ca să-mi facă mie mâncare?! 
Da' ia stai aşa că acum îmi dau seama! Ea nu găteşte niciodată, dar avem 
mereu în casă absolut tot ce ne trebuie. Cine ştie ce porcării energetice 
mănânc eu şi cred că...!! În fine, nu contează. Şi de ce a acceptat să nască un 
copil, să-şi facă o obligaţie pe termen atât de lung, alături de mine, într-un loc 
pierdut în cosmosul necivilizat? Oi fi participat, fără ştirea mea, la vreun 
experiment? Or fi fost curioşi moşii din Consiliu să vadă ce iese dintr-un prost 
de-al nostru şi-o deşteaptă de-a lor?! 

Hotărât lucru, toate acestea au explicaţii care nouă ne scapă. Întreaga 
desfăşurare a evenimentelor conduce către existenţa unui super-Plan galactic 
regizat de o Forţă necunoscută, un super-Plan în care toţi eroii acestei cărţi nu 
suntem decât nişte simpli pioni. Şi cea mai bună dovadă în acest sens este că 
noi toţi am făcut tocmai ceea ce era împotriva firii noastre să facem: eu nu 
aveam niciun chef să merg prin cosmos, dar l-am cutreierat de l-am zăpăcit, 
bătrânii din Consiliu nu voiau să rişte nimic, dar au făcut-o cu vârf şi îndesat, 


Federaţia nu-i voia pe cocloni, dar acum i-a primit aproape peste tot, la rândul 
lor coclonii nici nu voiau să audă de comerţ, dar acum au devenit măiestri în 
domeniu, Hina nici nu şi-a imaginat vreodată că o să se mărite pe Pământ, şi 
chiar asta a făcut. 

Dar, oare cine stă în spatele acestei Forțe care ne domină fără ştirea 
noastră? O fi vreo super-Civilizaţie ascunsă sau o super-inteligenţă energetică 
de nivel cosmic? Cred că singurul mod de a afla acest lucru este ca autorul 
romanului de faţă să mai scrie o carte ca să ne lămurească definitiv. Eu unul 
sunt foarte curios să aflu adevărul, nu numai cine a dirijat totul fără ştirea 
noastră, dar şi cu ce scop a făcut-o. Dar dacă acest autor o fi vreun leneş şi nu 
are chef să mai scornească alte întâmplări, înseamnă că m-am ars. Nu o să mai 
aflu niciodată nimic. Dar, odată cu mine te-ai ars şi tu, stimate cititorule, 
deoarece îţi dai seama acum, cu destulă neplăcere, că lucrurile nu sunt ce par 
a fi, că ele au întotdeauna un substrat pe care nu îl pricepem decât atunci când 
este prea târziu, că, în problemele importante, altcineva decât ne-am aşteptat 
dirijează totul şi ne hotărăşte soarta. Nu mă crezi? Priveşte-te în oglindă: dacă 
ai o figură tristă, posomorâtă, înseamnă că eşti deja manipulat; dacă, 
dimpotrivă, eşti vesel şi optimist, este şi mai rău - înseamnă că această 
manipulare chiar reuşeşte din plin. 

— Sfârşitul primei părţi - 


Ciclul „Cosmica”, de Constantin Gornea 


Cuprinzând până în prezent trei romane ce însumează o mie de pagini 
(format A5), ciclul „Cosmică” vă propune o călătorie ştiinţifico-fantastică prin 
galaxia noastră. Aventura, plină de neprevăzut, cu răsturnări de situaţie greu 
de anticipat, încearcă să capteze atenţia cititorului nu numai printr-o 
complexitate cursivă, ci şi printr-un umor de situaţie, dar mai ales cel prezent 
în replicile personajului principal. 

Primul roman din serie se numeşte „Războiul coclonilor” şi a fost premiat 
la Festivalul de umor „Constantin Tănase”, Vaslui, 2008. Acesta deschide în linii 
mari acţiunea ce se va dezvolta în continuare. 

Al doilea roman, mult mai consistent în privinţa evenimentelor petrecute, 
se numeşte „Componenta sen” şi, deşi îşi păstrează în mare măsuţa tonul 
umoristic, oferă cititorului, pe lângă acţiunea în sine, plină de suspans în care 
adevărul nu se lasă descifrat decât în ultimele pagini, şi o nouă concepţie 
despre Univers unde îşi găsesc explicaţii, desigur, ipotetice, dar plauzibile, cele 
mai stringente problematici ale cosmologiei actuale, trasând şi o nouă tentă 
asupra sensului de a fi al fiinţelor raţionale ce populează spaţiul cosmic. 

Cel de-al treilea roman, intitulat „Sămânţa Răului”, lămureşte în bună 
măsură misterele indirecte acumulate până acum şi oferă în final o nouă 
filosofie despre cum poate fi trăită viaţa, mai fascinant şi cu mai multă 
satisfacţie. 


Fiind mult prea vastă, acţiunea nu poate fi relatată pe scurt fără riscul de 
a-i ciunti consistenţa şi sensurile, dar cu certitudine aceasta a fost gândită cu 
scopul de a nu-i crea cititorului niciun moment de plictiseală. Desigur, impresia 
finală aparţine fiecăruia în parte, dar speranţa autorului este ca nimeni să nu 
regrete că a pătruns pe tărâmul fascinant al „Cosmicii”. 

Cărţile au apărut la editura STAR TIPP Slobozia şi se găsesc de vânzare în 
magazinul on-line al editurii. 


